(17 އޮކްޓޯބަރ 2019 އާ ގުޅޭ)\nހޭޒަލްގެ ކޮނޑުގައި އަޅުވާލާފަ އޮތް ދަބަސް ރަނގަޅުކޮށްލުމާއެކު ކުރިމައްޗަށް ވާހެން ގެނައެވެ. އަދި ދެއަތުން ދަބަހުގައި ހިފަހައްޓާލައިގެން ހުރީ އޭގައި ހުރީ އޭނާގެ ވަރަށް އަގުހުރި އެއްޗެއްސަށްވީމައެވެ. އެކަނިމާއެކަނި އަންހެން ކުއްޖަކު ހުރުމަށް މާލޭގެ މަގުތައް އަމާންތަނަކަށް ނުވެއެވެ. ޚާއްޞަކޮށް ހިނގާބިނގާވާ މީހުނާއި ދުއްވާ އުޅަނދުތައް ފެންނަލެއް މަދު މަގުތަކެވެ. ޢާންމުކޮށް ހޭޒަލް އެކަނި ތަންތަނަށް ގޮހެއް ވެސް ނުހަދައެވެ. އެހެންވެ އެގޮތަށް މަޑުކޮށްގެން އެކަނިމާއެކަނި ހުންނަން ޖެހުމުން ހޭޒަލް ހުރީ ހިސާބަކަށް ޖެހިލުންވެފައެވެ.\nދިހަ މިނެޓޭ އެމީހަކު ވާނީ ލިއަމް ބުނީއްސުރެ އިރުއިރުކޮޅުން އަތުކުރީ އޮތް ގަޑިއަށް ހޭޒަލް ބަލާލައެވެ. އެގޮތުގައި ދިހަ މިނެޓުވުމާއެކު ހޭޒަލްގެ ޖީންސުގެ ޖީބަށް ކޮށްޕާލި ފޯނު ނަގައިފިއެވެ. ލިއަމްއަށް ޑައިލްކޮށްލިއެވެ. ރިންގުވަމުން ދިޔަ ނަމަވެސް ލިއަމް ފޯނެއް ނުނެގިއެވެ. ތިން ވަނަ ފަހަރަށް ގުޅައިގެން ހުއްޓަ މަގުން ވަން ސައިކަލު ހޭޒަލްއަށް ފެނުނެވެ. އެ ސައިކަލު ދުއްވަން އިނީ ލިއަމް އެވެ. ފެނުނު މަންޒަރު ޤަބޫލުނުކުރެވިގެން ހޭޒަލް އިސްޖަހާލައި ދެ ލޮލުގައި ފިރުމާލިއެވެ. ދެން އޭނާ އިސްއުފުލާލަންވީރު ސައިކަލުގަ ލިއަމް އައިސް ހޭޒަލްގެ ގާތުގައި މަޑުކޮށްލައިފިއެވެ.\n"ހޭ ބޭބް... ސަޕްރައިޒް..." ލިއަމް ނިކަން ފުޅާ ހިނިތުންވުމަކާއެކު ވާހަކަދެއްކިއެވެ. އޭނާ ފަރުވާތެރިކަމާއެކު ހޭޒަލްއަށް ބަލާލައި އޭނާގެ އަތުގައި ހިފާލިއެވެ.\n"ލިއަމް!... ކޮންއިރަކު އައީ؟" ހައިރާންކަމާއެކު ހޭޒަލް އެއްސެވެ.\n"މެންދުރު ފަހުގެ ފްލައިޓުން... ގެއަށް ވަންގޮތަށް ޒެއްލު ނެތީމަ އަވަހަށް ގުޅީ" ހޭޒަލްގެ ކަނާއަތު އިނގިލިތަކުގެ ދޭތެރެއަށް ލިއަމްގެ އިނގިލިތައް ހެޔޮވަރުކޮށްލައި ބާރުކޮށްލިއެވެ. އަދި ހޭޒަލްގެ އަތަށް މަޑުމަޑުން ދަމާލި ގޮތުން ގާތަށް އައުމަށް ލިއަމް އިޝާރާތްކުރި ކަހަލައެވެ.\n"އަހަރެން ނަޝާ ގާތު މިއަންނަނީ ބުނެފަ" ހޭޒަލްގެ ވާހަކަ މެދުކަނޑާލަން ޖެހުނީ ލިއަމް ސުވާލުކުރީމައެވެ. ހޭޒަލްގެ ހަށިގަނޑުގެ އަރިއަކަށް ވާހެން އަޅުވާލާފަ އޮތީ އައިޕެޑުލާ ދަބަހެވެ. އެ ހިފައިގެން ނަޝާ މެންގެއަށް އަންނަން ޖެހުނީ ކަމަކުތޯ ލިއަމް އެއްސެވެ.\n"ލިއަމް އަންނަކަމެއް ނޭނގޭވިއްޔާ، އެހެންވެ ނަޝާ ގުޅާލީމާ އަހަރެން ބުނީ މިދަނީއޭ، ދާރިއަންއާއެކު ވޯކް ޑިސްކަސް ކުރަން އޮތީމަ އައިޕެޑް ހިފައިގެން ނުކުތީ، އޭނާ ބުނީ ފަހެއް ޖަހާއިރުއޭ... ނަޝާމެންގެއިން ކޮފީއަށް އަރަން ފަސޭހަވާނެތީ އެގޭގަ މަޑުކޮށްލަން ގަސްދުކޮށްގެން އައީ" ހޭޒަލް ހުރިހާކަމެއް ތަފްސީލުކޮށްދިނެވެ.\n"މިއަދަކުނޫން ތިހުރިހާކަމެއް ކުރާނީ، ހިނގާ އަހަންނާއެކު ދާން" ލިއަމް އެދުނެވެ. ހޭޒަލް އެކަމާ ދެކޮޅެއް ނުހެދިއެވެ.\nހޭޒަލްގެ ފޯނުން އަވަސް މެސެޖެއް ނަޝާއަށް ފޮނުވާލިއެވެ. އަދި އޭނާ އައިސް ލިއަމްގެ ސައިކަލު ފަހަތަށް އެރިއެވެ. ލިއަމް ސައިކަލު ދުއްވާލުމާއެކު ހޭޒަލްގެ ގާތުން ދާނީ ކޮންތާކައްތޯ ސުވާލުކުރިއެވެ. ހޭޒަލް ގެއަށޭ ބުނުމުން ލިއަމްއަށް އެގޮތް ކަމަކު ނުދިޔައެވެ. ހޭޒަލް ގާތު ކައިފިންތޯ އެއްސެވެ. ލިއަމް އަންނާނޭކަން ނޭނގޭތީ ހޭޒަލް އެއްވެސް ކާއެއްޗެއް ގޭގައި ނުހަދައެވެ. ހެނދުނު އޭނާ ހުރީ ކޮފީ ތަށްޓެއް ބޯލި ގޮތަށެވެ. މެންދުރުވީފަހުން ސޭންޑްވިޗްއަކާއެކު އޮރެންޖު ޖޫސްތަށްޓެއް ބުޔެވެ. ލިއަމް ގާތު ގޭގައި ކާއެއްޗެއް ތައްޔާރުކުރަންކަން ޖެހޭނީ ހޭޒަލް ބުނުމުން އޭނާ ޚިޔާލު ދިނީ ބޭރުން ކެއުމަށެވެ. އަދި މިއަދު އެއްޗެއް ހަދާނޭކަމެއްނެތް ކަމެވެ. ރޭގަނޑަށް ކާއެއްޗެހި ގެންނާނީ ކަމުގައެވެ. އޭނާ ޚިޔާލު ކޮށްފަ އޮތީ ދުވަހުގެ ބާކީބައި ހޭޒަލްއާއެކު ހޭދަކުރުމަށްކަން ވެސް ލިއަމް ބުންޏެވެ.\nހަވީރުގެ ސައިބުއިމަށް މާފަންނުގައި ހުރި މަޝްހޫރު ރެސްޓޯރެންޓަކަށް ދެ މީހުން ވަނެވެ. ބުފޭއިން ކާއެއްޗެހި ނަގައިގެން އައިސް މޭޒުދޮށުގައި ލިއަމްއާއި ހޭޒަލް އިށީނެވެ. ޒައިދަން ގާތު ލިއަމް އަންނަވާހަކަ ބުނިކަމާއި ހޭޒަލްއަށް ސިއްރުކޮށްދޭން ބުނެފައިވާނޭކަން ލިއަމް ބުންޏެވެ. އޭނާ ބޭނުންވީ ހޭޒަލްއަށް ކުއްލި އުފާވެރިކަމެއް ދޭންކަމުގައި ބުންޏެވެ. އަދި ހޭޒަލްގެ ޢާއިލާ މީހުން އޭނާ މާލެ އައިފަހުން ގެއަށް އައިތޯ ސުވާލުކުރިއެވެ. ލިއަމްގެ ޢާއިލާއާ ބައްދަލުކުރިންތޯ ވެސް އޭނާ އެއްސެވެ. އެ ހުރިހާ ސުވާލަކަށް ޖަވާބު ދިނުމުގެ ބަދަލުގައި ހޭޒަލް ދެއްކީ ލިއަމް މިހާރު އަޑުއަހަން ބޭނުންނުވާނޭ ވާހަކަތަކެކެވެ.\n"ޝިޔާނާއި ޔުސްރާއާއި އަލްމާ ކީކޭ ބުނީ ލިއަމް މާލެދާން އުޅޭކަން އެނގުނީމަ... ނުބުނޭތަ މަޑުކުރާކަށް" ހޭޒަލް ބުންޏެވެ. އެހިނދު ލިއަމް ނަގަނަގާ ހުރި ސައިޖޯޑު ވަގުތުން ވަތުތަށީގައި ބެހެއްޓިއެވެ. އިރުކޮޅަކު ހޭޒަލްއަށް ބަލަން އިނުމަށްފަހު އޭނާ ވާހަކަދެއްކިއެވެ.\n"އަހަރެން އަވަހަށް މިއައީ ޒެއްލު އުފާކޮށްދޭން، ތިބުނު އެކަކުވެސް އަހަންނަށް މުހިންމެއްނޫން، ޒެއްލު ޕްލީޒް... އަދިވެސް ހިތްހަމަނުޖެހިފަތަ؟... މިހާރު އަހަރެން މިހުރީ މާލެގައެއްނު، ޒެއްލުއަށް ފެންނަ ހިސާބުގައެއްނު، އެމީހުންނެއް ނާންނާނެ ޒެއްލުއަށް އުނދަގޫކުރާކަށް، ޒެއްލު އަހަންނަށް އިތުބާރެއްނުކުރަން ދޯ... ރީތިކޮށް ބުނެބަލަ... ޒެއްލުގެ ހިތުގަ އޮތް ހުރިހާ އެއްޗެއް ބޭރުކޮށްބަލަ، އަހަންނަކަށް ހިތްހަމަޖެހުމެއް ނުލިބޭނެ ޒެއްލު ރުޅިއައިސް ދެރަވެފަ ހުންނަހާ ހިނދަކު، އަހަރެން ވަކި ބޭނުންވާނެތަ ޒެއްލުއާ ދުރުގަ އުޅޭން... އަހަރެން ޕްރޮމިސްކުރީމަ ވެސް ޒެއްލުއަށް ބްލީވެއް ނުކުރެވުނު" ލިއަމްގެ އަޑު މަޑުވެފައި މޫނުމަތިން ފެންނަނީ މޮޅިވެރިކަމުގެ އަސަރެވެ.\n"އެހެނެއްނޫން... ލިއަމްއަށް ބްލީވްކުރަން އަހަރެން ވެސް ބޭނުން، އެކަމަކު ފެނުނީ ހާދަ އެހެންކަހަލަ ކަންތައްތަކެކޭ، އަހަރެންގެ ހިތަށްވީ ގޮތް ލިއަމްއަށް އިޙްސާސްކުރެވޭނަމަ އެނގުނީސް... އަހަރެންގެ ގާތުގައި ހިލޭ ފިރިހެނަކު އެފަދައިން އުޅުންއިރު އަހަރެން ނޭނގެއޭ ބުނީމަ ލިއަމްއަށް ޤަބޫލުކުރެވޭނެތަ؟... އަހަރެން ހިލޭ ފިރިހެނަކާއެކު ކޮޓަރިއެއްގެ ތެރޭގައި ތަޅުލައިގެން އުޅެފައި ނުކުމެ ކަމެއް ނުހިނގައޭ ބުނީމަ ލިއަމް ޤަބޫލުކުރާނަންތަ؟" ހޭޒަލް ވެސް ވާހަކަދެއްކީ ނިކަން މަޑުމަޑުންނެވެ. ވަށައިގެން މޭޒުތައް ހުރީ އެއްމޭޒެއް އަނެއްމޭޒާ އެހާ ކައިރީގަ ނޫނަސް އިތުރު މީހަކަށް އެދެމެދުގައި ދެކެވޭ ވާހަކަ އަޑުއިވެން ހޭޒަލްއާއި ލިއަމް ވެސް ބޭނުމެއްނުވެއެވެ.\n"ޒެއްލުއަށް އަހަރެންގެ އަމިއްލަ ނަފްސަށްވުރެ ބޮޑަށް އިތުބާރުކުރަން، އާން! އަހަރެން ޤަބޫލުކުރާނަން... ޒެއްލު ބުނާ ކޮންމެ އެއްޗެއް އަހަރެން ޤަބޫލުކުރާނަން.... އަހަންނަށް އެނގޭ ޒެއްލު އަހަރެންދެކެ ލޯބިވާވަރު، އަހަރެން ޒެއްލުދެކެ ލޯބިވާވަރު... އެ ލޯތްބާމެދު އަހަރެން ދުވަހަކުވެސް ޝައްކެއް ނުކުރާނަން، އަހަންނަށް ޒެއްލު އޮޅުވާނުލާނޭކަމުގެ ޔަގީންކަން އޮވޭ، ޒެއްލު ކޮންމެކަމެއް ކުރިޔަސް އަހަންނަށް ބޭވަފަރާތެރިނުވާނޭކަން އެނގޭ، އަހަރެންގެ ލޮލުން ޒެއްލު ގޯސްކަމެއް ކުރަނިކޮށް ނުފެންނަންޏާ ކީއްކުރަން ޝައްކުކުރަނީ، ހިތުގައި ވަހުމްތަކެއް އުފެދުމަކީ ދެމެދުގަ އޮންނަ ގުޅުން ބަލިކަށިވާނޭކަމެއް، މަޑުމަޑުން ދެމެދުގައި އޮންނަ އިތުބާރު ނެތިގެން ހިނގައިދާނެ، އޭރުން ދެމީހުން އެކުގައި އުޅުމުގެ ބޭނުމެއްނެތެއްނު..." ލިއަމްގެ ނަޒަރު ހިނދުކޮޅަކަށް ވެސް ހޭޒަލްގެ ލޮލާ ވަތްކެއްނުވެއެވެ. އޭނާ އެ ވާހަކަދެއްކީ ހިތުގެ އަޑިންކަން ހޭޒަލްއަށް ޤަބޫލުކުރެވުނީ އެހެންވެއެވެ. ލިއަމްއަކީ އަދިވެސް އޭނާގެ ލޯބިވާ ފިރިމީހާއެވެ. ހިތުގައި ވަހުމްތަކެއް ބާއްވައިގެން ފިރިމީހާއާ މެދު ޝައްކުގެ ނަޒަރުން އަބަދު ބަލާ އަނތްބަކަށްވާން ހޭޒަލް ވެސް ބޭނުމެއްނޫނެވެ.\nސައި ނިންމާފައި ހޭޒަލް ގޮވައިގެން މާލެ ވަށާ ދުއްވާލުމަށްފަހު ލިއަމް އައީ ގެއަށެވެ. އެޕާޓްމެންޓަށް ވަން ވަގުތު ދޮރުކައިރީ ހުރި ލިއަމްގެ ފޮށި ހޭޒަލްއަށް ފެނުނެވެ. އެ ފޮށްޓާ ހޭޒަލް ކައިރިވުމުގެ ކުރީން އެޕާޓްމެންޓުގެ ދޮރު ލައްޕާ ތަޅުލި ލިއަމް އަވަސް އަވަހަށް ހޭޒަލްގެ އަތުގައި ހިފައިގެން ހިނގައިގަތެވެ. އޭނާ އައިސް ކޮޓަރި ދޮރުމަތީ ހުއްޓި ހޭޒަލްގެ ލޮލުގައި އެއްއަތް އަޅައި ނިވާކޮށްލިއެވެ. ކޮޓަރީގައި ހޭޒަލްއަށް ހަދިޔާއެއް އޮންނާނޭ ބުނެ ދޮރު ހުޅުވާލައި ހޭޒަލްއާއެކު ލިއަމް ވަނެވެ. އަދި މަޑުމަޑުން ހޭޒަލްގެ ލޮލުން އަތްނެގިއެވެ.\n"ރީތިތަ؟" ހިނިތުންވުމަކާއެކު މާބޮޑި ކައިރީ ހުއްޓި މާތަކާ ހޭޒަލް ކުޅެލުމުން ލިއަމް އަހާލިއެވެ. އޭނާ ފަސްއެނބުރި ލިއަމްއަށް ބަލާލައި ބޯޖަހާލިއެވެ. އަދި މާބޮޑު ނަގައި ވަސްގަނެލިއެވެ. ލިއަމްއަށް ބަލާލަމުން ހިނިތުންވެލައިގެން ހުރެ ޝުކުރިއްޔާއޭ ބުނެލިއެވެ. އޭގެ ބަދަލުގައި ލިއަމް ބުނީ ހޭޒަލްދެކެ ވަރަށް ލޯބިވާ ކަމުގައެވެ. ޕާރުސަލް ފެނި ހޭޒަލް އެ ނެގިއެވެ. ކަޑާފައި ބަލާލިއިރު ފަހުގެ ފޯނެކެވެ. ހޭޒަލްގެ ލުއި ހީނލުން އެ މޫނު އުޖާލާ ކުރުވިއެވެ. ހަށިފުރާ ނޭވާއެއް ލިއަމް ދޫކޮށްލީ ބޭނުންވީ ކަންތައް ފުދުމުންނެވެ. ހޭޒަލްގެ މޫނުން ނުތަނަވަސްކަން ފިލައި ހިނގައްޖެއެވެ. މިހާރު އެހުރީ އޭނާ ކައިވެނި ކުރި އުފާވެރި ހޭޒަލްކަން ލިއަމްއަށް ޔަގީންކޮށްދިނީ ހޭޒަލްގެ ހަރަކާތްތަކާއި އެ މޫނުން ފާޅުވާ އުފާވެރިކަމުގެ ޖަޒުބާތުތަކުންނެވެ.\nއިޝާ ނަމާދުގެ ފަހުން ހޭޒަލްއަށް މުހުސިނާ ގުޅިއެވެ. ހޭޒަލް ބަލައި ޒައިދަން އެބަ ފޮނުވަންކަމުގައި ބުނެއެވެ. އެރޭ އެގެއަށް ކާން އައުމަށް މުހުސިނާ ބުނީއެވެ. ހޭޒަލް އަވަހަށް ލިއަމް އައިސް އުޅޭކަމުގެ އުފާވެރި ޚަބަރު މުހުސިނާއަށް ދިނެވެ. އަދި ހޭޒަލްއާއެކު ސޯފާގައި އިން ލިއަމްގެ އަތަށް ފޯނު ދިނެވެ. ވާހަކަދައްކަން އިރުކޮޅަކު އިނުމަށްފަހު މާދަމާގެ ވަގުތަކު މުހުސިނާ ގާތަށް ދާނަންކަމަށް ބުނެ ލިއަމް ފޯނު ބޭއްވިއެވެ.\n"ޒެއްލު... ހިނގާ ދުވަސްކޮޅަކަށް އަހަރެމެން ޗުއްޓީ ހަދާލަން، ވަންވީކް އޯކޭނު" ލިއަމް ޚިޔާލު ދިނެވެ.\n"އޭރުން ލިއަމްގެ އޮފީހޯ..." ހޭޒަލް ބުނެލިއެވެ.\n"އޮފީސް ކަމަކު އުޅެފަ ދޯ މިއައީ... އެއީ ޗުއްޓީއެއްނޫނެއްނު، އަހަރެން ވެސް އަނބިމީހާއާ ދުރުގަ އުޅެފަ ބޭނުންވާނެ ދޯ ޗުއްޓީއެއް ހަދާލަން... ދެން އެކަމާ ޒެއްލު ނުވިސްނަބަލަ، ބުނޭ!... ކޮންތާކަށް ދާހިތްވަނީ، ރާއްޖޭން ބޭރަކަށްނޫން، ރިސޯޓެއް ބުނޭ... ޒެއްލު ބޭނުންތަނަކަށް ގެންގޮސްދޭނަން" ލިއަމް ބުންޏެވެ. ހޭޒަލްއަށް އުފަލުން ހީނލެވުނީއެވެ. ލިއަމް އެނބުރި އޭނާގެ ގާތަށް އެ އައީ ހީނުކުރާހާ އަވަހަށެވެ. ދެން ހުރިހާކަމެއް ވެސް ދާނީ ރަނގަޅަށް ކަމުގައި ހޭޒަލް ޔަގީންކުރިއެވެ.\nޖެހިގެން އައި ދުވަހު ހެނދުނު ލިއަމް އޮފީހަށް ނުކުތެވެ. އޭނާ އޮފީހަށް ދިއުމުން ގޭތެރޭގެ ކަންކަން ކޮށްލުމަށްފަހު ހޭޒަލް އައިސް ކޮޓަރިއަށް ވަނެވެ. ކަނާތް ފަރާތުގައި ހުރި "ކްރިޑެންޒާ" ކައިރީ ލިއަމްގެ ފޮށި ހުއްޓެވެ. ހޭޒަލް އެ ފޮށި ދަމަމުން ކޮޓަރިން ނެރުނެވެ. އޭނާ ގަސްދުކުރީ ފޮށީގައި ހުރި ލިއަމްގެ ހުރިހާ އެއްޗެއް ދޮވެފައި ނޫނީ އަލަމާރިއަށް ނުލުމަށެވެ. އެހެންވެ ފޮށީގައި ހުރި އަންނައުނުތައް ނަގަންފެށިއެވެ. އެ ފޮށީގައި ހުރި އެއްޗެހި ލިއަމް ނަގާނަންކަމުގައި ބުނެފައި އޮތެއްކަމަކު އޭނާ އަންނަންވާއިރަށް އެކަން ކޮށްލާފައި ބަހައްޓަން ހޭޒަލް ހިތަށް އެރީއެވެ.\nދޮވުމަށް ޓަކައި ހެދުންތައް ފޮށިން ނަގައި ބައިބަޔަށް ހޭޒަލް އެޅިއެވެ. އަދި ވެސް ފޮށީގައި ހުރި ލިއަމްގެ ބައެއް ސަމާނުތައް ހޭޒަލް ނެގިއެވެ. ލިއަމްއަށް ފެންނާނޭހެން އެ ސާމާނުތައް ގެނެސް ކޮޓަރީގައި ހުރި "ކްރިޑެންޒާ" މަތީ ބެހެއްޓިއެވެ. އެއީ ދެ ޕެންޑްރައިވަކާއި އޭފޯ ސިޓީއުރައެއްގެ އިތުރުން ނޯޓު ފޮތެކެވެ. އެވާނީ ލިއަމްގެ އޮފީސް އެއްޗިއްސައްކަން އެނގި ހޭޒަލް ބެހެއްޓީ ވެސް ފަސޭހައިން ލިއަމްއަށް ފެންނާނޭ ތަނެއްގައެވެ.\nހެދުންތައް ބައިބަޔަށް ދޮވެފައި މެޝިނުން ނަގައި ހިއްކާ މެޝިނަށް ހޭޒަލް އެޅިއެވެ. އަދި ހިއްކާފަ ހުރި ބައި ގެނެސް ސިޓިންރޫމުގައި ހުޅުވާފައި ހުރި ހަރުގަނޑުގައި އަޅައެވެ. އެގޮތުން ލިއަމްގެ ޖީންސުތަކާއި ސޯޓުތައް ދޮވުމަށް ޓަކައި އޭގެ ޖީބުތައް ހޭޒަލް ޗެކުކުރަމުން ދިޔައެވެ. ޢާންމުކޮށް ސުޕާރީ ނޫނީ މިންޓު ކާޑު ލިއަމްގެ ޖީބުތަކުން ފެންނާނެއެވެ. އެހެންވެ ލިއަމްގެ ޖީބުތައް ބެލުމަކީ ހޭޒަލްގެ އާދައެކެވެ. ނަމަވެސް މިފަހަރު ލިއަމްގެ ޖީންސެއްގެ ޖީބުން ފެނުނީ އެފަދަ އެއްޗެއް ނޫނެވެ. ފެނުނީ ފޯނެކެވެ. އިރުކޮޅަކު އެ ފޯނަށް ބަލަން ހޭޒަލްއަށް ހުރެވުނެވެ.\n"މީ ލިއަމްގެ އޮފީސް ފޯނު... އެކަމަކު މި ފޯނު ފުރަންވެގެން ހަވާލުކުރިއޭ ބުނި..." އަތުގައި އޮތް ފޯނު ކުރިން ފެނިފައިވީ ހަނދާނެއް ހޭޒަލްއަށް ވުމުން އަމިއްލަ ނަފްސާ ވާހަކަދެއްކުނެވެ. އެއްފަރާތުގައި ފޯނު ބާއްވާލުމާއެކު ހޭޒަލް ކުރަން ހުރި މަސައްކަތް ކުރިއަށް ގެންދިޔައެވެ. ހުރިހާ އެއްޗެއް ދޮވެ ނިމުމުން ހޭޒަލް ފޯނު ހިފައިގެން އައިސް އިނީ ސޯފާގައެވެ. އެއަށް ބަލަން އިނދެފައި ފޯނު ހުޅުވާލިއެވެ. ސިމްކާޑު ނެތްކަން އެރިއިރު ފޯނުގެ ޕާސްކޯޑު ޖަހަން އަރައިފައި އޮތެވެ. ލިއަމްގެ ސާވިސް ނަންބަރު އޭނާގެ ފޯނުގައި ޖަހާފައި އޮންނަކަން އެނގިގެން ހޭޒަލް އެ ނަންބަރު ޖަހާލިއެވެ. އެ ޕާސްކޯޑު ޤަބޫލެއްނުކުރިއެވެ. ދެވަނަ ކޯޑެއް ވެސް ހޭޒަލް ޖަހާލިއެވެ. ދެން ވެސް ދިމައެއް ނުވިއެވެ. ފޯނު ތަޅުލެވިދާނެތީ ހޭޒަލް ހާސްވިއެވެ. އެހެންވެ އިތުރަށް ފޯނާ ނުކުޅެ އޭނާ ފޯނު ނިވާލީއެވެ. އަދި އެ ފޯނުގެ ފޮޓޯއެއް ނަގައި ލިއަމްއަށް ޓެލެގްރާމުން ފޮނުވާލިއެވެ. ލިއަމްއަށް މެސެޖު ލިބުނުތާ ފަނަރަ މިނެޓު ތެރޭ އޭނާ ހުރީ އައިސް ގޭގައެވެ.\n"އަހަރެން ބުނީމެންނު ފޮށި ހުސްކުރާނީ އަހަންނޭ، ކޮބާ އޭގަ ހުރި ސިޓީއުރަތަކާ އެއްޗެހި" އޮފީހުން ގެއަށް އައި ގޮތަށް ތަނެއްގައި ނުވެސް އިށީނދެ ލިއަމް ވާހަކަދެއްކީ ސޯފާގަ އިން ހޭޒަލްއާއެވެ.\n"ލިއަމް ދޮވެފައޭ ހުރީ ބުންޏަސް އަހަރެން ހިތްހަމައެއްނުޖެހޭ، މިހާރު ދޮވެލީމަ އެކަން ވެސް އެ ނިމުނީނު، އެހެންވެ ފޮށި ހުޅުވީ، ކޮޓަރި ދޮރުކައިރީ ހުރި ކަބަޑުގެ މަތީ އެ އެއްޗެހި ހުންނާނެ" ހޭޒަލް ބުންޏެވެ.\n"ޒެއްލު... އެއީ އަހަރެންގެ އޮފީސް އެއްޗެހި، ސިއްރު އެއްޗެހި، ކޮބާ އެ ފޯނު މިހާރު" ލިއަމް ބުންޏެވެ.\n"އެއީ ލިއަމްގެ އޮފީސް ފޯނު ދޯ... އެ ހިފައިގެންތަ އެކޮޅަށް ދިޔައީ؟ ގައިމު މަށެއްނުދެކެން... ބުނީމެންނު އޮފީހާ ހަވާލުކޮށްފީމޭ، މީ ހަމަ އެ ފޯނެއްނު" ކުޝަން އަޅައި ފޯނު ފޮރުވާލައިގެން އިނދެފައި ހޭޒަލް އެ ފޯނު ނެގިއެވެ. ލިއަމްއަށް ދައްކާލިއެވެ.\n"ތީ... އެހެން ފޯނެކޭ... އިނާޒު... އޭނާ އެނގެއެއްނު ޒެއްލުއަށް، މީހަކާ ހަވާލުކޮށްދޭށޭ ކިޔާފަ ދިން އެއްޗެއް، ސާބަސް ޒެއްލުއަށް، އެއްކަހަލަ ފޯނު ހުންނާނެއެއްނު، އަހަރެން އިތުރު ފޯނެއް ގެންގުޅުނު ނަމަ ޒެއްލުއަށް ފެންނާނެ ދޯ" ލިއަމް ބުންޏެވެ. އަދި އަވަސް އަވަހަށް ހޭޒަލްގެ އަތުން އެ ފޯނު އަތުލިއެވެ. ލިއަމްގެ ވާހަކަ މިފަހަރު ނިކަން ފަސޭހައިން ހޭޒަލް ޤަބޫލުކުރިއެވެ. ލިއަމް ބޭނުންކުރާ ފޯނު ނަމަ އެ ފޯނުގައި ސިމްކާޑެއް އޮންނާނޭ ހޭޒަލްގެ ހިތަށް އެރީމައެވެ. ލިއަމް ވެސް އިތުރު ވާހަކަތަކެއް ނުދައްކާ ސިޓީއުރައާއި ފެންޑްރައިވްތަކުގެ އިތުރުން އެ ކަޅު ފޯނު ހިފައިގެން ގެއިން ނުކުތީ އަނެއްކާ ވެސް އޮފީހަށް ދާށެވެ.\nލިއަމް ގާތު ނަޝާ މެންގެއަށް ހޭޒަލް ދާން އުޅޭ ވާހަކަ ބުނުމުން އޭނާ އެދުނީ މަޑުކުރުމަށެވެ. ކުޑަ ވަގުތުކޮޅެއްގެ ތެރޭ އޭނާ ހޭޒަލް ބަލާ އަންނަ ކަމުގައެވެ. އަދި އޮފީސް މީހުންނާއެކު ކޮފީއަކަށް އަރަން ބުނެފައި އޮތުމުން ދާ މަގުމަތީ ނަޝާ މެންގެއަށް ހޭޒަލް ލައިދޭން ލިއަމް ބޭނުންވީއެވެ. ނަމަވެސް މިހާރު އެކަނި ތަންތަނަށްދާން އާދަކުރަން ހޭޒަލް ވެސް ބޭނުންވެއެވެ. އަނެއްކާ ވެސް ލިއަމް އެހެން ހުރެފައި ފުރައިގެން ހިނގައްޖެނަމަ ހޭޒަލް އުޅެން ޖެހޭނީ އެކަނިކަން ހިތަށް އަރާފައެވެ.\nނަޝާމެން ގެއަށް ހޭޒަލް ބޭލުމަށްފަހު ލިއަމް ވޮލެޓުން ފައިސާ ނަގައި ހޭޒަލްއަށް ދިނެވެ. އޭނާގެ ފުށުން އެއްވެސް ތަފާތުކަމެއް ހޭޒަލްއަށް ނުފެނެއެވެ. ހޭޒަލް ބޭނުންވާ ފަދައިން ލިއަމްގެ ހުރިހާ ސަމާލުކަމެއް އޭނާއާއެކު ވެއެވެ. ހިނިތުންވުމެއް ބަދަލުކޮށްލުމާއެކު ގެއަށް ދާންވީމަ ގުޅާނަމޭ ބުނެ ހޭޒަލް ދޮރޯށި ހުޅުވާލިއެވެ.\n"އާދެވިއްޖެ ދޯ... ކިހިނެއްތަ ކުރީން ދުވަހު ހެދީ، ލިއަމް އައީއޭ ބުނީމަ އުނދަގޫ ނުކުރަން ފަހުން ނުގުޅީ ވެސް" ސިޓިންރޫމު ސޯފާގައި އިން ނަޝާއަށް ދޮރުން ވަން ހޭޒަލް ފެންނަންވާއިރަށް ވާހަކަދެއްކިއެވެ.\n"އޭތް... އިތުރު ބަޔަކު އުޅެނީތަ؟" ބަދިގެއާ ދިމާއިން އަޑުފަށްގަނޑު އިވޭތީ ހޭޒަލް އަހާލިއެވެ.\n"ހޫން! ދެން އެނގެއެއްނު..." ނަޝާ ފޫހި ގޮތަކަށް ބުނެލިއެވެ. އެއާއެކު އޭނާ އެ ބުނަނީ ކީކޭކަން ހޭޒަލްއަށް ނަގައިގަނެވުނެވެ.\n"ޕްރައިވެޓް ވާހަކައެއް ވެސް ދައްކާނުލެވޭނެ ދޯ" ހޭޒަލް ބުނެލިއެވެ.\n"އަހަރެންގެ ކޮޓަރި އެއޮތީނު... ހިނގާ... އެހެންނޫނަސް ޒެއްލު އައީމަ ގޮވައިގެން ކޮޓަރިއަށް ވަންނަންށޭ މި އިންނަނީ" ނަޝާ ތެދުވިއެވެ. އޭނާގެ ފަހަތުން ކަހަލަ ގޮތަކަށް ހޭޒަލް އައެވެ. އެ ދެ މީހުން އައިސް ނަޝާގެ ކޮޓަރިއަށް ވަނެވެ.\n"ދަތުރުގެ ވާހަކަދައްކަން ދޯ ތިއައީ... މަވެސް އެބައޮތޭ ބޮޑު ޚަބަރެއް ދޭންވެފަ" ނަޝާ ބުނެލިއެވެ. ދެ ޒުވާނުން ޖައްސާލީ ނަޝާގެ އެނދުގައެވެ. އެކަކު އަނެކަކަށް ކުރިމަތިވާނޭހެންނެވެ.\n"ވަރުގަދަކަމެއް ލައިފްގަ ލައިގަނެއްޖެ އިނގޭ... ދުވަހަކުވެސް ހީނުކުރާވަރުގެ" ހޭޒަލް ދެފާރަތަށް ބޯހޫރުވަމުން ވާހަކަދެއްކިއެވެ.\n"އަނެއްކާ ކޮންކަމެއް؟... އެ ރަށުން ބިރުވެރިކަމެއް ދިމާވީތަ؟" ނަޝާގެ ވިސްނުން ދިޔައީ އެހެން ދިމާއަކަށެވެ.\n"ތިހެން ވެސް ބުނެވިދާނެ... ފުރޭތައަކަށްވުރެ ވެސް ބިރުވެރި އަންހެނެއް... ލަދެއް ހަޔާތެއް ވެސް ނުހައްދަވާ" ހޭޒަލް ބުންޏެވެ. އެއާއެކު އެ ވާހަކަ އަޑުއެހުމަށް ނަޝާ އިހުނަށްވުރެ ބޮޑަށް ޝައުގުވެރިވެއްޖެއެވެ. އޭނާ ދެފައި ވަށްކޮށްލައި ހެޑްބޯޑުގައި ލެނގިލައި އިށީނެވެ. ކަނުލާ ހޭޒަލްގެ ވާހަކަ އެހުމަށެވެ. ލިއަމް ކުޅުދުށްފުއްޓަށް ދިއުމުން ކަންތައްވީގޮތް ނަޝާއަށް ހޭޒަލް ކިޔައިދިނެވެ.\n"އައްޗީޑި!... ދެން ދޯ..." ނަޝާ ހީވީ ބުނާނޭ ލަފްޒުތަކެއް ހޯދަން މަސައްކަތްކުރަމުންދިޔަ ހެނެވެ. އޭނާއަށް ވެސް ދެފަރާތަށް ބޯހޫރާލެވުނެވެ.\n"އެކަމާ ހުރެ އަހަންނާއި ލިއަމް ވެސް ބޮޑު ފައިޓަކަށް ދާންޖެހުނީ، އަހަންނަކަށް ނޭނގެ... އަޅެ ނަޝާ ބުނެބާ، އަހަރެން މިކިޔައިދިނީ ވީ ހުރިހާކަމެއް" ހޭޒަލް އިނީ އެކުވެރިޔާގެ ޚިޔާލަކަށް ބޭނުންވެފައެވެ.\n"ނޫން ޒެއްލު... ޤަބޫލުނުކުރާތި... ލިއަމްގެ ގޮތް އެނގެއެއްނު، ތިވާނީ އެ އަންހެންމީހާ ލިއަމްއާ އަޅައިގަތީކަމަށް، ލިއަމް ނުކުރާނެ އެކަހަލަ މުޑުދާރުކަމެއް، އޭނާ ޒެއްލުދެކެ ހާދަ ލޯބިވެޔޭ، އެ އަންހެންމީހާގެ ޢަމަލުތަކަށް ޒެއްލު ނުހެއްލޭތި، ޒެއްލުނޫން އަންހެނަކާ ހެދި ލިއަމްއެއް ނޫޅޭނެ، އަހަންނަށް ހަމަ ޔަގީން، ލިއަމްއަށް ވެސް ހަދާނޭ ގޮތެއް ނޭނގުނީކަމަށްވާނީ، އެކަހަލަ އަންހެނުން ނިކަން މަކަރުވެރިވާނެ، އޭނާގެ ބޭނުމަކީ ތި ދެމީހުން ދުރުކުރުވުންހެން ހީވަނީ، އެވަރަށް ލިއަމްއާ ހެދި އޭނާ އެހުރީ ދީވާނާވެފަ، އެހެންވެ އެހާ ކެރިގެން އެއުޅުނީ، ޒެއްލު ހުއްޓަ އެނގޭނެއެއްނު ލިއަމްއާ ގާތެއް ނުވެވޭނެކަން، މޮޔަކަމެއް ޒެއްލު ނުކުރާތި، ތި ދެ މީހުން ކިހާ ލޯބިން އުޅެނީ، ލިއަމް ކަހަލަ މީހަކު ނުލިބޭނެ... މިހާ ދުވަހު އެކުގައި އުޅެފަ މިހާރުތަ ލިއަމް ކަމެއްކުރަންޏާ ކުރާނީ، ޒެއްލުދެކެ ލިއަމް ފޫހިވިނަމަ އޭނާ ކީއްކުރަން ޒެއްލު ރުއްސަން އެހާ މަސައްކަތްކުރާނީ، ހީޒް އަ ޕާފެކްޓް ހަޒްބަންޑް، ތި ދެ މީހުންނަކީ ވެސް އެހާ ލޯބިލޯބި ދެ މީހުން، ދެމީހުންނަށް ވެސް ވަކިން ނޫޅެވޭވަރުގެ ދެމީހުން ތީ، ޒެއްލު ކީއްވެ ހިތަށް ވެސް އެރުވީ ލިއަމް ބޭވަފާތެރިވެދާނޭ... އޭނާއަކީ ސައިފެއްނޫން، ޒެއްލުގެ ލައިފް މުޅިން ބަދަލުކޮށްލި މީހަކީ ލިއަމް ދޯ، އޭނާއާ ޖެހުނުފަހުން ހޭޒަލް އެއްވެސް ކަމަކާ ކަންބޮޑުވެފައި ހުއްޓާ ނުދެކެން، ލިއަމްއަށް އެނގޭ ޒެއްލު އުފަލުގައި ބަހައްޓަން، އަނެއްކާ އެއީ ކޮންމެ މީހެއް ވެސް ނޫން، އެއީ ޒެއްލު ފިރިމީހާ... އޭނާ ކިހާ ހާޓްވާނެ ޒެއްލު ޝައްކުކުރާކަން އެނގުނީމަ" ނަޝާ ބުންޏެވެ. ނަޝާގެ ނަޒަރުގައި ލިއަމްއަކީ ހޭޒަލްއާ އެންމެ ގުޅޭ ބައިވެރިޔާއެވެ. އޭނާއަށް ލިއަމް ސިފަ ކުރެވެނީ ހުރިހާ ގޮތަކުން ވެސް ފުރިހަމަ ފިރިއެއްގެ ގޮތުގައެވެ. ނަޝާއަށް ލިއަމް ކުށްވެރި ނުކުރެވުނީ އެހެންވެއެވެ. އަނެއްކޮޅުން ހޭޒަލްގެ ފަރާތުން ވެސް އަބަދު އަޑުއިވި ހުރީ ލިއަމް އޭނާއަށް ޚާއްޞަ ސަމާލުކަމެއް ދޭކަމެވެ. އޭނާގެ ކުދިކުދި ކަންކަން ވެސް ލިއަމްއަށް ފާހަގަވާ ކަމެވެ. އަނބިމީހާދެކެ ލޯބިނުވާނަމަ ލިއަމްއަށް ހޭޒަލްގެ ކަންތައްތައް އެހާ ފުރިހަމައަށް ނުކޮށްދެވޭނެއޭ ނަޝާގެ ޟަމީރު ވެސް ޤަބޫލުކުރެއެވެ.\nއެކުވެރިޔާގެ ވާހަކަތަކުން ހިތުގައިވި ވަހުމްތަކާ ދުރުވާން ހޭޒަލްއަށް ހިތްވަރު ލިބުނެވެ. ކުޅުދުއްފުށީގައި ހިނގި އެއްވެސް ކަމެއްގެ ވާހަކަ ނުދައްކަން ހޭޒަލް ނިންމިއެވެ. އެކަންތައްތައް މަތީން ހަނދާންނާތަލަން ހޭޒަލް ބޭނުންވާތީއެވެ. އަދި ނަޝާ އެދުނު ފަދައިން އަމިއްލަ ޟަމީރަށް ވިސްނައިދިނީ ހޭޒަލްއަށް ދުވަހަކުވެސް ލިއަމް ބޭވަފާތެރި ނުވާނޭކަމެވެ. އެ ދެ މީހުން ވަކިވާންޖެހޭވަރުކަމެއް ލިއަމް ނުކުރާނޭކަމެވެ.\nހޭޒަލް އޭނާގެ ވާހަކަ އިތުރަށް ނުދައްކާ ނަޝާ ދައްކަން އޮތީ ކޮންވާހަކައެއްތޯ އެއްސެވެ. އެއާއެކު އޭނާ ފެށީ އެމީހުންގެ ރަޙުމަތްތެރިޔާ ރީޝާގެ ވާހަކައެކެވެ. ރީޝާ މަސައްކަތްކުރާ އޮފީހުގެ ޑެޕިއުޓީ ހެޑްއާއެކު އޭނާ ރަށުން ބޭރަށް ދިޔަ ކަމާއި ދިޔައީ އެ ދެ މީހުން އެކަނިކަމެވެ. ޒައިދުއަށް މިކަން ޝައްކުވާތާ ދުވަސްކޮޅެއް ވެއްޖެކަމެވެ. އެހެންވެ މިދިޔަ އަހަރު ފަހުކޮޅު އޮފީސް ދަތުރެއްގަ ރީޝާ މެލޭޝިއާއަށް ފުރަން އުޅޭ ޚަބަރު ޒައިދަށް ލިބުމުން އޭނާ ރައްޓެއްސެއް ލައްވާ ވާނުވާ ބެލުވީއެވެ. އަދި ބެލިބެލުމުން އެ ދެ މީހުން މެލޭޝިއަށް ދިއުމުގެ ބަދަލުގައި ދަތުރު ހަމަޖެހިފަ އޮތީ ބެންކޮކަށް ކަމުގައި ފަޅާއެރީއެވެ. ޒައިދު ވަގުތުން ބެންކޮކަށް ފުރައިގެން ގޮސް ރީޝާ ހުރި ހޮޓަލުން އެ ދެ މީހުންނާ ބައްދަލުކޮށްފައި މާލެ އައީ ރީޝާ ވަރިކޮށްފައި ކަމެވެ. މި ހުރިހާ ވާހަކައެއް ކިޔައިދިނީ ރީޝާމެންގޭ އުޅޭ އައިސްތުއާ ސުކޫލު ދޮށުން ދިމާވެގެން ވާހަކަ އަޅުވާލީމާ ކަމަށް ނަޝާ ބުންޏެވެ.\n"ރީޝާގެ މަންމައަށް ކޮންމެވެސް އެއްޗެކޭ ބުނެވިގެން، ޒައިދު އެގެއަށް އައިސް ރީޝާ ބަހައްޓައިގެން ބަވާލީއޯ، ރީޝާ ވެސް ގަދަކޮށްލާފަ ބުނީއޯ މިހާރު ބޭނުމެއްނެތޭ ޒައިދުއާއެކީ އުޅޭކަށް، ވަރުނުކުރާނެތީ ވަރިކުރާވަރުކަމެއް ކޮށްލިއްޔޯ" ނަޝާ ބުންޏެވެ. ހޭޒަލް އިނީ ދެ ލޯ ބޮޑުވެ އަނގަހުޅުވުނު ގޮތަށް ބަސްހުއްޓިފައެވެ.\n"ރީޝާ... އަހަރެން ހީކުރީ އަހަރެމެންގެ ތެރޭ ހުރި އެންމެ ވިސްނޭ މީހަކީ އޭނާކަމަށް، އަޅެދެން ކިހާ ހުތުރު... އަހަރެމެންނަށް ކަމުނުގޮސްގެން އޭނާގެ އުޅުމާމެދު އެއްޗެއް ބުނެދާނޭތީ ކަންނޭނގެ މަޑުމަޑުން އަހަރެމެންނާ ދުރުވީ.... އަހަރެން ހީކުރީ ޒައިދުގެ ކަމެއްވިއްޔޭ... ކުޑަކޮށް ވެސް ހިޔެއްނުކުރަން ރީޝް..." އަމިއްލަ ދިރިއުޅުން ނޫނަސް ރީޝާގެ ދިރިއުޅުމަށް އެވީގޮތުން ހޭޒަލްގެ ހިތަށް ތަދުވިއެވެ.\n"ކިތަންމެހާ ވެސް ދެރަ... ހިލޭ ގުޅުންތައް އަރައިގަންނައިރު އެއީ ކިހާ ވަރެއްގެ ފާފައެއްކަން އެނގި ބިރުގަންނަނަމަ ނުކެރޭނެ އެހެން އުޅޭކަށް، ޚާއްޞަކޮށް ކައިވެންޏެއްގެ މަތީ ހުރެގެން، މީ މިހާރު އަހަރެމެންގެ މި ކުޑަކުޑަ މުޖުތަމަޢަށް ޖެހިފައިވާ ބަލިމަޑުކަމެއް، އިމާންތެރިކަން ކުޑަވީ ވަރަކަށް ފާފަތަކަށް އަރައިގަންނަލެއް ގިނަވާނެ" ނަޝާއަށް ވެސް ބޯހޫރާލެވުނީ ކުރާނޭކަމެއްނެތޭ ބުނާ ފަދައިންނެވެ.\n"އަހަރެންގެ ދިރިއުޅުން އެފަދަ ހުތުރުގޮތަކަށް ނިމިގެން ހިނގައްޖެނަމަ އެދުވަހަކުން އަހަރެން މޮޔަވާނެކަން ޔަގީން" ހޭޒަލްއަށް މަޑުމަޑުން ބުނެވުނެވެ. އެ ޚިޔާލުން އެކަނިވެސް އޭނާގެ މޭގެ ތެރޭ ހިތް ފިތި ބާރުވެގެން ދިޔަ ކަހަލައެވެ.\n"އެފަދަ ދުވަހެއް އިރާދަކުރެއްވިއްޔާ ޒެއްލުއަކަށް ނުދައްކަވާނެ، އެކަހަލަ އެއްޗެހި ހިތަށް ނާރުވާ" ނަޝާ ބުންޏެވެ.\n"އަހަރެން މިހާރު ހިތަށް އަރަނީ ބޭބީއެއް ހޯދަންވިއޭ، އޭރުން ލިއަމް ވެސް ސީރިއަސް ވެދާނޭ، ބައްޕައަކަށްވީމަ އޭނާގެ އެ ހުންނަ ސަމާސާގޮތް ބަދަލުވެދާނެ" ހޭޒަލް ބުންޏެވެ.\n"އާން! ތީ ވަރަށް ރަނގަޅު ޚިޔާލެއް، މިހާރު އަސްލު ޒެއްލުމެން ކުއްޖަކު ހޯދަންވެއްޖެ، އެކަން ވެސް ކުރަން ވަކި އުމުރެއް އޮވޭ، ތިހެން އުޅެނިކޮށް އުމުރު ދިޔައީމަ ދެން އޮންނާނީ ހީނުކުރާހާ ގިނަ ހުރަސްތަކާ ކުރިމަތިލާންޖެހިފަ، ޒެއްލުވީ ލިއަމްއާ ނިކަން ސީރިއަސްކޮށް ތި ވާހަކަދައްކަން، އޭނާ ޒެއްލުގެ ހުރިހާ ވާހަކައެއް އަޑުއަހާނެ" ނަޝާ ބުންޏެވެ.\n"މިއުޅެނީ ލިއަމްއާއެކު ވީކަކަށް ރިސޯޓަކަށް ދާންވެގެން، އޭނާ ހަމަޖެއްސި ޓްރިޕެއް، ދެ މީހުން ވެސް އަސްލު މިތިބީ ވަރަށް ސްޓްރެސްވެފަ، ވާހަކަދައްކާލަން އެ ދަތުރު ރަނގަޅުވާނެ، އެކޮޅަށް ދެވުނީމަ ލިއަމް ވެސް ހުންނަނީ ރަނގަޅު މޫޑެއްގަ" ހޭޒަލް އޭނާގެ އެކުވެރިޔާއާ އުފާވެރި ހިނިތުންވުމެއް ބަދަލުކޮށްލިއެވެ. (ނުނިމޭ)


Shareeathaai Hilaafah Ruqyah Kuraa Meehun Dhenegahnaanee Kihineh? - Vaguthu\nއެފަދަމީހުން ބަލިމީހާ ކައިރީގައި ކިޔަވަމުންގޮސް، ކިޔެވުމުގެ މެދުތެރެއިން ބުނެފާނެއެވެ. ލޯމަރާށެވެ. ދެން ކަލެއަށް ފެންނަ މަންޒަރުތައް އަހަރެންނަށް ކިޔާދޭށެވެ. މިސާލަކަށް އޭނާއަށް މީހަކު އަނދަނިކޮށް ފެނިދާނެއެވެ. ދެން އޭނާ ބުނެފާނެއެވެ. ޖިންނި އަނދާގެން އެދިޔައީއެވެ.މިފަދަ ހުރިހައި ކަމަކީ ފަރުވާ ކުރުމުގެ ތެރެއިން، ފަރުވާ ކުރާަ މީހާއަށް ޝައިޠާނާ ޖެއްސުން ކުރުމަށްޓަކައި ދައްކާ ޚިޔާލުތަކެކެވެ.\nހަތަރެސްކަން ގޮޅި ކުރަހާ އޭގެތެރޭގައި އަކުރު ނުގުޅޭގޮތަށް އެއްޗެހި ލިޔުން. އެއީ ޢަރަބި ބަހުން ލިޔާއިރު އެވެސް އަކުރެއް އަނެއް އަކުރާ ނުގުޅުވާ ލިޔުުމެވެ. އެ އަކުރުތަކަކީ އެއްވެސް މާނައެއް ދޭހަވާ އެއްޗެއް ނޫނެވެ.މިއީ ހުއްދަވެގެންވާ ކަމެއް ނޫނެވެ. އެހެނީ މިއީ ޢިލްމުވެރިން ރުޤްޔާ ހުއްދަކުރައްވާއިރު ކުރައްވާފައިވާ ޝަރުތުތަކާއި ޚިލާފު ކަމެކެވެ. އެ ޝަރުތުތަަކަކީ،\nގޭގެތެރެއަށް ނުބައިވަސްދުވާ ބަޚޫރު އެޅުވުން. (ބަޚޫރު ނޫނަސް ނުބައިވަސް ދުވާޒާތުގެ އެއްޗެހި ދިރިއުޅޭ ގޭގެ ތެރެއަށް އެޅުވުން) މިފަދަ ނުބައި ވަސްވަހަކީ މަލާއިކަތް ބޭކަލުންނަށް އޭގެސަބަބުން އުނދަގޫ ވާ އެއްޗެއްސެވެ. މިކަން ބުޚާރީއާއި މުސްލިމުގައި ރިވާވެފައިވާ ޙާދީޘަކުން ޘާބިތުވެފައިވެއެވެ.މިހުރިހާ ކަމަކީވެސް ޖިންނިން ރުއްސުމަށްޓަކައި ކުރާ ކަންކަމެވެ. ޝައިޠާނުންތައް އެއިން ވަސްދަމާ އަރާމުކޮށް އުޅޭނެއެވެ. މީގެ ސަބަބުން ގޭތެރޭގައި ޖިންނި ޝައިޠާނުންތަށް އިތުރުވެގެން ދާނެއެވެ.\nﷲގެ އިސްމުފުޅު ނުވަތަ ޤުރުއާނުގެ އާޔަތްތަކެއް ކަރުދާސް ގަނޑެއްގައި ނުވަތަ ފޮތިގަނޑެއްގައި ލިޔުމަށްފަހު އޭތި އަންދާލާ އަދައިގެންދާ ދުމުން ބަލިމީހާލައްވާ ވަސްގަނުވުން. އެމީހުން ދައުވާކުރާގޮތުގައި އެކަން އެހެން ކުރަނީ ޖިންނި އަންދާލުމަށްޓަކައެވެ. (މިގޮތަށް އަނދާއިރު ބައެއްމީހުން އެތަކެތި ތެޔޮލާ ފޯކޮށް އުޅެއެވެ.)މިއީ ހުއްދަވެގެންވާ ކަމެއް ނޫނެވެ. އެހެނީ އެނދުމުގެ ނިޔަތުގައި ޤުރުއާން ލިޔުމަކީ ޤުރުއާނަށް އިހާނާތްކޮށްހިތުމެވެ. އޭ ފަރުވާ ކުރާމީހާއެވެ. ތިބާ ﷲއަށް ބިރިވެތިވާށެވެ!\nބައެއްފަހަރު ބަލިމީހާއަށް ވަކި މުއްދަތެއްގައި ފެނުގައި ނުޖެހި އުޅުމަށް އަންގާފާނެއެވެ. ގިނަފަރު ބުނެ އުޅޭނީ ސާޅީސް ދުވަސްވާންދެން އެގޮތަށް ޢަމަލު ކުރުމަށެވެ. އަދި ބައެއްފަހަރު ބަލި މީހާގެ ކަރުގައި ސަލީބެއްވެސް އަޅުވާފާނެއެވެ. އެކަމުން ދަލީލުކޮށްދެނީ ސިޙުރުވެރިޔާއަށް ޚިދުމަތްކޮށްދޭ ޖިންނި އަކީ ނަޞާރާ އެއްކަމެވެ. ނުވަތަ އެ ޖިންނި އަކީ ނަސާރާއިންގެ ޢަދާވަތް ތެރިއެއް ނަމަ ޞަލީބަށް އަރާ ހަލާކުކުރުމަށްވެސް ބުނެފާނެއެވެ.\nކިޔަވަމުން ދާހިނދު އެތަނަށް ޙާޒިރުވެ ތިބި މީހުންނަށް ނުފެންނަ މީހަކާ ވާހަކަދެއްކުން. އަދި އެމީހެއްގެ ކިބައިން އެހީތެރިކަމާއި މަދަދަށް އެދުން.އަދިވެސް މިނޫންވެސް އެތައް ކަމެއްމެއް މިފަދަ މީހުން ކޮށް އުޅެތެވެ. އެގޮތުން ހުސްބިންތަކަށް ނުވަތަ ކަނޑުމައްޗަށް ބަލިމީހާ ގެންގޮސް ކިޔެވުމާއި، ޖިންނީންގެ ސޫރަ ކުރަހާ އެތަކެތި އެންދުމާއި ލަކުޑިގަނޑަކަށް ވަޅިޖެހުމާއި އަދި މިނޫންވެސް އެތައް ކަންތައްތަކެއް ކޮށްއުޅެތެވެ. އަދި މިހާރަކަށް އައިސް ޖިންނިންނާ ފޯނުން މުޚާތަބުކޮށް އުޅޭ ކަމުގެ ދަޢުވާވެސް ކޮށްއުޅެތެވެ.ނަމަވެސް ހިތާމައަކީ، މީސްތަކުން މިފަދަ ކަންތައްކުރާ މީހުންގެ ކައިރިއަށް ބޮޑު ޚަރަދުކޮށްފައި ދަތުރުކޮށްފައި އަންނަކަމެވެ. އަދި އެމީހަކީއެއީ މުސްލިމުންގެ ނަމާދުގެ ޖަމާޢަތުން ދުވަހަކު ނުފެންނަ މީހެއްކަމުގައި ވީނަމަވެސް، އެއީ މާ ކަރާމާތްތެރި ޤުރުއާނުން ފަރުވާކުރާ މީހެއްކަމުގައި ދެކެގެންތިބެ އެމީހުންގެކައިރިއަށް ދާކަމެވެ. الله مستعان.\nމިއީ ދިސަލަފިއްޔާ ވެބްސައިޓުން ނަގާފައިވާ ލިޔުމެކެވެ.\nނޮވެމްބަރު 28, 2020 09:23\nއޭއްޗެކޭ މީއްޗެކޭ ކިޔައިގެއް ފާހިޝު އަމަލު ހުއްދަކު ރަން އުޅޭނެ ކަމެއްނެތް. ރުގުޔާއަކީ ވައްހާބީން އަންހެންވެ ރިންގެ ގަޔައް ބޮލައްއަ ރާ، ޝަހުވާނީ އެދުންވެ ރިކަން ފުއްދަންވެގެން ދައްކާ ބަހަނާއެއް.\nނޮވެމްބަރު 28, 2020 10:19\nތީގެ ބޮޑެއް އެބަހުރި މަނަދޫގަ. މީހަކާ އިނދެގެން، އެވެސް ރުގުޔާކޮށްދޭނެ ކަމަށް ބުނެ.\nނޮވެމްބަރު 28, 2020 10:49\n''މޮޔަ ގަނޑަށް ވާނީ ބޮޑު ވީމަ '' ވާގޮތް ބަލައްޗޭ '' ހަސަދަ ވެރިން ގެ ބަސް މަގު ހަސަދަ ނުވާނަމަ3އަހަރުގެ މައުސޫމް ކުއްޖަކާ ދިމާޔަށް އެފަދަ އެއްޗެހި ކިޔާކަށް ނުކެރޭނެދޯ އެކަމަކު ގަބޫލު ކުރައްވާ ގުރްއާން އަކީ ޝިފާ އެއް ﷲ އިރާދަ ކުރައްވާ ކަމެއް ކުރައްވާނެ\nނޮވެމްބަރު 28, 2020 11:20\nސަލަފީ ރައުޔުގެ އެންމެ އިސްއަސާސަކީ ތައުޙީދަށް ވާއިރު، ތައުޙީދުގެ މައިތަނބަކީ ﷲ އާ އެކަލާންގެ އަޅާއާދެމެދު އެއްވެސް ހުރަހެއް މެދުވެރިއެއްނެތި ﷲ ގެ އަޅާ އެކަލާނގެއަށް ފުރިހަމައަށް އިތުބާރުކޮށް ދުޢާދަންވަން ކަމުގައި ވީހިނދު، މިކަހަލަ ކަންކަމަކީ ދުޢާއިންނާއި ޤުރުއާނުން ޙައްލުވާނޭ ފަދަކަމެއްކަން އެތަކެއް މާތްރަސޫލާގެ (ސައްލަ ﷲ ޢަލައިހި ވަސައްލަމް) ސައްހަ ޙަދީސުން ސާބިތުވާން އޮތްއިރު، މީހުންގެނެސް ބޮޑު ކަންތައްގަނޑަކަށް މިކަންހަދައި މިއުޅެނީ އަޅެފަހެ މިކަން ޕުރޮމޯޓުކުރާމީހުނާއި މިކަމުގައި ބައިވެރިވާމީހުންގެ ތައުޙީދުގެ ކުޑަމިންވެރެއްވެސް ނެތީތޯއެވެ ؟ ތިބުނެވެނީ ތިބާ އަމިއްލައަަށް ކުރާ ދުޢާ އިޖާބަ ކުރައްވާނޭކަމުގެ ޔަޤީންކަން ނެތީ މިހެންނޫންތޯއެވެ ؟ މިއީ ސަލަފުންގެ ގޮތްތޯ ؟ ތައުޙީދުތޯ ؟ ހަމަ އަޅުގަނޑުގެ ހިތުގައި ވާ ސުވާލެކެވެ... ﷲ އަޅަމެންނަށް ހިދާޔަތު ދައްކަވާށި...


BREAKING | Covid Jehigen Thailand Aai Bangladesh In Gina Bayaku Maruvejje - Vaguthu\nކޮވިޑް-19 ޖެހިގެން ތައިލޭންޑުންނާއި ބަންގްލަދޭޝުން ގިނަ ބަޔަކު މަރުވެއްޖެއެވެ.\nތައިލޭންޑާއި ބަންގަލަދޭޝުން ގިނަ ބަޔަކު މަރުވެފައިވާއިރު، އެ ދެ ގައުމު ހިމެނެނީ މިހާތަނަށް އެންމެ ގިނަ މީހުން ފައްސިވެފައިވާ 50 ގައުމުގެ ތެރޭގައެވެ.\nތައިލޭންޑުން އިތުރު 178 މީހަކު ކޮވިޑް ބަލީގައި މަރުވެފައިވާއިރު، ބަންގްލަދޭޝުން އިތުރު 218 މީހަކު ވަނީ މަރުވެފައެވެ. މި ދެގައުމުން އިއްޔެ ވެސް 200 އެއްހާ މީހުން ވަނީ މި ބަލީގައި މަރުވެފައެވެ.\nތައިލޭންޑުން އިތުރު 18،912 މީހަކު ކޮވިޑަށް ފައްސިވެފައިވެ، ޖުމްލަ ބަލި ޖެހުނު މީހުންގެ އަދަދު ވަނީ 597،287 އަށް އަރާފައެވެ. އަދި އެގައުމުން ބަލި ޖެހިގެން މިހާތަނަށް 4،857 މީހަކު މަރުވެފައިވާއިރު، މިވަގުތު ބައްޔަށް ފަރުވާ ދެމުން އަންނަނީ 200،510 މީހަކަށެވެ. އޭގެ ތެރެއިން 4،691 މީހަކަށް ފަރުވާ ދެމުން އަންނަނީ އައިސީޔޫގައެވެ.\nބަންގަލަދޭޝުން އިތުރު 9،369 މީހަކު ފައްސިވެ، ޖުމްލަ އަދަދު ވަނީ 1،249،484 އަށް އަރާފައެވެ. އެގައުމުން މިހާތަނަށް 20،685 މީހަކު ބަލި ޖެހިގެން މަރުވެފައިވާއިރު، 1،078،212 މީހަކު ވަނީ ބަލިން ރަނގަޅުވެފައެވެ. އަދި މިވަގުތު 150،587 މީހަކަށް ބަލި ޖެހިގެން ފަރުވާ ދެމުން އަންނައިރު، އޭގެ ތެރެއިން 1،349 މީހަކަށް ފަރުވާ ދެމުން އަންނަ އައިސީޔޫގައެވެ.\nދުނިޔޭގެ 220 ގައުމަކާއި ސަރަހައްދެއް ހިމެނޭހެން ކޮވިޑް ފެތުރިފައިވާއިރު، މި ބަލި ޖެހުނު މީހުންގެ އަދަދު ވަނީ 198،232،172 އަށް އަރާފައެވެ. އަދި މި ބަލީގެ ސަބަބުން 4،228،844 މީހަކު މަރުވެފައިވާއިރު، 179،093،400 މީހަކު ވަނީ ބަލިން ރަނގަޅުވެފައެވެ.\nއެފްއޭއެމްގެ ބައެއް މުވައްޒަފުންނަށް މިދިޔަ މަހުގެ މުސާރަ ނުދޭ!


SunOnline: IFC in South Asia ah aa regional direvtor eh kanda'alhaifi\nއައިއެފްސީ އިން ދެކުނު އޭޝިއާއަށް އާ ރީޖަނަލް ޑިރެކްޓަރެއް ކަނޑައަޅައިފި\nމުޙައްމަދު ނާއިލް ހަފީޒް 23 Jul 2021, 14:50\nއައިއެފްސީގެ ސައުތު އޭޝިއާގެ ރީޖަނަލް ޑިރެކްޓަރު ހެކްޓާ ގޯމޭޒް އޭންގް\nވޯލްޑް ބޭންކް ގުރޫޕުގެ އިންޓަނޭޝަނަލް ފައިނޭންސް ކޯޕަރޭޝަން (އައިއެފްސީ) އިން ސައުތު އޭޝިއާގެ ރީޖަނަލް ޑިރެކްޓަރުގެ މަގާމަށް އާ ބޭފުޅަކު ކަނޑައަޅައިފިއެވެ.\nމި މަގާމަށް ކަނޑައަޅާފައިވަނީ މީގެ ކުރިން ގިނަ ގައުމުތަކެއްގައި ކަންޓްރީ މެނޭޖަރުކަން ކުރައްވާފައިވާ ހެކްޓާ ގޯމޭޒް އޭންގެވެ.\nހެކްޓާ ވިދާޅުވީ އޭނާގެ އެންމެ ބޮޑު އަމާޒަކީ ދެކުނު އޭޝިއާގެ ގައުމަތަކަށް ކޮވިޑް-19 ގެ ސަބަބުން ކުރިމަތިލާން ޖެހިފައިވާ ދަތިތަކުން އިގްތިސާދު ކޮޅަށް ޖެހުމަށް މަސައްކަތްކުރުން ކަމަށެވެ. އަދި މޫސުމަށް އަންނަ ބަދަލުތަކާ ދެކޮޅަށް, މާލީ ގޮތުން ގައުމުތަކަށް އެހީތެރިވެ ދިނުން ކަމަށެވެ.\n"މި ބަލިމަޑުކަން މި ވަނީ މި ސަރަހައްދުގެ އެތައް ގައުމަކަށް ނޭދެވޭ ގޮތުން އަސަރުކޮށްފައި. އަދިވެސް މި ބައްޔާއެކު އިތުރަށް އުޅެންޖެހިދާނެކަން ގަބޫލުކުރަންވާނެ. އެހެންނަމަވެސް އެއްކޮށް ގުޅިގެން މަސައްކަތްކޮށް ވަޒީފާގެ ފުރުސަތުތައް ހޯދާ އިގްތިސާދު އާރާސްތުކުރުން މުހިންމު," ހެކްޓާ ވިދާޅުވިއެވެ.\nސައުތު އޭޝިއާގައި އައިއެފްސީގެ އެންމެ ބޮޑު މަގްސަދަކީ އަމިއްލަ ވިޔަފާރިތަކާއި ކުންފުނިތަކަށް ބޭނުންވާ އެހީތެރިކަން ފޯރުކޮށްދިނުމެވެ. އަދި އެ ވިޔަފާރި ކުންފުނިތަކުގެ މަސައްކަތް ހުއްޓުމެއްނެތި ކުރިޔަށް ދާކަން ޔަގީންކުރުމެވެ.\n"ހެކްޓާ އަށް ލިބުނު މި އާ މަގާމަކީ އޭނާގެތައުލީމާ، ގާބިލްކަމާއި ތަޖުރިބާ ފުޅާ ދާއިރާއެއްގައި ބޭނުންކުރެވޭނެ މަގާމެއް. އަދި އަޅުގަނޑުމެންގެ މަސައްކަތްތައް ހަރުދަނާ ވެގެންދާނެކަމެއް." އައިއެފްސީގެ އޭޝިއާ އަދި ޕެސިފިކުގެ ނައިބުރައީސް އަލްފޮންސޯ ގާސިއާ ވިދާޅުވިއެވެ.\nހެކްޓާއަކީ ސްޕެއިންއަށް ނިސްބަތްވާ ރައްޔިތެކެވެ. އޭނާ އައިއެފްސީއާ އެންމެ ފުރަތަމަ ގުޅިވަޑައިގަތީ 2006 ވަނަ އަހަރު ސިޓީ އިންވެސްޓްމަންޓް އޮފިސަރެއްގެ ގޮތުގައެވެ. އެޔަށްފަހު އޭނާ ވަނީ އެންގޯލާ، މޮޒަމްބިކް، ޒޭމްބިއާ އަދި ބްރެޒިލްގެ ކަންޓްރީ މެނޭޖަރުކަން ކުރައްވާފައެވެ. އަދި އެ މުއްދަތުގައި ގިނަ އިންވެސްޓްމަންޓް ޕްރޮގްރާމްތަކެއްވެސް އެކި އިދާރާތަކާ ގުޅިގެން ވަނީ ހިންގަވާފައެވެ.\nއައިއެފްސީއިން ދެކުނު އޭޝިއާއަށް އާ ރީޖަނަލް ޑިރެކްޓަރެއް\n"ބޭރުގެ އެޑްވައިޒަރު މަސައްކަތްކޮށްދެނީ ހިލޭސާބަހަށް"


Fethumuge record akaa eku, Hukurah Kudarikilah | Mihaaru\nފެތުމުގެ ބައިވެރިން ކުޑަރިކިލީގައި--\nބ. ކުޑަރިކިލިން އަހުމަދު ސާއިލް އަލީ\n08 ފެބުރުއަރީ 2019 - 11:535comments\nކަނޑު ހުރަސްކޮށް މިހާތަނަށް ރާއްޖޭގައި ބާއްވާ އެންމެ ދިގު ފެތުމުގެ ބައިވެރިން އިއްޔެ ހެދި ރެކޯޑް މިއަދު އާކޮށް ހުކުރު ނަމާދަށް ދިއުމަށް އަށް ކިލޯމީޓަރަށް ފަތައި ބ. ކުޑަރިކިލަށް އަރައިފި އެވެ.\nއިއްޔެ މި ޓީމުން ވަނީ ކަނޑު ހުރަސްކޮށް މިހާތަނަށް ރާއްޖޭގައި ބޭއްވި އެންމެ ދިގު ފެތުން ފުރިހަމަކޮށްފަ އެވެ. އަމިއްލަފުށި ރިސޯޓުން ކަމަދޫއަށް އެ ޓީމުން ފަތާފައި އެރީ 6.75 ކިލޯމީޓަރު ހުރަސްކޮށްފަ އެވެ. މިއަދު އެ ރެކޯޑް އާކޮށްފައި މިވަނީ 8 ކިލޯމީޓަރަށް ފަތައިގެންނެވެ.\nމިދިޔަ ހޮނިހިރު ދުވަހު ފެށި، "ސްވިމް މޯލްޑިވްސް ބާ ކްރޮލް" ދިގު ފެތުމުގެ ބައިވެރިން، މިއަދުގެ ފަތަން ފެށީ 6:45 ހާއިރު މިއަތޮޅު ކަމަދޫއިންނެވެ. އެ ރަށުން ފަތައިގެންގޮތަށް ފުރަތަމަ އެރީ ފޯސީޒަން ލަނޑާގިރާވަރަށެވެ. ފެތުންތެރިންނަށާއި ޓީމަށް އެރަށުން ހޫނު މަރުހަބާއެއް ކިޔެ އެވެ.\nފެތުމުގެ ބައިވެރިން ފޯސީޒަން ރިސޯޓުގެ މެރިން ޑިސްކަވަރީ ސެންޓަރުގައި-- ފޮޓޯ: އަހުމަދު ސާއިލް އަލީ/މިހާރު\nފެތުންތެރިން ވަނީ އެ ރިސޯޓުގައި ހިންގާ މެރިން ޑިސްކަވަރީ ސެންޓަރު ބަލާލައި އެތަނުގައި ވެލަޔަށް ފަރުވާދޭ ގޮތާއި މުރަކަ ހައްދާގޮތް ބަލައިފަ އެވެ. ކުޑަ ވަގުތުކޮޅަކު އަރާމު ކުރުމަށް ފަހު ފަތައިގެން އަށް މީހުން މިއަދު 11:20 ހާއިރު ކުޑަރިކިލަށް އެރި އެވެ.\nފެތުންތެރިންގެ ޓީމުގައި އިސްކޮށް އުޅޭ، ގާނޫނީ ވަކީލް، ކުރީގެ ޑެޕިއުޓީ ޕްރޮސިކިއުޓާ ޖެނެރަލް ހުސައިން ޝަމީމް ވިދާޅުވީ މިއަދުގެ މޫސުމާއި އޮއިވަރު ހުރި ގޮތުން ފަތާލަން ވަރަށް ފަސޭހަ ކަމަށެވެ. މިއަދު މިއީ މި ހަރަކާތުގައި ފެތި ދުވަސްތަކުގެ ތެރެއިން "އެންމެ އަރާމު އެއް ދުވަސް" ކަމަށް ވެސް ޝަމީމް ވިދާޅުވި އެވެ.\n"އަނެއްކާވެސް މިވަނީ އެންމެ ދިގު ފެތުން ފަތާފަ. މިއަދު އެހެން ދުވަސް ދުވަހަށްވުރެ ލުއި،" ޝަމީމް ވިދާޅުވި އެވެ.\nފަތަން ދަސްކޮށްދިނުމާއި މޫދުގައި ދިމާވެދާނެ ހާދިސާއަކުން އާއްމުން ހޭލުންތެރި ކުރުވުމަށް އުރީދޫ އާއި ސްވިވް މޯލްޑިވްސްއިން ކުރިއަށްގެންދާ ހަރަކާތް މިއަދު ހަވީރު މިރަށުގައި ބޭއްވުމަށް ވަނީ ނިންމާފަ އެވެ. އެއީ ކުޑަކުދިންނާއި އަންހެނުންނަށް ހާއްސަކޮށްގެން ހިންގާ ވޯކްޝޮޕެކެވެ.\nފެތުމުގެ މި ހަރަކާތް ނިންމާނީ މާދަމާ އެވެ. ކުޑަރިކިލުން ފަތާފައި ދާނީ ކެންދޫއަށެވެ. ނިންމުމުގެ ރަސްމިއްޔާތުގައި ޓޫރިޒަމް މިނިސްޓަރު އަލީ ވަހީދު ބައިވެރިވެވަޑައިގެން ފެތުމުގައި ވެސް ބައިވެރިވަޑައިގަންނަވާނެ އެވެ.\nއިތުރު ލިޔުންތައް ފެތުން ރެސްކިއު ސްވިމިން ޕްރޮގްރާމް


AFC Cup gai Chennaiyin FC aai vaadha kurumah Maziya furaifi - vNews.mv\n( 18 ފެބްރުއަރީ 2020 ) -- އޭއެފްސީ ކަޕްގެ ޕްލޭއޮފްގައި ރާއްޖޭގެ މާޒިޔާ ސްޕޯޓްސް ކްލަބްއާއި އިންޑިޔާގެ ބެންގަލޫރު އެފްސީ ކުޅުނު މެޗުގެ ތެރެެއިން -- ވީފޮޓޯ : އަހުމަދު ޝުރާއު\nއޭއެފްސީ ކަޕުގައި ޗެންނާއީ ސިޓީއާއި ވާދަކުރުމަށް މާޒިޔާ ފުރައިފި\nއިސްމާޢީލް ޝާހު 07 March 2020, 22:05\nއޭއެފްސީ ކަޕްގެ ގްރޫޕް ސްޓޭޖުގައި އިންޑިއާގެ އައި ލީގުގެ ޗެމްޕިއަން ޗެންނާއީ ސިޓީއާ ވާދަކުރުމަށް ރާއްޖޭގެ މާޒިޔާ ސްޕޯޓްސް އެންޑް ރެކްރިއޭޝަން ފުރައިފި އެވެ.\nހޮނިހިރު ދުވަހު އިންޑިއާގެ ޗެންނާއީ އަށް މާޒިޔާ ފުރިއިރު، ގްރޫޕް ސްޓޭޖުގެ ފުރަތަމަ މެޗުގައި ޗެންނާއީ ސިޓީއާ ދެކޮޅަށް މާޒިޔާ ނުކުންނާނީ އަންނަ ބުދަ ދުވަހު ރާއްޖެ ގަޑިން 19:00 ގައެވެ. މި މެޗު ކުޅޭނީ ޗެންނާއީގެ ޖަވާހަރްލާލް ނެހުރޫ ސްޓޭޑިއަމްގައެވެ.\nއޭއެފްސީ ކަޕްގެ ގްރޫޕް ސްޓޭޖުގެ މެޗުތައް ފަށާއިރު، މިފަހަރުގެ ގްރޫޕް ސްޓޭޖުގައި ރާއްޖޭގެ ދެ ޓީމު ވާދަކުރާނެ އެވެ. މިއީ 2016 ވަނަ އަހަރު އޭއެފްސީ ކަޕްގެ ފޯމެޓަށް ބަދަލުކޮށް، ދެކުނު އޭޝިއާ ޓީމުތަށް އެއް ގްރޫޕެއްގައި ވާދަކުރަން ފެށި ފަހުން ރާއްޖޭގެ ދެ ޓީމެއް ގްރޫޕް ސްޓޭޖުގައި ކުޅޭނެ ފުރަތަމަ ފަހަރެވެ.\nޕްލޭއޮފްގައި އިންޑިއަން ސުޕަ ލީގުގެ ޗެމްޕިއަން ބެންގަލޫރު އެފްސީގެ މައްޗަށް ކުރިހޯދާ، ގްރޫޕް ސްޓޭޖަށް މާޒިޔާ ކޮލިފައިވިއިރު، ގްރޫޕް ސްޓޭޖުގައި މާޒިޔާ ވާދަކުރާނީ ގްރޫޕު އީ ގައެވެ. އެ ގްރޫޕުގައި ހިމެނެނީ ރާއްޖޭގެ ޓީސީ ސްޕޯޓްސް ކްލަބުގެ އިތުރުން ޗެންނާއީ ސިޓީ އާއި ބަންގްލަދޭޝްގެ ބަޝުންދަރާ ކިންގްސް އެވެ.\nއޭއެފްސީ ކަޕް މާޒިޔާ ސްޕޯޓްސް އެންޑް ރެކްރިއޭޝަން ކުޅިވަރު


ކޯވިޑް-19 : މިއަދުވެސް 132 މީހުން ޕޮޒިޓިވް ކޯވިޑް-19 : މިއަދުވެސް 132 މީހުން ޕޮޒިޓިވް\nކޯވިޑް-19 : މިއަދުވެސް 132 މީހުން ޕޮޒިޓިވް\nރާއްޖެއިން ކޯވިޑް-19އަށް އިތުރު 132މީހުން ޕޮޒިޓިވްވެއްޖެއެވެ. މިއާއެކު ރާއްޖެއިން ކޯވިޑް-19އަށް ޕޮޒިޓިވްވި ޖުމްލަ މީހުންގެ ޢަދަދުވަނީ 25،436އަށް އަރާފައެވެ.\nހެލްތު ޕްރޮޓެކްޝަން އެޖެންސީ (އެޗް.ޕީ.އޭ)ގެ ފާއިތުވި 24 ގަޑިއިރުގެ ތަފާސްހިސާބުތަކަށް ބަލާއިރު މާލެ ސަރަޙައްދުން ޕޮޒިޓިވްވެފައިވަނީ 56 މީހުންނެވެ. މީހުން ދިރިއުޅޭ ރަށްރަށުން ޕޮޒިޓިވްވެފައިވަނީ 54 މީހުންނެވެ. އަދި ރިސޯޓުތަކުން 22 މީހަކުވަނީ ޕޮޒިޓިވްވެފައެވެ.\nމިއާއެކު ރާއްޖެއިން ކޯވިޑް-19އަށް ޕޮޒިޓިވްވި މީހުންގެ ޖުމްލަ ޢަދަދު މިވަނީ 25،436އަށް އަރާފައެވެ. އެކްޓިވް ކޭސްތަކުގެ ގޮތުގައި މިވަގުތު 3،084 މީހުންނަށް އަންނަނީ ފަރުވާ ދެމުންނެވެ. މީގެތެރެއިން 82 މީހަކަށް ފަރުވާ ދެމުން އަންނަނީ ހޮސްޕިޓަލްތަކުގައެވެ.\nރާއްޖެއިން ކޯވިޑް-19އަށް ޕޮޒިޓިވްވި މީހުންގެ ތެރެއިން ވޭތުވެ 24 ގަޑިއިރުގެ ތެރޭގައި 110 މީހުން ވަނީ ބަލިން ރަނގަޅުވެފައެވެ. މިއާއެކު ކޯވިޑް-19އަށް ޕޮޒިޓިވްވި މީހުންގެ ތެރެއިން ޖުމުލަ 22،276 މީހުން ވަނީ ބަލިން ރަނގަޅުވެފައެވެ.\nއެޗް.ޕީ.އޭއިން ވިދާޅުވީ، މިވަގުތު ރާއްޖޭގެ 75 ރަށަކުން ކޯވިޑް-19ގެ 1،050 އެކްޓިވް ކޭސް ފެނިފައިވާކަމަށެވެ. މީގެ ތެރެއިން އެންމެ ގިނަ މީހުން ޕޮޒިޓިވްވެފައިވަނީ ޅ.ނައިފަރާއި އެއަތޮޅު ފެލިވަރުންނެވެ. މިދެރަށުންވެސްވަނީ 200 އަށްވުރެ ގިނަ މީހުން ޕޮޒިޓިވްވެފައެވެ.\nފާއިތުވި 24 ގަޑިއިރުގެ ތެރޭގައި ކޯވިޑް-19އަށް ޓެސްޓްކުރުމަށްޓަކައި 3،074 ސާމްޕަލެއް ވަނީ ނަގާފައެވެ. ކޯވިޑް-19އަށް ޕޮޒިޓިވްވި މީހުންގެ ތެރެއިން ރާއްޖެއިން މިހާތަނަށް 67 މީހަކު ވަނީ ނިޔާވެފައެވެ. އޭގެތެރޭގައި ހިމެނެނީ 59 ދިވެހިންނާއި 8 ބިދޭސީންނެވެ.


Story: Photographer | Dhiislam\nދިއިސްލާމް ޑެއިލީ ޖޫން 5, 2018\nއަހަރެން ވާނީ މަޝްހޫރު މޮޑެލް ކުރާ މީހަކަށެވެ. އެއީ އަހަރެންގެ ހުވަފެނެކެވެ. ސްކޫލު ދައުރުން ފެށިގެން އަހަރެންގެ އުންމީދެކެވެ. ކިޔެވި ދުވަސްވަރުގައިވެސް އަހަރެން އެންމެ ސަމާލްކަން ދިނީ އެކަމަށެވެ. އަހަރެންގެ ބުރަސޫރަ ރީތިކޮށް ބެހެއްޓުމަށެވެ. އަހަރެން ދާ ކޮންމެ ތަނެއްގައި ތިބޭ ފިރިހެނުންގެ ކަޅިތައް އަހަންނަށް ހުއްޓެންޖެހޭނެއެވެ. އެއީ އަހަރެން އެންމެ އެދޭ ގޮތެވެ. އަހަރެންގެ ހެދިހުރި އިސްކޮޅާއި، ހަމުގެ ކުލައާއި އޮމާންކަމުން ހުރިހާ ފިރިހެނުންވެސް އަހަންނަށް ކަޅި އަޅާކަން އަހަންނަށް އިނގެއެވެ. އަހަރެންގެ ފަން އިސްތަށިގަނޑާއި ތޫނު ކަޅިރަވައިގެ ޖާދޫގައި އެތައް ބަޔަކު ޖެހޭކަން ސުކޫލް ދައުރުން ފެށިގެން އަހަންނަށް ވަނީ ފާހަގަކުރެވިފައެވެ. އަހަރެން ހިނގާލާފައިދާއިރު، އަހަރެން ފަން އިސްތަށިގަނޑު ވިހުރިލާގޮތުން ވަރަށް ގިނަ ފިރިހެނުންނަށް ކަމުދާކަން އަހަންނަށް އިނގެއެވެ. އަހަރެންގެ މޫނުމައްޗަށް ވައްޓާލާފައިވާ ފަން އިސްތަށިކޮޅު އަހަރެން އަތުން އިރުއިރުކޮޅާ އެއްފަރާތްކޮށްލާ ގޮތް ވަރަށް ގިނަ ފިރިހެނުންނަށް ކަމުދެއެވެ. އަހަންނާއި ހަތަރުކަޅި ހަމަކުރި ގިނަ ފިރިހެނުން ސަމާސާއަކަށް ނަމަވެސް އަހަންނަށް ވަނީ ތަޢުރީފްކޮށްފައެވެ. އަހަރެން އެންމެ ފަޚްރުވެރިވަނީ އަހަންނަށް ލިބިފައިވާ ރަތް ފިޔާތޮށި ކުލައިގެ ތުންފަތާއި ރީތި ދެލޮލުގެ ސަބަބުންނެވެ. މިހުރިހާ ރީތި ސިފަތަކެއް ލިބިފައިވުމުގެ ސަބަބުން މޮޑެލް ކުރުމަކީ އަހަންނާއި އެންމެ ގުޅޭ މަސައްކަތެވެ. އެނޫން ކަމެއް އަހަންނަށް ނުވާނެ ކަން ނޭނގެއެވެ.\n” ތީ އެއްވެސް ކަމެއްނޫން.. ތިފަދަ ރީތި، ފުރިހަމަ އަންހެން ކުއްޖަކަށް މޮޑެލްއަކަށް ނޫން.. ސްޕަރ މޮޑެލްއަކަށްވެސް ވެވިދާނެ.. ޝާނީ ބޭނުމިއްޔާ މާދަމާވެސް ހަމަ ފައްޓަންވީ…” އިޝާން އޭނަގެ ކުންފުނީގެ ކާރޑް ދިއްކޮށްލަމުން ބުނެލިއެވެ. އިޝާންއަކީ ރާއްޖޭގައި އެންމެ ފުޅާކޮށް މޮޑެލް ކުރުމުގެ ކަންތައް ކުރާ ކުންފުނީގެ އިސްމީހެކެވެ.\n” ތިދުވަސް ނައިސްގެން ކެތްމަދުވެފަ މިއިންނަނީ މިހާރުވެސް!.. އަހަރެން ގުޅާފަ މާދަމާރޭ ދާނަން.. ތޭންކްސް ފޮރ ދަ ކޮފީ..” އިޝާންގެ ކާރޑް އަތްދަބަހަށް ލަމުން އަހަރެން ބުނީމެވެ.\nއެރޭ ގެއަށް ގޮސް އަހަންނަށް ނިދެނީއެއްވެސް ނޫނެވެ. އަހަންނަށް ވިސްނެމުންދަނީ މޮޑެލްކުރުމާއި ދޭތެރޭގައެވެ. އިރުއިރުކޮޅާ އެނދުން ތެދުވެގެން ގޮސް މޫނު ބަލާ ލޯގަނޑުން އަހަރެންގެ ސޫރައަށް ބަލާލެވެއެވެ. ވަރަށް ރީއްޗެވެ. ފުރިހަމައެވެ. މެގަޒިންގ އެއްގެ ބޭރުގަނޑުގައި އަހަރެންގެ ފޮޓޯއެއް ޖަހާފައި އިންނައިރު، އަދި ކިހާ ފުރިހަމާ ވާނެބާވައެވެ؟ އަހަރެންގެ ހިތަށް އަރައެވެ. އަހަންނަށް ނިދުނީ އެފަދަ ފޮނި ޚިޔާލްތަކުގެ ތެރޭގައި އޮއްވައެވެ.\n” ބަރާބަރު ގަޑިއަށް ދޯ ތިއައީ؟” އަހަރެން އިޝާންގެ އޮފީހަށް ވަންއިރު، އިޝާން އިނީ އަހަރެންގެ އިންތިޒާރުގައެވެ.\n” މިކަމުގައި ގަޑިއަށް ފަރުވާތެރިނުވެ، ދެން ކޮންކަމެއްގައިތަ އަހަރެން ގަޑިއަށް ފަރުވާތެރިވާނީ؟” ހިނިތުން ވެލަމުން އަހަރެން ބުނީމެވެ.\n” ތެދެއް ތިބުނީ. ޝައުޤްވެރިކަން ހުރެގެން ނޫނީ މިކަމެއްނުވާނެ. އާދޭ ފޮޓޯނަގާ ރޫމަށް.” އަހަންނަށް ބަލާލަމުން އިޝާންބުނެލިއެވެ.\nއިޝާންގެ ފަހަތުން އަހަރެން ފޮޓޯ ނަގާ ރޫމަށް ވަނީމެވެ. ވަރަށް ފުރިހަމައެވެ. މިޒަމާނުގެ އެންމެ ފަހުގެ ސާމާނުން އެތަން ވަނީ ފުރިހަމަކޮށްފައެވެ. ކެމެރާ ސެޓްތަކާއި ތަފާތު ކުލަކުލައިގެ ލައިޓްތަކުން މުޅިތަން ވަނީ ފުރިފަކަހަލައެވެ. ތަފާތު ސެޓްތައް ހަދާފައި ހުއްޓެވެ. ތަފާތު ބެކްގްރައުންޑްތައް ސިފަވާނެގޮތަށް ކުރެހުންވަނީ ބަހައްޓާފައެވެ. ކުރުކޮށް ބުނާނަމަ، އެއީ މިޒަމާނުގެ އެންމެ ފުރިހަމަ ފޮޓޯނަގާ ސްޓޫޑިއޯއެކެވެ.\n” މީ ޗޭންޖިންގ ރޫމް.. ދެން މީނީ އޮފީސް ބައި.. އޮޅިގެންވެސް މިބަޔަށް ނުވަންނާތި..” ސީރިއަސް ރާގެއްގައި އިޝާން ބުނެލިއެވެ.\n” ބުނާ ވަރަކަށް އަހަރެން މަސައްކަތް ކުރާނީ.؟” ފަރުވާކުޑަގޮތަކަށް އަހަރެން ބުނީމެވެ.\n” ދޭ..ޗޭންޖް ކޮށްލައިގެން އަންނަން. ޝާނީ އަށް ހެޔޮވަރުގެ ކޮސްޓިއުސް އެތާގައި ހުންނާނެ.. ޝާނީ ނިކުންނަންވާއިރަށް އަހަރެން ކެމެރާއަދި ލައިޓިން ހެޔޮވަރުކޮށްލާނަން.” ކެމެރާ ސެޓްކޮށްލަމުން އިޝާން ބުނެލިއެވެ.\nއަހަރެން ގޮސް ޗޭންޖިންގ ރޫމަށް ވަނީމެވެ. މިޒަމާނުގެ އަންހެން ކުދިން މޭކަޕްކުރަން ބޭނުންވާ ހުރިހާ ސާމާނެއް އެތަނުގައި ހުއްޓެވެ. އެތަނުގައި ހުރި ހުރިހާ ކޮސްޓިއުމްތައްވެސް ވަރަށް ހިތްގައިމެވެ. ލާފައި ނުލާނެ އެއްޗެއް އަހަންނަކަށް ނޭނގުނެވެ. އަހަރެން ލީ ކުރިމަތީގައި ޒިބްލާފައި ހުރި، ގަޔަށް ބާރު ކަޅުކުލައިގެ ޓޮޕެކެވެ. ދެން ކަކުލުން ތިރިއަށް ކިރިޔާ ފައިބާ ވަރުގެ ހުދު ސޯޓެކެވެ. ޗޭންޖިން ރޫމުން އަހަރެން ނިކުތުމުން އިޝާން އަހަންނަށް ބަލާލިއެވެ.\n” އަސްލު އަހަރެން ހީކުރިވަރަށް ވުރެވެސް ޝާނީ ރީތި. މާރީތި. ހިތްވަރެއް ހުރިއްޔާ ޕެރިސް ހިލްޓަންމެންނާއި ހަމަޔަށް ދާކަށް މާގިނަ ދުވަހެއް ނުނަގާނެ.” އަހަރެން ބޮލުން ފެށިގެން ފަޔަށް ބަލާލަމުން އިޝާން ބުނެލިއެވެ.\nއަހަރެންގޮސް ފޮޓޯނަގާ ތަނުގައި ކޮޅަށް ހުއްޓިލީމެވެ. އިޝާން އަހަރެންގެ ފޮޓޯ ނަގަން ފެށިއެވެ. އަހަރެން އިޝާން ބުނި ގޮތްގޮތަށް ޙަރަކާތް ކުރަމުން ގެންދިޔައީމެވެ. ގާތްގަނޑަކަށް ވިއްސަކަށް ގަނޑު ފޮޓޯ އިޝާން ނެގިއެވެ. ދެން މަޑުމަޑުން އިޝާން އައިސް އަހަންނާއި ކައިވެލިއެވެ.\n” ޒިބް މިވަރަށް ތިރިކޮށްލީމަ ފޮޓޯތައް އަދި ވަރަށް ރީތިވާނެ!.” އަހަރެންގެ ޓޮޕްގެ ޒިޕްކަހާލަމުން އިޝާން ބުނެލިއެވެ. އިޝާންއަށް ޒިބްކަހާލެވުނީ ތަންކޮޅެއް ބޮޑަށެވެ. އަހަރެން ލަދުން އިސްދަށަށް ޖަހާލީމެވެ.\n” ވަރަށް ކެރިގެން މިކަހަލަ ކަންތައްތައްވާނީ.” އަހަރެންގެ ދަތްދޮޅީގައި ހިފާ ހިއްލާލަމުން އިޝާން ބުނެލިއެވެ.\n” އިނގޭ ތިކަން. ވަރަށް ކެރިގެން ކުރިމަތިލައިގެންވެސް މިއުޅެނީ.” ޒިބްގެ ކުޑަކުޑަތަންކޮޅެއް މައްޗަށް ޖައްސާލަމުން އަހަރެން ބުނީމެވެ.\nފޮޓޯތައް ނަގާ ނިމުމުން ހުރިހާ ފޮޓޯތަކެއް އިޝާން އަހަންނަށް ދެއްކިއެވެ. އިޝާން ބުނިހެން ފަހުން ނެގިފޮޓޯތައް މާފުރިހަމައެވެ. ހަމަ ގައިމުވެސް ބަލާ މީހުން އަޅައިގަންނާނެއެވެ. އަހަރެން ބޭނުންވާ ގޮތަކީވެސް އެއީއެވެ. ކޮންމެ ގޮތެއްވިޔަސް ބަލާ މީހުން އަހަންނަށް ތަޢުރީފްކުރާނެއެވެ. އެއީ އަހަރެންގެ ކުރިއެރުމެވެ.\n” ޝާނީ.. ހާދަ ފާޑެއްގެ ފޮޓޯއެކޭ “މޯލްޑިވިއަން މޮޑެލްސް” މެގަޒިންގެ ބޭރުކަވަރުޕޭޖްގައި ޖަހާފަ އެއިނީ! އަނެއްކާ ހަމައިގަ އިނދެގެން ނެގި ފޮޓޯއެއްތަ އެއީ؟ އަހަރެން ބޭނުމެއްނޫން ޝާނީ މޮޑެލްކުރާކަށް! އަހަންނާއި ރައްޓެހިވެގެން އުޅެން ބޭނުމިއްޔާ ހަމަ މިހާރު ތިކަން ހުއްޓާލާ! ” ގޭގައި ހުއްޓާ ޢާލިމް ގުޅާފައި އިންޒާރު ދިނެވެ.\n” ޢާލިމް. މީ އަހަރެންގެ ކެރިއަރ.. މިކަމަށް ހުރަސް އަޅަންޏާ ޢާލިމްވެސް ޖެހޭނީ އަހަންނާއި ދުރަށްދާން.. އަހަރެން މޮޑެލްކުރުން ހުއްޓައެއްނުލާލަން.. އޯ.ކޭ..” އަހަރެން ބުނީމެވެ.\n” ތިއަށްވުރެ މާރަނގަޅުވާނެ އެއްވެސް އެއްޗެއް ނުލާ ފޮޓޯ ނެގިޔަސް! މާ މަޝްހޫރުވެފަ އަގުބޮޑުކޮށްވިކޭނެކަން ނޭނގެ! ތިކުރަނީ މޮޑެލެއްނޫން.. ތިމޮޔަވަނީ.. ތިހެން އުޅެގެން ‘ރީތި ފޮޓޯއެއް’ ނެގުނީމަ ހުންނާނީ މޮޅަށް މޮޑެލްކުރެވިފަ! އެދުވަހަކުން ރީތި ތަސްވީރެއް އޮންނާނީ ޙަޔާތުގައި ކުރެހިފަ! ލަދެއް ނުގަނޭތަ ތިހެން އުޅޭކަށް؟” ޢާލިމް ރުޅިއައިސްފައި ބުނެލިއެވެ.\n” އަހަރެން އުޅެންޖެހޭ ގޮތާއި، ކުރަންޖެހޭ ކަންތައް އިނގޭނީ އަހަންނަށް. އަހަންނަށް ލިބިދާނެ ކިތައްމެ ފިރިހެނަކުވެސް. ބަލަން ހުއްނައްޗޭ ދުވަސް ކޮޅަކުން އަހަރެން ފަހަތުން އާދޭސްކުރަމުން ދުވަނީ ކިތައް މީހުންތޯ؟ އޯ.ކޭ. އައި. ޑޯންކް ކެއަރ…” އަހަރެން ހާސްވާކަށް ނުޖެހެއެވެ.\n” އެހެންތަ؟ އަހަންނަށް ހީވަނީ ތިއުޅެނީ އެހެން ގޮތަކަށް މަޝްހޫރު ނުވެވިގެންހެން.. މިހާރު ތިހުރީ ތިކަމަށް ދެވި ހިފާފަ. އެކަމު ފަހުން ޝާނީ ހިތާމަ ކުރާނެ..” ޢާލިމް ހިތްހަމަ ނުޖެހިފައި ބުނެލިއެވެ.\n” އޯ.ކޭ. ވަޓް އެވަރ.. ބަޓް އަފްޓަރ ދިސް ޕްލީސް ޑޯންޓް އެވަރ ކޯލްމީ!” އެހެން ބުނުމަށްފަހު އަހަރެން ފޯން ބޭއްވީމެވެ.\nތެދެކެވެ. އަހަންނަށް ކުރިއެރުން އޮތީ މޮޑެލް ކޮށް ގެނެވެ. އެއީ މައްސަލައެއް ހެއްޔެވެ؟ އަނެއްކޮޅުން އަހަރެންގެ ހިތްވަރެއް ހުރިއްޔާ ދުނިޔޭގެ މަޝްހޫރު މޮޑެލްއަކަށް ވެވިދާނެއެވެ. އޭރުން މިކުޑަކުޑަ ރާއްޖެއަށްވެސް އެލިބުނީ ކިހާ ރީތި ޝަރަފެއް ހެއްޔެވެ؟ މިއުޅެނީ ފިރިހެނުންގެ ވިސްނުން އަދިވެސް ވަރަށް ހަންޏެވެ. އެހެން އަދި ފޮޓޯއެއް ނަގާފައި އިނުމުން މީހާގެ އަގެއް ނުވެއްޓޭނެއެވެ. އަނެއްކޮޅުން އަހަންނަކީ ގޯސް އަންހެން ކުއްޖެއްވެސް ނޫނެވެ. މާލޭގެ މަގުމަތީގައި އެގޮތަށް ހެނދުން އަޅައިގެން ހިނގަނީ ކިތައް އަންހެން ކުދިން ހެއްޔެވެ؟ އަޅެ، ރޭގަނޑު ނުކުމެ ބަލާލާށެވެ. ބައިވަރު ފެންނާނެއެވެ. އަހަރެންގެ ފޮޓޯއެއް މެގަޒިންގެ ބޭރުގައި އިނުން އެއީ ދެން މާބޮޑު އިޝޫއެއް ހެއްޔެވެ؟ ޒަމާނާއި އެއްވަރަށް ތަރައްޤީ ނުވާނަމަ، ދުނިޔޭގައި އުޅޭނެކަމެއްނެތެވެ.\n” ޔޫ ލުކް ސްޕާރބް އިން ދެޓް ފިކް.. އަހަރެންވެސް ބޭނުން އަހަރެންގެ ރިސޯރޓްގެ މެގަޒިންގެ ކަވަރޕޭޖްގައި ޝާނީގެ ފޮޓޯއެއް ޖަހަން.. ހަވްމަޗް ޑޫ އައިހޭވްޓް ގިވް ޔޫ ފޮރ ދެޓް؟” އިރުކޮޅެއްފަހުން ރާއްޖޭގެ މަޝްހޫރު ރިސޯރޓް އޯނަރަކު އަހަންނަށް ގުޅާފައި އަނހާލިއެވެ.\nއަހަރެން އަގު ބުނީމެވެ. އެއަގަށް އޭނާ އެއްބަސްވިއެވެ. ފަހުންވެސް ދިހަ ވަރަކަށް ފޯން ކޯލް އައެވެ. މުޅިންވެސް ނަން މަޝްހޫރު ވިޔަފާރި ވެރިންނެވެ. ދެން ފުލުފުލުން އެސް.އެމް.އެސް އަންނަން ފެށިއެވެ. ހުރިހާ އެސް.އެމް.އެސްގައިވެސް ހުރީ އަހަންނަށް ތަޢުރީފްކޮށްފައެވެ. ބައެއް މީހުން އަހަންނަށް ލޯބިވެސްހުށަހެޅިއެވެ. ދެތިން މަސް ފަހެވެ. މޮޑެލް ކުރުމުގެ ދާއިރާގައި އަހަރެން ކުރިއަށް ދާން ފެށިއެވެ. މުޅި ރާއްޖޭގައި ނަން މަޝްހޫރު މީހަކަށް އަހަރެން ވިއެވެ. ހެނދުނު ހެނދުނާ ޕޮރޮގްރާމްއާއި ހެއްޔަންބޯގެ ޚާއްޞަމެހެމާނަކަށް އަހަރެން އެރުވިއެވެ. އަހަރެން އުފަލުން ގޮތެއް ނެތެވެ. މޮޑެލް ކުރުމުގެ ދާއިރާގައި ކުރިއަށް ދެވޭތީއެވެ.\n” މީ ވަރަށް ބޮޑު ޕްރޮޖެކްޓެއް. ރަނގަޅަށް މަސައްކަތް ކުރެވިއްޖެއްޔާ މީގެން މިލިޔަނެއްހާ ރުފިޔާ ލިބޭނެ.. ވާނެތަ ޝާނީއަށް؟” އިޝާން އާއި އަހަރެން ތިބީ އޮފީހުގައެވެ.\n” އައެމް ރެޑީޓް ޓޭކް އެނީ ޗެލެންޖް.” ހިނިތުންވެލަމުން އަހަރެން ބުނީމެވެ.\n” ދެޓްސް މައި ގާރލް..” އަހަރެންގެ ކޮލުގައި ހިފާލަމުން އިޝާން ބުނެލިއެވެ.\nއެހެން ބުނުމަށްފަހު އިޝާން ދިޔައީއެވެ. ދެން އަހަރެންގެ ފޯން ރިންގްވާންފެށިއެވެ. ރިންގްވިތަނާހެން ޗާރޖްހުސްވެގެން ފޯން ނިވިއްޖެއެވެ. ދެން ބަލާލެވުނީ ސްޓޯޑިއޯ ތެރެއެވެ. ޗާރޖަރެއް ފެންނަ ހިސާބުގައިވެސް ނެތެވެ. ހިތަށް އެރިއެވެ. އޮފީސްބައިގެ ތެރޭގައި ޗާރޖަރެއް އޮވެދާނެއެވެ. އިޝާންއާއި އަހަރެން ބޭނުންކުރަނީ އެއްވައްތަރެއްގެ ދެފޯނެވެ.\nއަހަރެން ގޮސް އޮފީސް ބަޔަށް ވަނީމެވެ. އިޝާންގެ މޭޒުމަތީގައި ޗާރޖަރެއް އޮތެވެ. އަހަރެން ގޮސް މޭޒުކައިރީގައި މަޑުކޮށްލީމެވެ. ދެން ފޯން ޗާރޖްކުރަން ފެށީމެވެ. ދެން އިޝާންގެ މޭޒުމައްޗަށް ބަލާލީމެވެ. މޭޒުމަތީގައި މުޅިންވެސް އޮތީ އަހަރެންގެ ފޮޓޯތަކެވެ. ކޮމްޕިއުޓަރގެ ސްކްރީން ސޭވަރއަށްވެސް ލާފައިވަނީ އަހަރެންގެ ފޮޓޯތަކެވެ. އެފޮޓޯތަށް ބަލާލުމަށްޓަކައި އަހަރެން އިޝާންގެ ގޮނޑީގައި އިށީނީމެވެ. ދެން ކޮމްޕިއުޓަރ މައުސްއަށް ކްލިކު ކޮށްލީމެވެ.\nއަހަރެން ދިޔައީ ސިއްސައިގެންނެވެ. ކޮމްޕިއުޓަރ ޑެސްކްޓޮޕް ބެކްގްރައުންޑަށް ލާފައި އިން ތަޞްވީރު ފެނުމުންނެވެ. އަހަރެން ޗޭންޖިންގ ރޫމްގައި އުޅެނިކޮށް ނަގާފައި އިން ތަޞްވީރެކެވެ. އިޝާން އެތަޞްވީރު ހޯދީ ކިހިނެއް ހެއްޔެވެ؟ އެފަދަ ތަޞްވީރެއް މީހަކަށް ފެނިއްޖެނަމަ، އަހަރެންގެ އަގު ވެއްޓުނީއެވެ. ހިތަށް އެރިއެވެ. އެކަހަލަ ބައިވަރު ތަޞްވީރު ހުރެދާނެއެވެ. ރަނގަޅަށް ކޮމްޕިއުޓަރ ސާރޗްކޮށްލީމެވެ. ކަމަކު ދާކަށް ނެތެވެ. މިވީ ހުރިހާ ދުވަހު ޗޭންޖިންގ ރޫމްގައި އަހަރެން ކުރި ހުރިހާ ކަމެއްގެ ތަޞްވީރުތައް ހުރީ އިޝާންގެ ކޮމްޕިއުޓަރަށް ސޭވްކޮށްފައެވެ. ނުވިތާކަށް އަހަރެން ކުރި ހުރިހާ ކަމެއްގެ ވީޑިއޯވެސް ރިކޯރޑްކޮށްފައި ހުއްޓެވެ. އެއިން އެއްވެސް އެއްޗެއް ލީކުވެއްޖެނަމަ، އަހަރެން އަންނައުނު ލައިގެން މީހުންގެ ތެރޭގައި އުޅުމުގެ ބޭނުމެއްނެތެވެ. އަހަރެންގެ އަގެއް ޤަދަރެއް ނޯންނާނެއެވެ. ދެން ފެނުނީ މޭޒުމަތީގައި ބާއްވާފައިވާ ފޮޓޯއަލްބަމެކެވެ. އަހަރެން އެއަލްބަމް ހުޅުވާ ބަލާލީމެވެ. އަލްބަމްގައި ހުރީ މުޅިންވެސް ރީތި ދިވެހި އަންހެން ކުދިންގެ ފޮޓޯއެވެ. ކޮންމެ އަންހެން ކުއްޖެއްގެ ފޮޓޯގަނޑުގެ ތިރީގައި އިނގިރޭސިން “ޑަން” ތާރީޚަކާއިއެކު، ޖަހާފައިވާ ހުދު ކުލައިގެ ގަނޑު ކޮޅެއް ލާފައި އޮތެވެ. އެންމެ ފަހުގެ ފޮޓޯއަކަށް އޮތީ އަހަރެންގެ ފޮޓޯއެވެ. އެފޮޓޯ ގަނޑުގެ ތިރީގައި ހުދު ގަނޑުކޮޅެއްގައި “ނެކްސްޓް” ޖަހާފައި އޮތެވެ. މިވާ ގޮތް އޮޅުން ފިލީ ދެނެވެ. އަވަސް އަވަހަށް ހުރިހާ އެއްޗެއް އަހަރެން ޑިލީޓް ކޮށްލީމެވެ.\nއަހަރެން ތެދުވެގެން ގޮސް ޗޭންޖިންގ ރޫމް ބަލާލީމެވެ. އިޝާން ވަރަށް ވެސް ހުޝިޔާރެވެ. ވަރަށް ބޮޑަށް ވިސްނައިގެން ބަލައިގެން ނޫނީ އިޝާން ހަރުކޮށްފައިވާ ސްޕައި ކެމެރާތައް އެއްވެސް މީހަކަށް ނުފެންނާނެއެވެ. ހުރިހާ ކެމެރާތަކެއްވެސް ހުރީ ހީނުކުރާފަދަ ތަންތަނުގައެވެ. ސްޓޯޑިއޯގެ އެތަން މިތަނުގައި އެކަލަ އެތައް ކެމެރާއެއް ހަރުކޮށްފައި ހުއްޓެވެ. ސެޓްތައް ޑިޒައިން ކޮށްފައިވާ ގޮތާއި، އޭގައިވާ ކުރެހުންތަކުން އެއިން ތަނެއްގައި ކެމެރާއެއް އިނަސް އެއްވެސް މީހަކަށް ނޭނގޭނެއެވެ. އެކަންކޮށްފައިވަނީ އެހާވެސް މޮޅަށެވެ.\n” ހާދަ ހާސްވެފަ..؟” އިޝާންއައިސް އަހަރެންގެ ކޮނޑުގައި ކޮށްޓާލަމުން ބުނެލިއެވެ.\n” ދެން ބޭނުމެއްނޫން މިތާގައި މަސައްކަތް ކުރާކަށް..” ރުޅިވެރި ރާގަކަށް އަހަރެން ބުނީމެވެ.\n” އޮފީސް ބަޔަށްވަދެފަ ދޯ ތިއައީ.. އަހަންނަށް އިނގޭ އެކަން.. ވަރަށް ސަޅިފޮޓޯ ތަކެއް ފެނުނުދޯ.. އެޑިލީޓްވެސް ކޮށްލިންދޯ.. ޝާނީ މާސީރިއަސްކޮށް އިނުމުން އަހަރެން އެތަނަށް ވަތްކަންވެސް ނޭނގުނުދޯ.. ޝާނީ އެތަނުން ތެދުވުމުގެ ކުރިން ބޭރަށް ނިކުމެލާފައި މިއައީ.. އެކަމަކު ވަރަށް ދެރަ. އެހުރިހާ ވީޑިއޯއަކާއި ތަޞްވީރު ތަކުގެ ބެކަޕް މިއޮތީ..” އިޝާންގެ ޖީބުން އެކްސްޓަރނަލް ހާޑް ޑިސްކެއް ނަގާ ދިއްކޮށްލަމުން ފަޚްރުވެރިކަމާއިއެކު ބުނެލިއެވެ.\n” އެހެންތަ؟ މިކަމުގައި އިޝާން ގޮވައިގެން ކޯޓަށްވެސްދާނަން.” އަހަރެން ވަރަށް ރުޅިއައެވެ.\n” އެއްކަމެއްވެސް ނުކުރެވޭނެ. މިއޮތީ ކޮންޓްރެކްޓް. މީގަ މިއޮތީ ޝާނީގެ ސޮއި. ސޮއިކުރިއިރުވެސް ބުނިން ވިސްނާފަ ސޮއިކުރާށޭ..” ކޮންޓްރެކްޓް ނަގާ ދައްކާލަމުން އިޝާން ބުނެލިއެވެ.\nތެދެކެވެ. އަހަންނަށް އެއްވެސް ކަމެއް ނުކުރެވޭނެއެވެ. ކޮންޓްރެކްޓްގެ ހަތްވަނަ މާއްދާގައި ވަނީ އެހެންނެވެ. މޮޑެލްކުރުމުގެ ތެރޭގައި ދިމާވާ އެއްވެސް މައްސަލައެއްގައި، އެއްވެސް ޙާލަތެއްގައި ކޯޓަށް ނުވަތަ ޝަރީޢަތަށް ދިއުމުގެ އެއްވެސް ބާރެއް އަހަންނަށް ނޯންނަކަމެވެ. އަހަރެން ކުރާ ނުވަތަ ކުރި ހުރިހާ ކަމަކީވެސް ހިތުން ރުހިގެން ކުރި ކަންތައްތައްކަމުގައެވެ. މޮޑެލްކުރާހިތުން ބަލާނުލާ އަހަންނަށް ސޮއިކުރެވުނީއެވެ. އަނެއްކޮޅުން، މައްސަލަ ޖައްސާކަމުގައިވާނަމަ، ހަލާކުވާނީ އަހަންނެވެ. އިތުރަށް، ބަދުނާމްވާނީވެސް ހަމަ އަހަންނެވެ. މިހާރު ބާރު އޮތީ އިޝާން އަތުގައެވެ. އެފޮޓޯތަކާއި ވީޑިއޯތަކުގެ ފައިދާ އިޝާންއަށް ނެގިދާނެއެވެ. ޢާއްމުންގެ ތެރެއަށް އެތަކެތި ލީކުވުމަށްވުރެ، އިޝާންގެ އަތުގައި ހުރުންވެސް އަހަންނަށް ހެވެވެ. އޭރުން ހުރިހާ މީހުންނަކަށް ނުފެންނާނެއެވެ. އެކަމު އަހަރެން އުޅެންޖެހޭނީ ބޯހާސްކަމެއްގެ ތެރޭގައެވެ. ހަމަ ނިދިވެސް ދެން އަހަންނަށް ނުލިބޭނެއެވެ. އަހަންނަށް ވިސްނޭނީ އެކަމާއި ދޭތެރޭގައެވެ. މިއޮތީ ޢާލިމް ބުނި ދުވަސް އައިސްފައެވެ. އަހަރެން އުޅެން ޖެހޭނީ އިޝާންގެ ދަށުވެގެންނެވެ. ހިތަށް އަރައެވެ. މިކަމުން ސަލަމާތްވާނީ ކޮން އިރަކުބާވައެވެ؟ ފޮޓޯގްރާފަރުންނަކީ އެހާ މަކަރުވެރި ބައެއްކަމެއް ކުރިން އަހަރެން ނުދަންނަމެވެ. އެކަން އިނގުނުނަމަ މޮޑެލްކުރަން ކީއްހެއްޔެވެ؟ ފޮޓޯއެއްވެސް ނަގާކަށް ތަނަކަށް އަހަރެން ދުވަހަކުވެސް ނުދިޔައީމުހެވެ.\n18 އޭޕްރިލް, 2011 | 11:03\nވަރަށް ރީތި ވާހަކައެއް.. މިފަދަ ވާހަކަތަކުން ޢިބްރަތް ހޯދާށެވެ.\n18 އޭޕްރިލް, 2011 | 3:59\nehaaa reeecheh noon. ekamves den okey..\n4 ޖޫން, 2012 | 5:58\nމުއުމިނެއްގެ ގަޔަށް އެއް ހޮރަކުން ދެފަހަރު ކައްޓްއް ނުޖެހޭނެއެވެ.


Passengers ulhey noolhey goi belumah Cathay Pacific flight thakugai Camera harukuranee - One Online\nކެތޭޕެސިފިކްގެ ފްލައިޓެއް ---\nފަސިންޖަރުން އުޅޭ ނޫޅޭގޮތް ބެލުމަށް ކެތޭޕެސިފިކް ފްލައިޓުތަކުގައި ކެމެރާ ހަރުކުރަން ނިންމައިފިއެވެ.\nހޮންގކޮންގގެ ކެތޭޕެސިފިކް އެއާލައިންގެ ފްލައިޓުތެރޭގައި ކެމެރާ ހަރުކުރުމަށް ނިންމާފައިވާއިރު މީގެ ކުރިން ދުނިޔޭގެ ބޮޑެތި އެއާލައިންތަކުންވެސް ފްލައިޓު ތެރޭގައި ފަސިންޖަރުން އުޅޭ ނޫޅޭ ގޮތް ބެލުމަށް ކެމެރާ ހަރުކޮށްފައިވެއެވެ. ނަމަވެސް ފަސިންޖަރުންގެ ހިތްހަމަނުޖެހުމާއި ގުޅިގެން އެއާލައިންތަކުން ވަނީ ކެމެރާތައް ނަގައިފައެވެ.\nކެތޭޕެސިފިކް އިންވަނީ ކެމެރާ ބޭނުންކޮށްގެން ފަސިންޖަރުން ފްލައިޓުގެ އެންޓަޓައިންމެންޓް ސިސްޓަމް ބޭނުންކުރާގޮތާއި ފްލައިޓުތެރޭގައި ފަސިންޖަރުންގެ ހުރިހާ ހަރަކާތްތަކެއް މޮނިޓާކުރުމަށް ނިންމާފައެވެ. ކެތޭޕެސިފިކް ފްލައިޓުގައި ހަރުކުރާ ކެމެރާތައް ހުންނާނީ ފްލައިޓުގެ ކެބިން ތެރޭގައި ކަމަށްވެސް އެ އެއާލައިނުން ބުނެ އެވެ.\nކެތޭޕެސިފިކްގެ ފްލައިޓުތަކުގައި ހަރުކުރާ ކެމެރާގެ ރެކޯޑިންގ ރައްކާތެރިކަމާއެކު ބަލަހައްޓާނެކަމަށް ވަނީ ބުނެފައެވެ. އަދި މިރެކޯޑިންގތަކުގެ އެހީގައި މުސްތަގުބަލުގައި ކެތޭޕެސިފިކްގެ ހިދުމަތްތައް އިތުރަށް ފުރިހަމަކުރުމަށް ކުރަންޖެހޭ މަސައްކަތްތައް ކުރާނެކަމަށްވެސް ކެތޭޕެސިފިކްއިން ބުނެފައިވެއެވެ.\nސިންގަޕޯ އެއާލައިންގެ އެންޓަޓައިންމަންޓް ސިސްޓަމުގައި\nމީގެ ކުރިން ބޮޑެތި އެއާލައިންތަކުންވެސް ފަސިންޖަރުންގެ ހަރަކާތްތައް ބެލުމަށް ފްލައިޓުގެ އެންޓަޓައިންމަންޓް ސިސްޓަމުގައި ކެމެރާ ހަރުކޮށް ބޭނުންކޮށްފައިވެއެވެ. ނަމަވެސް މިދިޔަ އަހަރު ބްރިޓިޝް އެއާވޭސްގެ ޑޭޓާތަކެއް ލީކުވުމާއިގުޅިގެން ފަސިންޖަރުންގެ ހިތްތަމަނުޖެހުން ފާޅުކުރުމުގެ ސަބަބުން ހުރިހާ އެއާލައިންތަކުން ވަނީ ކެމެރާ ސިސްޓަމް ބޭނުންކުރުން ހުއްޓާލައިފައެވެ. ބްރިޓިޝް އެއާވޭސްގެ ޑޭޓާތަކެއް ލީކުވުމުގެ ސަބަބުން އެ އެއާލައިން ވަނީ އީޔޫއިން 230 މިލިޔަން ޑޮލަރުގެ ޖޫރިމަނާއެއްކޮށްފައެވެ.\nގުޅޭ ޓެގު ޓެކްނޮލޮޖީ ސިންގަޕޫރު އެއާލައިން\nއޭއައިއައިބީގެ މެންބަރުންނަށް ފަސް ބިލިއަން ޑޮލަރުގެ އެހީގެ ޕެކޭޖެއް، ރާއްޖެއިން ވެސް އެހީއަށް އެދެފި\nއެމިރޭޓްސް އާއި އިއްތިހާދުން ހާއްސަ ފްލައިޓް ދަތުރުތަކެއް ފަށަނީ\nކޮވިޑް 19 ޖެހުނު މީހުންގެ އަދަދު މިލިއަނަކަށް އަރައިފި\nކޮވިޑް 19 : އޮސްޓްރޭލިއާގެ ސައިންޓިސްޓުންވެސް ވެކްސިންތަކެއް ޓެސްޓު ކުރަނީ


Bank ah dhimaavi massala hallu kohfin: CEO\n"ސިސްޓަމަށް ދިމާވި މައްސަލަ ހައްލުކޮށްފިން"\nބީއެމްއެލްގެ ސީއީއޯ އަދި އެމްޑީ ޓިމް ސޯޔާ: ސިސްޓަމަށް ދިމާވި މައްސަލަ ހައްލުކޮށްފި ކަމަށް ވިދާޅުވި -- ފޮޓޯ: ބީއެމްއެލް\nދިވެހި ބޭންކު، ބީއެމްއެލްގެ ސިސްޓަމް އަޕްގްރޭޑް ކުރުމުގައި ދިމާވި މައްސަލަތައް ހައްލު ވެފައިވާ ކަމަށް ބެންކުގެ ސީއީސޯ އަދި މެނޭޖިން ޑިރެކްޓަރު ޓިމް ސޯޔާ ވިދާޅުވެއްޖެ އެވެ.\nބީއެމްއެލްގެ ހިދުމަތްތަކާއި ގުޅޭގޮތުން މިއަދު ބޭއްވި ނޫސްވެރިންގެ ބައްދަލުވުމުގައި ޓިމް ވިދާޅުވީ ބީއެމްއެލްގެ ސިސްޓަމް އަޕްގްރޭޑް ކުރުމުގައި ދިމާވި މައްސަލަ މިހާރު ހައްލު ކޮށްފައިވާ ކަމަށާއި ބެންކުގެ ހިދުމަތްތައް ދެން މެދު ނުކެނޑޭނެ ކަމަށެވެ.\nއަދި ވިދާޅުވީ ސިސްޓަމަށް މައްސަލަތަކެއް ދިމާވާން މެދުވެރިވި ސަބަބު ބަލަމުން ގެންދާ ކަމަށާއި ރިވިއު ކުރުމަށްފަހު އެކަން ތަކުރާރުވިޔަ ނުދޭން ގެންނަންޖެހޭ ބަދަލުތައް ވެސް ގެންނާނެ ކަމަށެވެ. ބެންކުގެ ހިދުމަތްތައް މެދުކެނޑު އިރު ޓްރާންސެކްޝަންތަކުގައި އެއްވެސް މައްސަލައެއް ދިމާވެފައިވާ ނަމަ އެކަން އިންޓަނެޓް ބޭންކިންގެ ޒަރީއާއިން ނުވަތަ މޯބައިލް ބޭންކިން އެޕު މެދުވެރިކޮށް މެސެޖު ކުރުމަށް ވެސް ޓިމް މިއަދު އެދި ވަޑައިގެންނެވި އެވެ.\nޓިމް ވިދާޅުވީ ކުރިއަށް އޮތްތާގައި ވެސް މެއިންޓަނެންސްގެ ސަބަބުން ވަކި ވަގުތަކެއްގައި ހިދުމަތްތަކަށް ބުރޫ އަރާފާނެ ކަމަށެވެ. އަދި މެއިންޓަނެންސްގެ މަސައްކަތް ތާވަލު ކުރާނަމަ އެކަން ކަސްޓަމަރުންނަށް ކުރިން އަންގާނެ ކަމަށެވެ.\nސިސްޓަމް އަޕްގްރޭޑު ކުރުމުގެ މަސައްކަތަކީ ފަހުގެ ޓެކްނޮލޮޖީ އާއި ހިދުމަތްތައް ފުރިހަމަ ކުރުމަށް ދުނިޔޭގެ ހުރިހާ ބޭންކަކުން ވެސް ކުރަމުން އަންނަ ކަމެކެވެ.\nބޭންކް އޮފް މޯލްޑިވްސް މާލޭ ސިޓީ\nޕާކިން ސްލޮޓާ ގުޅޭ ޕޯޓަލް މިއަދު 2:00ގައި ހުޅުވާލަނީ\nމާލެ ސިޓީ ކައުންސިލް ހިދުމަތްތައް ޑިޖިޓަލް ކުރަނީ\nބީއެމްއެލް ކޭޝް އެޖެންޓުންގެ އަދަދު 100 އަށް\nއޮޑިޓަށް ބީއެމްއެލްގެ ގޮފިތައް ބަންދުކުރަނީ


BREAKING : UK In Ithuru 887 Meehaku Maruvejje - Vaguthu\nދުނިޔޭގެ ހުރިހާ ހިސާބަކަށް ފެތުރިފައިވާ ކޮވިޑް-19 ވައިރަސް ހުއްޓުވުމަށް ޔޫރަޕުގެ ގައުމުތަކާއި އެމެރިކާ އިން ނުކުޅެދިފައިވާ މި ދަނޑިވަޅުގައި އިނގިރޭސިވިލާތުން އަނެއްކާވެސް ގިނަ އަދަދެއްގެ ބަޔަކު މަރުވެއްޖެއެވެ.\nފާއިތުވެދިޔަ 24 ގަޑިއިރުގެ ތެރޭގައި އިނގިރޭސިވިލާތުން ޖުމްލަ 887 މީހަކު ވަނީ މަރުވެފައެވެ.\nމިއަދު އެ ގައުމުން މަރުވި 887 މީހުންނާއި އެކު މަރުވި މީހުންގެ ޖުމްލަ އަދަދު މިހާރު ވަނީ 7،984ށް އުފުލިފައެވެ. މިއަދު 887 މީހުން އެ ގައުމުން މަރުވި އިރު އިއްޔެ އެ ގައުމުން ވަނީ މި އަދަދުގެ އިތުރަށް 56 މީހުން މަރުވެފައެވެ. އަދި މިހާރު އެ ގައުމުން ވައިރަހަށް ފައްސިވި މީހުންގެ އަދަދު ވަނީ 60،732ށް އުފުލިފައެވެ.\nއިނގިރޭސިވިލާތުގެ ސަރުކާރުން ސީރިއަަސް ކަމަށް ބުނާ މީހުންގެ އަދަދަށް ވުރެން މާ ގިނައިން ކޮންމެ ދުވަހަކުވެސް އެ ގައުމުން މީހުން ދަނީ މަރުވަމުންނެވެ. އަދި އެ ގައުމުގައި ބަލި ޖެހިފައިވާ މީހުން ރަނގަޅުވާ މިންވަރަކީވެސް ދުނިޔޭގެ ނިސްބަތުން ވަރަށް މަދު އަދަދެއް ކަންވެސް ފާހަގަކޮށްލެވެއެވެ.\nމިހާރު މުޅި ދުނިޔެ އިންވެސް އެންމެ ގަދައަށް ވައިރަސް ފެތުރެމުން އަންނަ ގައުމުތަކުގެ ތެރޭގައި އިނގިރޭސިވިލާތް ހިމެނޭއިރު، މުޅި ދުނިޔެއިން ވައިރަހަށް ފައްސިވި މީހުންގެ އަދަދު ވަނީ 1.5 މިލިއަނަށް އަރާފައެވެ. އަދި މަރުވި މީހުންގެ އަދަދު ވަނީ 90،000އާއި ގާތް ކުރާ އަދަދަކަށް އިތުރުވެފައެވެ.


Kukulhu fihaaraige ''Year End Promotion'' ge3vana hafthaage naseebuveriyaa hovaifi - One Online\nކުކުޅު ފިހާރައިގެ "އިޔާ އެންޑް ޕްރޮމޯޝަން"ގެ ތިން ވަނަ ހަފްތާގެ ނަސީބުވެރިޔާ ހޮވައި، ހަދާފައިވާ ޕޯސްޓަރު --- ފޮޓޯ: ކުކުޅު ފިހާރަ (ފޭސްބުކް)\nފިނިކުރި ކާބޯތަކެތި ހޯލްސޭލްކޮށް އަދި ރީޓެއިލްކޮށް ވިއްކަމުން އަންނަ ކުކުޅު ފިހާރައިން، އަހަރު ނިންމުން ފާހަގަކުރުމަށް ކުރިއަށްގެންދާ "އިޔާ އެންޑް ޕްރޮމޯޝަން"ގެ ތިން ވަނަ ހަފްތާގެ ނަސީބުވެރިޔާ ހޮވައިފި އެވެ.\nމި މަހުން ފެށިގެން އަންނަ މަހުގެ ނިޔަލަށް ކުރިއަށް ގެންދާ އެ ޕްރޮމޯޝަންގެ ތިން ވަނަ ހަފްތާގެ ނަސީބުވެރިއަކަށް ހޮވިފައިވަނީ ސައުޝަން އެވެ.\nފޭސްބުކް މެދުވެރިކޮށް ކުރިއަށް ގެންދާ މި ޕްރޮމޯޝަންގައި ބައިވެރިވުމަށް ކުކުޅު ފިހާރައިގެ ފޭސްބުކް ޕޭޖުގައިވާ "ޝެއާ އެންޑް ވިން" ޕޯސްޓަށް ލައިކް ކުރުމަށްފަހު އެ ޕޯސްޓު ޝެއާ ކުރަންޖެހޭނެ އެވެ.\nމި ޕްރޮމޯޝަންގެ ނަސީބުވެރިން ހޮވާނީ ކޮންމެ ހަފްތާއެއްގެ ވެސް އަންގާރަ ދުވަހު ނަގާ ގުރުއަތަކުންނެވެ. އަދި ކޮންމެ ހަފްތާއެއްގެ ނަސީބުވެރިޔާ، ކުކުޅު ފިހާރައިގެ ފޭސްބުކް ޕޭޖުގައި އިއުލާން ކުރާނެއެވެ. މި ޕްރޮމޯޝަންގެ ދަށުން ހޮވޭ ނަސީބުވެރިންނަށް އިނާމަކަށް ދެނީ ގަސް އިންދުމަށް ބޭނުންވާ ސާމާނު ހިމެނޭ ގިފްޓް ޕެކެކެވެ.\nގިނަ ބައެއްގެ މެދުގައި މަގުބޫލުކަން ހޯދާފައިވާ ކުކުޅު ފިހާރަ އިން މީގެ ކުރިން ފިނިކުރި ކާބޯތަކެތި އެކަނި ވިއްކި ނަމަވެސް އެ ފިހާރައިގެ އީ-ޝޮޕިން މޯލް ހުޅުވުމާއެކު އެކި ސާމާނު އަގުހެޔޮކޮށް މިހާރު ލިބެން ހުރެ އެވެ. އެގޮތުން އެން 95 މާސްކާއި ސެނެޓައިޒާ އެ ފިހާރައިގެ އީމޯލުން މިހާރު ލިބެން ހުންނައިރު މިފަހުން ގަހާއި ގަސް އިންދުމަށް ބޭނުންވާ ސާމާނު ވެސް ވަނީ ތައާރަފްކޮށްފަ އެވެ. އަދި ކޮންމެ ދުވަހަކު އާ އައިޓަމެއް މޯލަށް އިތުރުވާނެ ކަމަށް އެ ފިހާރައިން މީގެ ކުރިން ބުނެފައިވެ އެވެ.\nކުކުޅު ފިހާރައިގެ ތިން އައުޓްލެޓެއް މާލޭގައި ހުންނަ އިރު ހުޅުމާލޭގައި ވެސް އެ ފިހާރައިގެ އައުޓްލެޓެއް ހުރެއެވެ. އަދި އަތޮޅު ތެރޭގައި އއ. ތޮއްޑޫ، ރ. މަޑުއްވަރީ އަދި ސ. ހިތަދޫގައި ވެސް އެ ފިހާރައިގެ އައުޓްލެޓެއް ވަނީ ހުޅުވައިފަ އެވެ.\nކުކުޅު ފިހާރައިގެ "އިޔާ އެންޑް ޕްރޮމޯޝަން"ގެ ހަތް ވަނަ ހަފުތާގެ ނަސީބުވެރިޔާ ހޮވައިފި\nކުކުޅު ފިހާރައިގެ "އިޔާ އެންޑް ޕްރޮމޯޝަން"ގެ ހަ ވަނަ ހަފުތާގެ ނަސީބުވެރިޔާ ހޮވައިފި\nކުކުޅު ފިހާރައިގެ "އިޔާ އެންޑް ޕްރޮމޯޝަން"ގެ ފަސް ވަނަ ހަފްތާގެ ނަސީބުވެރިޔާ ހޮވައިފި\nކުކުޅު ފިހާރައިގެ "އިޔާ އެންޑް ޕްރޮމޯޝަން"ގެ ހަތަރު ވަނަ ހަފްތާގެ ނަސީބުވެރިޔާ ހޮވައިފި


ޑިޒްނީ ޕްލަސްގެ މަޤުބޫލުކަމާއެކު ޑިޒްނީއިން އޮންލައިން ސްޓްރީމިންގެ ވިޔަފާރި ފުޅާކުރަނީ ޑިޒްނީ ޕްލަސްގެ މަޤުބޫލުކަމާއެކު ޑިޒްނީއިން އޮންލައިން ސްޓްރީމިންގެ ވިޔަފާރި ފުޅާކުރަނީ\nޑިޒްނީ ޕްލަސްގެ މަޤުބޫލުކަމާއެކު ޑިޒްނީއިން އޮންލައިން ސްޓްރީމިންގެ ވިޔަފާރި ފުޅާކުރަނީ\nމުނިފޫހިފިލުވުމުގެ އެކި އުފެއްދުންތައް އުފައްދާ އެމެރިކާގެ ޑިޒްނީ ކުންފުނިން އޮންލައިން ސްޓްރީމިންއަށް އިތުރުކޮށް، ކުންފުނި ހިންގުމުގެ ވައްޓަފާޅި ބަދަލުކުރަން ނިންމައިފިއެވެ.\nޑިޒްނީން އޮންލައިން ސްޓްރީމިންގެ ވިޔަފާރި ފުޅާކުރުމަށް ނިންމާފައިވަނީ މިދިޔަ އަހަރުގެ ތެރޭގައި އެ ކުންފުނިން ތަޢާރަފްކުރި ޑިޒްނީ ޕްލަސްގެ މަޤުބޫލުކަން އިތުރުވެފައިވާ ދަނޑިވަޅެއްގައެވެ.\nޑިޒްނީ ކުންފުނި ހިންގާ ގޮތަށް ގެނައި ބަދަލުގެ މަޢުލޫމާތު އެމެރިކާގެ ސީއެންބީސީ ނިއުސްއާ ހިއްސާކުރައްވަމުން އެ ކުންފުނީގެ ސީއީއޯ ބޮބް ޗަަޕެކް ވަނީ މި ފިޔަވަޅަކީ ޒަމާނަށް އަންނަ ބަަލާއެކު ކުންފުނި ކުރިއެރުވުމަށް އެޅި ފިޔަވަޅެއްކަމަށް ވިދާޅުވެފައެވެ. އެގޮތުން ސިނަމާތަކަށް އޮންނަ ޑިމާންޑާއި އެއްވަރަށް އޮންލައިން ސްޓްރީމިންގެ މަޤުބޫލުކަން އިތުރުވެފައިވާއިރު، ޑިޒްނީގެ އޮންލައިން ސްޓްރީމިންގް ޕްެލެޓްފޯމްތައް އާންމުންގެ މެދުގައި މަޤުބޫލުވެފައިވާކަމަށް ޗަަޕެކް ވިދާޅުވިއެވެ.\nޑިޒްނީގެ ހިންގުމުގެ އުސޫލަށް ގެނައި ބަދަލުގެ ދަށުން ކުންފުނި ހިންގުން3ބަޔަކަށް ބަހާލާ ވޯކިންގ ގްރޫޕްތަކެއް އެކުލަވާލުމަށް ވަނީ ނިންމާފައެވެ. އެގޮތުން ކުޅިވަރާއި މުނިފޫހިފިލުވުން އަދި ސްޓޫޑިއޯ ޕްރޮޑަކްޝަންއަށް ބަހާލުމަށް ވަނީ ނިންމާފައެވެ. މީގެ ތެރެއިން ކުޅިވަރާއި މުނިފޫހިފިލުވުމަކީ އޮންލައިން ސްޓްރީމިންގެ ވިޔަފާރި ފުޅާކުރުމަށް އިތުރުކުރި ބައިތަކެއްކަން ޗަޕެކް ފާހަގަކުރެއްވިއެވެ. މީގެ އިތުރުން ކުންފުނީގެ އޮންލައިން ސްޓްރީމިންގެ ޚިދުމަތުގެ ފެންވަރު ރަނގަޅުކުރުމަށް މުޅިން އަލަށް މީޑިއާ އެންޑް ޑިސްޓްރިބިއުޝަން ގްރޫޕެއް އުފައްދާ ކުންފުނީގެ މިހާރު އޮންލައިން ސްޓްރީމްކުރާ3ޕްލެޓްފޯމް، ޑިޒްނީ ޕްލަސް، ހޫލޫ އަދި އީއެސްޕީއެން ޕްލަސްގެ ވިޔަފާރި ފުޅާކުރުމަށް މަސައްކަތްކުރުމަށް ވަނީ ނިންމާފައެވެ. މީގެ އިތުރުން ޑިޒްނީން ވަނީ ޑިޒްނީގެ އައު އޮންލައިން ސްޓްރީމިންގ ޕްލެޓްފޯމެއް އުފައްދަން ތައްޔާރުވަމުންދާ ދަނޑިވަޅެއްގައެވެ. މި ކަންކަމުގެ އިތުރު ތަފްސީލް އަންނަ ޑިސެންބަރުމަހު ބާއްވާ އިންވެސްޓަރ ފޯރަމްއަށްފަހު ހާމަކުރާނެކަމަށް ޑިޒްނީގެ ސީއީއޯ ހާމަކުރެއްވިއެވެ.\nޑިޒްނީގެ ސީއީއޯ ބޮބް ޗަަޕެކް\nޑިޒްނީއިން މި ނިންމުން ނިންމާފައިމިވަނީ ޑިޒްނީގެ ދަށުން އޮންލައިން ސްޓްރީމިންގެ ޚިދުމަތްދޭ ޑިޒްނީ ޕްލަސް، ހޫލޫ އަދި އީއެސްޕީއެން ޕްލަސްގެ ސަބްސްކްރައިބަރުންގެ އަދަދު 100 މިލިއަނަށްވުރެ މައްޗަށް އަރާފައިވާ ދަނޑިވަޅެއްގައެވެ. މި ޕްލެޓްފޯމްތަކުގެ ތެރެއިން ޑިޒްނީ ޕްލަސްގެ މަޤުބޫލުކަން އިތުރުއިރު އަހަރެއްގެ ތެރޭގައި މި ޕްލެޓްފޯމަށް 60 މިލިއަން މީހުން ވަނީ ސަބްސްކްރައިބްކޮށްފައެވެ. ޑިޒްނީ ޕްލަސް ތަޢާރަފްކުރި އިރު މި ޓާގެޓަށް ވާސިލްވާނެކަމަށް ލަފާކޮށްފައިވަނީ 2024 ވަނަ އަަހަރާއި ހަމައަށެވެ. އެހެންނަމަވެސް، ކޯވިޑްގެ ސަބަބުން ސިނަމާތައް ބަންދުކޮށް ގޭގައި ބަންދުވާންޖެހުމަކީ ޑިޒްނީ ޕްލަސްގެ ވިޔަފާރި އިތުރުވުމަށް މެދުވެރިވި ސަބަބެކެވެ. އެގޮތުން މިވީ6މަސް ދުވަހުގެ ތެރޭގައި ޑިޒްނީގެ ބޮޑު ބަޖެޓްގެ ފިލްމުތައް ރިލީޒް ނުކުރެވި ލަސްވުމުން ގެއްލުމާއި ކުރިމަތިލިއިރު، މި ދަނޑިވަޅުގައި ކުންފުނި ބަނގުރޫޓުވިޔަ ނުދީ ހިފެހައްޓާލެވުނީ ޑިޒްނީ ޕްލަސްގެ މަޤުބޫލުކަން އިތުރުވުމުންކަމަށް ތަޖުރިބާކާރުން ބުނެއެވެ.\nއޮންލައިން ސްޓްރީމިންއަށް އޮތް މަޤުބޫލުކަން އިތުރުވުމާއެކު ގިނަ ފިލްމްތަކެއް މި މީޑިއަމް މެދުވެރިކޮށް ރިލީޒްކުރުމަށް ޑިޒްނީން ވަނީ ނިންމާފައެވެ. އެގޮތުން ކުޑަކުދިންގެ މެދުގައި މަޤުބޫލު މުލާން ކާޓޫންގެ ލައިވް އެކްޝަން ފިލްމްވެސް މިހާރު ވަނީ ޑިޒްނީ ޕްލަސް މެދުވެރިކޮށް ރިލީޒްކޮށްފައެވެ. މީގެ އިތުރުން ގިނަ ބަޔަކު އިންތިޒާރުކުރަމުންދާ ޕިކްސަރ ފިލްމްގެ ކާޓޫން ސޯލްވެސް މިއަހަރު ފަހުކޮޅު ޑިޒްނީ ޕްލަސްގައި މުޅިން ހިލޭ ސްޓްރީމްކުރުމަށް ވަނީ ނިންމާފައެވެ. މީގެ އިތުރުންވެސް އަންނަ އަހަރު ސިނަމާގައި ރިލީޒްކުރާ ފިލްތައް އޮންލައިން ސްޓްރީމިންއަށްލުމަށް ނިންމާފައިވާކަމަށް ޑިޒްނީން މަޢުލޫމާތުދެއެވެ.\nއެމެރިކާގެ ބަޖެޓް ދަރަނި ފުރަތަމަ ފަހަރަށް 1.9 ޓްރިލިއަނަށް\nޤައުމުތަކުން ދަރަނި އަދާނުކުރެވިދާނެކަމުގެ ބިރު އެބަައޮތް - އދ


Dhivehi bahuge siyaasathah islaahu hushahelhumah hulhuvaalaifi - AO News\nދިވެހި ބަހުގެ އެކެޑަމީ - ފޮޓޯ: ގޫގުލް މެޕްސް (އަސްލަމް މުޙައްމަދު)\nދިވެހިބަހުގެ ސިޔާސަތަށް އިޞްލާޙު ހުށަހެޅުމަށް އާންމުކޮށް ހުޅުވާލައިފި އެވެ.\nދިވެހިބަހުގެ އެކެޑަމީން ކުރި އިއުލާނެއްގައި ބުނެފައި ވަނީ ދިވެހިބަހަށް ދެވޭ ސަމާލުކަން އިތުރުކޮށް ބަސް ދެމެހެއްޓުމުގެ މަތިވެރި މަޤުޞަދުގައި ދިވެހިބަހުގެ ޤައުމީ ސިޔާސަތެއް އެކުލަވައިލުމުގެ މަސައްކަތް ކުރަމުންދާ ކަމަށާއި، އެ ސިޔާސަތަށް އިޞްލާޙު ހުށައެޅުމުގެ ފުރުޞަތު އާންމުކޮށް ހުޅުވާލާފައިވާ ކަމަށެވެ.\nދިވެހިބަހުގެ އެކެޑަމީން ބުނީ އެ ސިޔާސަތުގެ ވަކިވަކި މާއްދާތަކަށް ގެންނަން ފެންނަ އިޞްލާޙާއި މުޅި ސިޔާސަތަށް ގެންނަން ފެންނަ އިޞްލާޙުގެ ޚިޔާލު ވެސް ހުށައެޅިދާނެ ކަމަށެވެ. އަދި ޚިޔާލު ހުށައެޅުމުގެ ސުންގަޑި އަކީ މާރިޗު 19 ވާ ބުރާސްފަތި ދުވަހުގެ މެންދުރު ފަހު 1:00 ކަމަށްވެސް އެ އިއުލާނުގައި ބުނެފައި ވެއެވެ.\nއެ އިއުލާނުގައި އިތުރަށް ބުނެފައިވާ ގޮތުން ދިވެހިބަހުގެ ޤައުމީ ސިޔާސަތަށް އިޞްލާޙު ހުށައަޅަން ޝައުގުވެރިވާ ފަރާތްތަކުން އިޞްލާޙުތައް އެ އެކެޑަމީގެ އީ.މެއިލް [email protected] އަށް ސުންގަޑި ހަމަވުމުގެ ކުރިން ލިޔުމުން ހުށައަޅަން ޖެހޭނެ ކަމަށެވެ.\nދިވެހިބަހުގެ ޤައުމީ ސިޔާސަތު މި ލިންކުން ފެންނާނެއެވެ.\nދިވެހިބަހުގެ އެކަޑަމީދިވެހިބަހުގެ ޤައުމީ ސިޔާސަތުދިވެހިބަސް\nއުސްތާޛު އަބްދުﷲ ސާދިގުގެ ހަޔާތުގެ މައްޗައް ބިނާކޮށް ފޮތެއް ނެރެފި\nކާބަފައިން ވާރުތަކޮށްދެއްވި ހުރިހާ ދިވެހިބަހެއް ރައްކާތެރި ކުރަންޖެހޭ!


Kulhudhuffushi Online - Padmavati Release kurun faskurany!?\nޕަދުމަވަތީ ރިލީޒް ކުރުން ފަސްކުރަނީ!؟\nޚަދީޖާ އާދަމް - 10 މަސް ކުރިން - 20 ނޮވެމްބަރ 2017\nޕަދުމަވަތީ އިއުލާންކޮށް ސޫޓިން ފެށުމާއި ހަމައިންވެސް މި ފިލްމަށް ދިޔައީ ގިނަ ގޮންޖެހުންތަކަކާއި ކުރިމަތިލަމުން ނެވެ.\nއެގޮތުން ފިލްމުގެ ސޫޓިން ފެށުމަށް ތައްޔާރުވަމުން ދަނިކޮށް ފިލްމުގެ ސެޓަށް ބަޔަކުވަދެ ބޮޑު ހަމަނުޖެހުމެއް ހިންގާ ބާންސާލީއަށް ވެސް ވަނީ ހަމަލާދީފަ އެވެ. އަދި އެއަށްފަހުންވެސް ފިލްމުގެ ސެޓްގައި ރޯކޮށްލާ ފިލްމުގައި ބައިވެރިވާ ޖޫނިއާ އާޓިސްޓުންގެ ހެދުންތަކާއި އެނޫންވެސް ފިލްމުގައި ބައިވެރިވާ އާންމުން ލާ ހެދުންތައް ވެސް ވަނީ އަންދާލާފަ އެވެ.\nފިލްމު ފެށުމުގެ ކުރިންވެސް އެތަށް ގޮންޖެހުންތަކެއް ކުރިމަތިވިނަމަވެސް ފިލްމުގެ ޝޫޓިން ނިންމާލާ ރިލީޒްކުރަން ތައްޔާރުވެފައިވަނިކޮށް އަނެއްކާވެސް މިވަނީ މައްސަލަތަކާއި ކުރިމަތިލާން ޖެހިފައެވެ.\nސެންސަރު ބޯޑުން ޕަދްމާވަތީ ފާސްކޮށްނުދީ ލަސްކުރަމުންދާއިރު ފިލްމު ރިލީޒް ކުރުން ފަސްކޮށްފައިވާ ކަމަށް އިންޑިޔާގެ ބައެއް ނޫސްތަކުންމިވަނީ ރިޕޯޓް ކޮށްފައެވެ. އެހެންނަމަވެސް ރިލީޒްކުރާނެ ތާރީހެއް އަންގާފައެއް ނުވެއެވެ. ސެންސަރު ބޯޑުގެ ގަވާއިދު ބުނާ ގޮތުން ފިލްމެއް ސެންސަރު ބޯޑުގެ މަރުހަލާ ގިރާކޮށް ފާސްވެއްޖެ ކަމުގެ ސެޓްފިކެޓް ލިބެން މަދުވެގެން 61 ދުވަސް ނަގާނެ އެވެ.\nފިލްމު ރިލީޒް ކުރުން ކައިރިވަމުން އައިވަރަކަށް ހިންދޫންގެ ބައެއް ގްރޫޕްތަކުން ދަނީ ކުރިންސުރެ މި ފިލްމަށް އެކި ގޮތްގޮތުން ހުރަސްތައް އަޅަމުންނެވެ. ފިލްމާ އެންމެ ބޮޑަށް ދެކޮޅުހަދަމުން ދަނީ ޝްރީ ރާޖްޕޫތު ކަރްނީ ސޭނާ އިންނެވެ. އެ ގްރޫޕުން ބުނާގޮތުގައި ފިލްމުގެ އެންމެ މުހިއްމު ކެރެކްޓާ ކަމަށްވާ ރާނީ ޕަދްމާވަތީގެ ވާހަކަ ފިލްމުގައި ވަރަށް ބޮޑަށް އޮޅުވާލާފައިވާ ކަމަށެވެ.\nފިލްމު މަނާކުރުމަށް ގިނަ ބަޔަކު ގޮވާލަމުން ދިޔަ ނަމަވެސް ސުޕްރީމް ކޯޓުން ފިލްމު މަނާނުކޮށް ފިލްމާ މެދު ގޮތެއް ނިންމުމުގެ ހުއްދަ ދީފައިވަނީ ސެންސަރު ބޯޑަށެވެ. އެހެންކަމުން ފިލްމު ބެލުންތެރިންނާއި ހަމައަސް ގެނެވޭނީ ސެންސަރު ބޯޑުން ފާސްކޮށްދީފިނަަމައެވެ.\nކަންގްނާގެ “މަނިކާރްނިކާ” ގެ ޓީޒާއާއެކު ފިލްމު ކުރެވޭ އުންމީދު ބޮޑު\nސިޔާސީ ދާއިރާއަށް ވަންނަ ވަރަށް ވުރެ އަހަރެން އަދި ހަގު: ކަންގްނާ\nބާގީ2ގެ ކާމިޔާބާއެކު ޓައިގާ ގަތީ ބޮޑު އެޕާޓްމެންޓެއް\n“ސަންޖޫ” އަށް ފަސް ދުވަސްތެރޭ 167 ކަރޯޑް ރުޕީސް\nދެ ކިޑްނީ ފެއިލްވެފައިވާ2ކުދިންގެ މަންމައެއް، އެހީތެރިކަމަށް ބޭނުންވެފަ


Dhuniyeygai faanabasandhu jehey adhadhu mahchah\nދުނިޔޭގައި ފާނަބަސަންދު ޖެހޭ އަދަދު މައްޗަށް\nފާނަ ބަސަންދަ ވެކްސިން ދެނީ\nފާނަބަސަންދު ޖެހިގެން ރިޕޯޓް ކޮށްފައިވާ އަދަދު މުޅި ދުނިޔޭގައި ވެސް ތިން ގުނައަށް އިތުރު ވެއްޖެ ކަމަށް އދ. ގެ ވޯލްޑް ހެލްތު އޯގަނައިޒޭޝަން (ޑަބްލިއުއެޗްއޯ) އިން ހާމަކޮށްފި އެވެ.\nއދ. ގެ މަޖިލީހުން ފާހަގަކޮށްފައިވާ ގޮތުގައި މި ބަލި ޖެހޭ އަދަދު ދުނިޔޭގެ ހުރިހާ ހިސާބެއްގައި ވެސް ދަނީ އިތުރު ވަމުން ނެވެ. ނަމަވެސް ބަލި ޖެހުމުން ސިއްހީ އިދާރާތަކަށް ރިޕޯޓް ކުރަނީ ބަލިޖެހޭ ކޮންމެ 10 މީހުންގެ ތެރެއިން އެކަކަށް ވުމުން ބަލި ޖެހޭ މީހުންގެ އަސްލު އަދަދު މިއަށްވުރެ ގިނަކަމުގެ ބިރު އޮތްކަންވެސް އެ ޖަމިއްޔާއިން ވަނީ ފާހަގަ ކުރައްވާފަ އެވެ.\nއެންމެ ގިނައިން މި ބަލި ފެނިފައިވާ ގައުމެއްގެ ގޮތުގައި އެފްރިކާ ވަނީ ފާހަގަ ކުރެވިފަ އެވެ.\nޔުކްރެއިން، މަޑަގަސްކަރާ އަދި އިންޑިއާ ފަދަ ގައުމުތަކުގައިވެސް ހަލުވު ކަމާއެކު މިބަލި ފެތުރެމުންދާއިރު 10 ހާހުން މީހުންނަށް މި ބަލި ޖެހެމުން ދާކަމަށް ރިޕޯޓުތައް ބުނެއެވެ.\nފާއިތުވި އަހަރުގެ ސެޕްޓެމްބަރު މަހުން ފެށިގެން މިހާާތަނަށް ހަމައެކަނި މަޑަގަސްކަރާގައި ވެސް 800 މީހުން މިބަލީގައި މަރުވެފައި ވެއެވެ. ބްރެޒިލް، ޔަމަން އަދި ޕާކިސްތާނުގައި ވެސް ހަލުވި ކަމާއެކު މި ބަލި ފެތުރި ގިނަ އަދަދެއްގެ ކުޑަކުދިން ދަނީ މަރުވަމުން ނެވެ. މީގެ އިތުރުން ފަސޭހައިން ބައްޔަށް ވެކްސިން ލިބެން ހުރި ގައުމުތަކުގައި ވެސް މި ބަލި ޖެހޭ އަދަދު ގިނަވަމުން ދާކަމަށް އެ ޖަމިއްޔާއިން ވަނީ ފާހަގަ ކޮށްފަ އެވެ.\nއދ. އިން ބުނާގޮތުގައި މި ބައްޔަކީ ރަނގަޅު ވެކްސިންއާއެކު ފަސޭހަ ކަމާއެކު ރައްކާތެރިވެގެން ތިބެވިދާނެ ބައްޔެކެވެ. އެކަމަކު ދުނިޔޭގެ ހުރިހާ ކަންކޮޅަކަށް ވެކްސިން ފޯރުކޮށްދިނުމަށް ކުރާ މަސައްކަތް ވަނީ 85 ޕަސެންޓުގައި ހުއްޓިފަ އެވެ. ބަލި ފެތުރުން ހުއްޓުވުމަށް ދުނިޔޭގެ 95 ޕަސެންޓް މީހުންނަށް ވެކްސިން ދޭން ޖެހެއެވެ.\nސީއެންއެންއަށް އިންޓަވިއު ދެއްވަމުން ޑަބްލިއުއެޗްއޯގެ އިސް ބޭފުޅުން ކަމަށްވާ ހެންރިއޭޓާ ފޯ އަދި ޓެޑްރޯޒް އަދަނޮމް ވިދާޅުވަނީ ވެކްސިން އާއި މެދު ދޮގު މައުލޫމާތު ފެތުރުމުގެ ސަބަބުން ދުނިޔޭގައި މިބަލި ފެތުރޭ އަދަދު އިތުރުވަމުންދާ ކަމަށެވެ.\nފާނަބަސަންދަކީ ވަރަށް ފަސޭހައިން ގައިން ގަޔަށް އަރާ ވައިރަލް ބައްޔެކެވެ. މި ބައްޔަށް ރަނގަޅަށް ބޭސް ނުކުރެވިއްޖެ ނަމަ ބައެއްފަހަރު ފުއްޕާ މޭ، ސިކުނޑި އަދި އެތެރެހައްޓަށް ބަލީގެ އަސަރުކޮށް ސިއްހީ ބޮޑެތި މައްސަލަތަކާއި ކުރިމަތިވާ ފަހަރުވެސް ދިމާވެ އެވެ. އަދި ބަލިޖެހުނު މީހާގެ ފުރާނައަށް ނުރައްކާވެ މަރުވާ ފަހަރުވެސް ދިމާ ވެއެވެ.\nޑަބްލިޔޫއެޗްއޯއިން ޗައިނާއަށް ފޮނުވި ޓީމް ކޮބާ؟


Turkey Ge Raees Egaumugai Miskitheh Hulhuvai Dhehvaifi - Vaguthu\nތުރުކީގެ ރައީސް އެގައުމުގެ މިސްކިތެއް ހުޅުއްވައި ދެއްވައިފި\n3 މަސް ކުރިން ( މެއި 29, 2021 )\nތުރުކީގެ ރައީސް ރަޖަބް ތޮއްޔިބް އުރުދުޢާން އެގައުމުގެ އިސްތަމްބުލްގައި މިސްކިތެއް ހުޅުއްވައި ދެއްވައިފިއެވެ.\nމި މިސްކިތް ހުޅުވާފައިވަނީ އިއްޔެގައެވެ. މިސްކިތް ހުޅުވުމަށްފަހު އެގައުމުގެ ރައްޔިތުންނާއި މުހާތަބު ކުރައްވަމުން އުރުދުޢާން ވިދާޅުވީ، މިސްކިތް ހުޅުވިގެން ދިއުން އެއީ ތުރުކީ ރައްޔިތުންގެ ހުވަފެނެއް ކަމަށާއި ދެން އެގައުމުގައި ބަންގި ގޮވާ އަޑު ނުކެނޑޭނެ ކަމަށެވެ.\nމިސްކިތުގެ މަސައްކަތް މީގެ ހަތަރު އަހަރު ކުރިން ފެށުމުގެ ކުރިން އެތަނުގައި ނަމާދު ކުރެވޭނެ އިންތިޒާމު ނެތް ކަމަށް އުރުދުޢާން ފާހަގަ ކުރެއްވިއެވެ. އަދި އޭނާ ވަނީ މިގެ ކުރިން އެތަން ހުރިގޮތް ސިފަ ކޮށްދީފައެވެ.\nމިސްކިތުގެ މަސައްކަތް ފަށާފައިވަނީ 2017 ވަނަ އަހަރުގެ ފެބްރުއަރީ މަހުގެ ތެރޭގައެވެ. މިއީ އުރުދުޢާންގެ ބެލުމުގެ ދަށުން އޭނާގެ އެހީތެރިކަމާއި އެކީ އިމަރާތް ކޮށްފައިވާ މިސްކިތެކެވެ.\nތުރުކީގައި މިސްކިތެއް ހުޅުވިފައި މިވަނީ އާއްމުންނާއި ކޯޓުތަކުގެ މެދުގައި ހޫނު ބަހުސެއް ކުރިއަށް ގޮސް ނިމިފައިވާ ދަނޑިވަޅެއްގައެވެ.\nމިއީ އުރުދުޢާންގެ ބެލުމުގެ ދަށުން ހިންގި ޕްރޮޖެކްޓުގެ ތެރެއިން ނިންމާފައިވާ މިސްކިތެކެވެ. މިދިޔަ އަހަރުގެ ތެރޭގައި ވެސް އޭނާ ވަނީ އެގައުމުގެ ސިޓީއެއް ކަމަށްވާ ހަގިއާ ސޮފިއާގައި ވެސް މިސްކިތެއް ހުޅުއްވައި ދެއްވާފައެވެ.\nތުރުކީގައި މިސްކިތެއް ހުޅުވުމާއި ގުޅިގެން ގިނަ މުސްލިމުން ވަނީ އުރުދުޢާން އަށާއި އޭނާގެ ޕާޓީއަށް ޝުކުރު އަދާ ކުރައްވާފައެވެ.\nމާލެ ސިޓީ ކައުންސިލަށް ތުރުކީން އެހީވަނީ\nއަފްޣާނުގެ މީހުން އެތެރެވިޔަނުދިނުމަށް ގްރީސްއިން ފެންސެއް ޖަހައިފި\nމެއި 29, 2021 21:16\nމި ކޮވިޑްތެރޭ؟ ނުވާނެ އެހެން؟ ތިޔާއީ ދޮގު ޚަބަރަކަށްވާނީ. އެހެންޏާ ފަހެ މިގައުމުގަ މިސްކިތްތަކާ ތަންތަން ކުރަނީ ބަންދު. އެކަމަކު މަގުމަތި ހީވަނީ ކޮތަރު ބައިގަނޑެއް ހެން\nމެއި 29, 2021 21:36\nއާޔާ ސޯފޮޔާ ކިޔަނީ\nމެއި 29, 2021 22:31\nތުރުކީގެ ރައީސް އަލައްތަ މިސްކިތެއް ހުޅުވީ


SunOnline: COLUMN: Islamee Shariathuge magsadhutha haasilkurumugai forensic biology ge dhauru\nއިސްލާމީ ޝަރީޢަތުގެ މަޤްޞަދުތައް ޙާޞިލްކުރުމުގައި ފޮރެންސިކް ބައިލޮޖީގެ ދައުރު\nއަބްދުﷲ އަޙްމަދު 07 Dec 2021, 07:53\nއިސްލާމީ ޝަރީޢަތުގެ މަޤްޞަދުތަކުގެ ތެރޭގައި ޟަރޫރަތްތަކާއި (އެސެންޝިއަލްސް)، ބޭނުންތަައް ނުވަތަ ޙާޖިއްޔާތުތަކާއި (ނީޑްސް)، ފުރިހަމަކޮށްދޭ ކަންތައްތައް ނުވަތަ ތަޙްސީނިއްޔާތު (ލަގްޒަރީސް) ހިމެނެއެވެ. އިސް ފަސްކުރުމުގެ ތަރުތީބުން ޢިލްމުވެރިން ކަނޑައަޅުއްވާފައިވާ މިކަންކަމުގެ ތެރެއިން އެންމެ މަތީ ދަރަޖަ ދެއްވާފައިވަނީ، ދީން ޙިމާޔަތްކުރުމަށެވެ. ދެން ނަފުސު ނުވަތަ ފުރާނަ ސަލާމަތްކުރުމާއި، ބުއްދި ސަލާމަތްކުރުމާއި، ނަސްލު ރައްކާތެރިކުރުމާއި، މުދާ ސަލާމަތްކުރުމެވެ. މިދެންނެވި "ޟަރޫރިއްޔާތުލްޚަމްސަ" އާދެ! "ފަސް ޟަރޫރަތް" ރައްކާތެރިކޮށް ޙިމާޔަތްކުރުމުގައި ފޮރެންސިކް ބައިލޮޖީގެ ދައުރުވަނީ ފާޅުކަންބޮޑު ގޮތެއްގައި ސާބިތުކޮށްދީފައެވެ.\nޒަމާނީ ކުރިއެރުންތަކާއެކު ފޮރެންސިކް ހެކީގެ ދައުރު ޖިނާއީ ޢަދުލުގެ ނިޒާމުގައި ދަނީ ބޮޑުވަމުންނެވެ. ފޮރެންސިކް ހެކީގެ ޒަރީޢާއިން ދެނެގަނެވޭ އަދި ސާބިތުކުރެވޭ ކުށްތަކުގެ ނިސްބަތްދަނީ މަތިވަމުންނެވެ. ޚާއްޞަކޮށް ފޮރެންސިކް ބައިލޮޖީ ނުވަތަ ޑީއެންއޭ ގެ ޒަރީޢާއިން ނަފުސު ނުވަތަ ފުރާނަ ސަލާމަތްކުރުމުގެ ދާއިރާ ދަނީ ފުޅާވަމުންނެވެ. ލިޔެކިއުންތަކާއި މައްސަލަތައް މުރާޖަޢާކޮށްގެން ކުރެވުނު ތަޙްލީލުގެ ނަތީޖާއަކީ؛ ފޮރެންސިކް ބައިލޮޖީގެ ދައުރު އިސްލާމީ ޝަރީޢަތުގެ މަޤްޞަދުތައް ޙާޞިލްކުރުމުގައި ނުހަނު ބޮޑުކަން އެނގުމެވެ. އަދި ފޮރެންސިކް ހެއްކަކީ "ބައްޔިނާ" ގެ މާނައިގައި ހިމެނޭ، ކުށްތައް ސާބިތުކުރުމުގައި ބޭނުންކުރެވޭނެ ހަރުދަނާ ޤަރީއެެއްކަމެވެ.\nއިންސާނީ މުޖްތަމަޢު ދުވަހެއް ދުވަހަކަށްވުރެ ކުރިއަރައި ކަންކަންދަނީ ބޮޑުވެ އުނދަގޫ ވަމުންނެވެ. މީހުންގެ ދިރިއުޅުމަށް ޓެކްނޮލޮޖީންކުރާ ނުފޫޒާމެދު ދެބަސްވެވޭކަށްނެތެވެ. ޓެކްނޮލޮޖީން އެތަކެއް ފަސޭހަތަކެއް ލިއްބައިދޭއިރު، އެއިން މައްސަލަތައްވެސް ކުރިމަތިކުރުވައެވެ. އެހެންކަމުން ތިލަފަތްހަމަ ޓެކްނޮލޮޖީގެ ވަސީލަތް ޤާއިމްކުރަންވާނީ، އިންސާނުންގެ ކަރާމަތާއި، އިންސާނީ އަގު އުފުލުމަށްޓަކައެވެ. ފޮރެންސިކް ސައިންސްގެ ދާއިރާއަކީ މިގޮތުން ކުރިއަރައިދިޔަ އެއް ދާއިރާއެވެ. ޢުމަރު ބުން އަބްދުލްޢަޒީޒު ވިދާޅުވި ބަސްފުޅެއްގައި ވެއެވެ. "މީސްތަކުންގެ ނުބައިކަމާއި ސުންޕާކަން އިތުރުވެގެންދާ މިންވަރަކަށް އެކަންކަން ޙައްލު ކުރާނޭ ޙުކުމްތަކާއި ޤަވާޢިދުތައް ކަނޑައަޅަން ޖެހެއެވެ.“\nޒަމާންތަކަށްފަހު މިއަދު އެންމެންނަށްވެސް އެނގޭނެފަދައިން ފޮރެންސިކް ސައިންސްގެ ސަބަބުން ޢަދުލު އިންސާފުގެ ދާއިރާއަށް ވަނީ ބޮޑު ފައިދާތަކާއި ކުރިއެރުން ގެނެސްދީފައެވެ. އެއީ މައްސަލަތައް ޙައްލުކުރުމާއި، ކުށްތައް ސާބިތުކުރުމުގައެވެ. އެހެންކަމުން ޝަރީޢަތްތައް ކުރުމުގައި އިސްކަމެއް ފޮރެންސިކް ހެއްކަށްވަނީ ދެވިފަައެވެ. މިފަދަ ހެކި ނުލިބޭނަމަ، ވަރަށްގިނަ ކަންކަމަކީ ޙާޤީޤަތްނޭގޭ ކަންކަމަށް މިއަދު ވީހެވެ. ހަމައެފަދައިން އިސްލާމީ ޝަރީޢަތް ބާރުއަޅަނީ ފަރުދުންނާއި، މުޖްތަމަޢަށް ފާއިދާހުރި ކަންކަމުގައި ހިފުމަށެވެ. އެއީ ފަރުދުންނާއި މުޖްތަމަޢުގެ މަޞްލަޙަތު ރައްކާތެރިކޮށް ދުނިޔެ އާރާސްތު ކުރުމަށްޓަކައެވެ.\nއިސްލާމީ ޝަރީޢަތުގެ މަޤްޞަދާމެދު އަލިއަޅުވާލުމުގެ ބޭނުމަކީ ޝަރީޢަތުގައި ކަނޑައެޅިފައިވާ ޤަވާޢިދުތަކާއި އުޞޫލުތަކުގެ ބޭނުމާއި ސަބަބާމެދު ވާހަކަދައްކާ އެކަންކަން ދެނެގަތުމަށެވެ. މިގޮތުން ޤަރީނާ (ސާކަމްޓެންޝިއަލް އެވިޑެންސް) އަކީ؛ އިސްލާމް ދީނުގެ އެންމެ ކުރީކޮޅުގައި މުސްލިމުން ބޭނުންކުރި ހެއްކެކެވެ. ކުރުކޮށް ދަންނަވާނަމަ، ޤަރީނާއަކީ، ބައްޔިނާގެތެރޭގައި ހިމެނޭ، އިސްލާމީ ޝަރީޢަތުގެ މަޤްޞަދުތައް ރައްކާތެރިކުރުމަށްޓަކައި ބޭނުންތެރި އެއްޗެކެވެ. ޚާއްޞަކޮށް ޝަރީޢަތުގެ އެންމެ މަތީ މަޤްޞަދުތައްކަމަށްވާ؛ ދީން ޙިމާޔަތްކުރުމާއި، ފުރާނަ ސަލާމަތްކުރުމާއި، ނަސްލު ރައްކާތެރިކުރުމާއި، ބުއްދި ސަލާމަތްކުރުމާއި މުދާ ޙިމާޔަތްކުރުމަށްޓަކައެވެ. ސުވާލަކީ، ފޮރެންސިކް ސައިންސް ނުވަތަ ފޮރެންސިކް ބައިލޮޖީގެ ޒަރީޢާއިން އިސްލާމީ ޝަރީޢަތުގެ މަޤްޞަދުތައް ޙާޞިލްކުރަނީ ކޮންގޮތަކުންތޯ އުފެދޭ ސުވާލެވެ. އާދެ! މިސުވާލަށް ޖަވާބެއް ހޯދުން މުހިއްމެވެ.\nފޮރެންސިކް ސައިންސަކީ؛ ޤާނުނީ މައްސަލައެއްގައި އުފެދޭ ސުވާލަށް ސައިންޓިފިކް ތަހްލީލްގެ އަލީގައި ޙައްލުކޮށް ޖަވާބު ހޯދައިދިނުމެވެ. މިތާނގައި ފޮރެންސިކް ބައިލޮޖީގެ މާނައަކީ؛ ޙަޔަވީ މާއްދާއެއް ތަޙްލީލްކޮށްގެން ޤާނޫނީ މައްސަލައެއްގެ ތަޙްޤީޤުގައި ބޭނުންކުރުމެވެ. ފޮރެންސިކް ބައިލޮޖީގެ ދާއިރާތަކުގެ ގޮފިތައް ވަރަށް ގިނައެވެ. މީގެތެރޭގައި ޕެތޮލޮޖީ، އެންތްރޮޕޮލޮޖީ، އެންޓޮމޮލޮޖީ، އޮޑޮންޓޮލޮޖީ، ސިރޮލޮޖީ އަދި ފިންގަޕްރިންޓް ތަޙްލީލް ހިމެނެއެވެ.\nއިސްލާމް ދީނަށް ނަޒަރު ހިންގާއިރު، ފޮރެންސިކް ބައިލޮޖީގެ މިސާލުތައް އިސްލާމް ދީނުގެ އެންމެ ކުރީ ޒަމާނުގައިވެސް ފެނެއެވެ. ޤުރުއާނާއި ސުންނަތުން މަދުންނަމަވެސް މިކަމާގުޅޭ މިސާލުތައް ފެންނަން އެބަހުއްޓެވެ. ޤުރުއާނުގައިވާ ޔޫސުފުގެ ފާނުންގެ ވާހަކައިގައި (ޔޫސުފު، 26-29) ޒަމާނީ ފޮރެންސިކް ތަޙްޤީޤެއް ހިނގާނެ ގޮތާއި، ތަޙްޤީޤުގައި ބޭނުންކުރާނެ އިފްތިރާޟްތަކާއި (ހައިޕޮތެސިސް) ޝަރީޢަތަށް ބޭނުންވާނެ ހެކިތަކާއި އަދި ޙުކުމް ބަޔާން ވެގެންވެއެވެ.\nމިސާލަކަށް ބަލާނަމަ؛ ފޮރެންސިކް ހެއްކާއި ތަހްޤީޤާއިގުޅޭ ވާހަކަ ޔޫސުފު ސޫރަތުގެ 18 ވަނަ އާޔަތުގައި އައިސްފައިވެއެވެ. އަދި ހަމަ އެހެންމެ އެސޫރަތުގެ 27 ވަނަ އާޔަތާއި 94 ވަނަ އާޔަތުގައިވެސް މިކަންކަމާއިބެހޭގޮތުން ބަޔާންވެގެންވެއެވެ. މިއާޔަތްތަކުގައި ބަޔާންވެގެންއެވަނީ؛ ފިއުމް ކުރުމާއި، ވަސް ދެނެގަތުމާއި، ހެދުން އިރައިގެންދިއުމާއިބެހޭ ވާހަކަތަކެވެ. އެއީ ކުށެއް ހިނގުމުން އެކުށުގެ ވާޤިޢާތައް އަލުން ރާވައި އަތުރާލަދޭފަދަ މޭރުމަކުންނެވެ. އަދި ދޮގު ލޭ ޔުސުފުގެފާނުން ވަޅަށް ވައްޓާލެއްވި ޙާދިސާގައި މަތިއެޅުމަށް ބޭނުން ކުރެވުނުކަމުގެ ވާހަކައެވެ. ރަސޫލުﷲ (ޞޢވ) ގެ ޒަމާނުގައި ބަދުރު ހަނގުރާމައިގައި އަބޫޖަހުލު ޤަތުލުވުމާއިގުޅިގެން އަފްރާ ދެ ކުއްޖަކު އެކަމަށް ދަޢުވާކޮށް ރަސޫލުﷲ (ޞޢވ) ގެ އަރިހަށް އައެެވެ. އެކަލޭގެފާނުން ޙަދީސްކުރެއްވިއެވެ. ތިޔަ ދެކުދިންގެ ކަނޑި ދައްކަވާށެވެ. އެތަނުން އެއްކުއްޖެއްގެ ކަނޑީގެ މިޔައިގައި ލޭހުރުމުން، އެކުއްޖާގެ ވާހަކަ ރަސޫލުﷲ (ޞޢވ) ތެދުކުރައްވައި ޤަބޫލުފުޅު ކުރެއްވިއެވެ.\nމިޒަމާނުގައި ބޭނުންކުރެވޭ ފޮރެންސިކް ހެކީގެ ނަޒަރިއްޔާތުތައް ޞަހާބީން ބޭނުން ކުރެއްވިއެވެ. ޢުމަރުގެ ފާނުންގެ ޚިލާފަތުގައި އަންހެނަކު ޖިންސީ ކުށުގެ ޝިކާރައަކަށް ވެއްޖެކަމުގެ ޝަކުވާ ހުށަހެޅުއްވިއެވެ. އެކަނބުލޭގެ ހެދުމުގައި ހުރީ އެޢަމަލު ހިންގި މީހާގެ މަނި ކަމަށް ދައުވާކުރިއެވެ. ޢަލީގެ ފާނުން ތުހުމަތު ކުރެވުނު މަނި ހޫނުފެންހުރި އެއްޗަކަށް ލިއެވެ. އިސާހިތަކު ހުދު ކުލައިގެ އެތިއެތި ކޮޅުތަކެއް ފެންގަނޑު ތެރޭގައި އުފެދުނެވެ. ދެން އޭގެ ވަސް ބެލުމަށްފަހު އެއީ ކުކުޅުބިހުގެ ލޮދިކަމަށް ޢަލީގެ ފާނުން ނިއްމެވިއެވެ. އާދެ! އެއީ އިންސާނެއްގެ މަނި ނޫންކަމަށް ކަނޑައެޅުއްވިއެވެ. މިއިޖްރާއަތަކީ، މިޒަމާނުގައި ފޮރެންސިކް ސައިންސް ގައި ޑީއެންއޭ ތަޙްލީލްކުރުމުގައިވެސް ބޭނުންކުރެވޭ އުޞޫލުތަކުގައި އެކުލެވޭފަދަ އިޖްރާއަތެކެވެ.\nމާޗް 1990 ގައި ވެސްޓް ވާޖީނިއާގައި ޒުވާން އަންހެންކުއްޖަކު ރޭޕްކުރުމަށްފަހު މަރާލެވިފައިވެއެވެ. ޑައުން ބުރޫސް ނަމަކަށްކިޔާ 21 އަހަރުގެ މިއަންހެންކުއްޖާގެ ހަށިގަނޑު ފެނުނީ އެކުއްޖާގެ ގެއިންނެވެ. ކުށުގެ ވެށިން ލިބުނީ ވަރަށް މަދު މއުލޫމާތެކެވެ. ނަަމަވެސް ކައިރިން ފެނުނު ބާލީހެއްގައި ލޭ ތިއްކެއް ހުއްޓެވެ. ޕޯސްޓްމޯޓަމް އެގްޒަމިނޭޝަންގެ އަލީގައި އަންހެންކުއްޖާގެ ފައިން މަނި ފެނިފައިވެއެވެ. ސިރޮލޮޖީ ޓެސްޓުން އެނގުނު ގޮތުގައި ތުހުމަތުކުރެވުނު ރޮބަޓް ނައިޓް ނަމަކަށްކިޔާ މީހެއްގެ ލޭގެ ގުރޫޕާއި މަނިން ފެނުނު ގުރޫޕާއި ދިމާވެއެވެ. އޮގަސްޓް 07 ވަނަ ދުވަހު ކުރެވުނު މީހާގެ ފިންގަޕްރިންޓާއި ކުށުގެ ވެށިން ފެނުނު ފިންގަޕްރިންޓާއި އަޅާބެލުމުން އެ ދެ ފިންގަޕްރިންޓަކީ އެކެއްގެ ފިންގަޕްރިންޓްކަން ކަށަވަރުވިއެވެ. ހަތިޔާރެއްގެ ގޮތުގައި ބޭނުންކުރި ވަޅި ކުށުގެ ވެށިން ފެނިފައި ނުވިނަމަވެސް، ކުށުގެވެށިން ފެނުނު ބާލީހުގައިހުރި ލޭ ތިއްކަކީ ވަޅިން ނަގުލުވި އެއްޗެއްކަން ޑީއެންއޭ ތަޙްލީލްއިން ހާމަވިއެވެ. ސިރޮލޮޖީ، ފިންގަޕްރިންޓް، ޑީއެންއޭ ތަޙްލީލްތަކުގެ އަލީގައި ލިބުނު ހެކިތަކުން ޤާތިލަކީ ކާކުކަން އެކަށީގެންވާ ޝައްކެއްނެތް މިންވަރަށް ސާބިތުވިއެވެ.\nދެވަނައަށް ބަޔާންކުރާ މައްސަލައަކީ؛ 1901 ވަނަ އަހަރުގައި ޖަރުމަނުގައި "ދި މޭޑް ކާޕެންޓާ" ގެ ނަމުން ނަންދެވިފައިވާ މައްސަލައެވެ. މިމައްސަލައިގައިވެސް ފޮރެންސިކް ސިރޮލޮޖީގެ ތަޙްލީލްތައް ވަރަށްގިނައިން ކުރެވުނެވެ. އެތަޙްލީލްތަކުގެ މައްޗަށް ބިނާކޮށް ތުހުމަތުކުރެވުނު ފަރާތުގެ މައްޗަށް ދައުވާ އުފުލި، ޝަރީޢަތްކުރެވި، ކުށް ސާބިތުވިއެވެ. މިމައްސަލަ ހިނގި ދުވަސްވަރު ކަށަވަރު ނުކުރެވިހުރި ކަންކަން ދެނެގަނެވި ހާމަވީ ޒަމާންތަކާއެކު ސައިންސަށް އައި ކުރިއެރުމުގެ ތެރެއިންނެވެ. މިގޮތުން ތުހުމަތުކުރެވުނު ފަރާތުގެ އަންނައުނުން ފެނުނު ތުހުމަތުކުރެވޭ ތިކިތަކަކީ ލޭ ނޫންކަމަށާއި، އެއީ ގަހުގެ ދިޔައިން އުފެދުނު ތިކިކަމަށް ދަޢުވާކުރިނަމަވެސް ފަހުން އެއީ ލޭގެ ތިކިތަކެއްކަން ތަހްލީލްތަކުން ކަށަވަރުވިއެވެ. އަދި އެއީ ޖަނަވާރެއްގެ ލޭ ނޫންކަމަށާއި އެކަމަކު އެއީ އިންސާނެއްގެ ލޭ ކަން ކަށަވަރުކުރެވުނެވެ.\nތިންވަނައަށް ބަޔާންކުރާ މައްސަލައަކީ؛ 1930 ގެ އަހަރުތަކުގައި އެމެރިކާގައި އުޅުނު ނުރައްކާތެރި ތަންތަން ލޫޓުވައި މީހުންމެރި ޖޯން ޑިލިންގާ ނަމަކަށްކިޔާ މީހެއްގެ މައްސަލައެވެ. ފުރަތަމަ ފަހަރަށް މިމީހާ ބޭންކެއް ލޫޓުވާލީ އޭނަގެ އުމުރުން 22 އަހަރުގައެވެ. 1 އަހަރުގެ ތެރޭގައި 10 މީހުން މަރާ އެތަށް ބޭންކެއް ލޫޓުވައި ތަންތަން ހުޅުޖަހާފައިވެއެވެ. އެއީ އެމެރިކާގެ މިޑްވެސްޓަންގައެވެ. އޮހައިއޯ އާއި އިންޑިއާނާގައިވެސް މިފަދަ އެތައް ޖަރީމާއެއް މިމީހާ ހިންގާފައިވެއެވެ. 20 އަހަރުގެ ޖަލު ޙުކުމެއް ތަންފީޒުކުރަންޖެހުނުނަމަވެސް 8 އަހަރުފަހުން ދޫކޮށްލުމުންވެސް ދިޔައީ ކުށްތަކަށް އަރައިގަންނަމުންނެވެ. ޗިކާގޯއަށް ދިއުމަށްފަހު، އިނގިލީގެ ނިޝާންތައް (ފިންގަޕްރިންޓް) އެސިޑް ބޭނުންކޮށްގެން ނައްތާލުމަށް މަސައްކަތްކުރިއެވެ. ނަމަވެސް ފިންގަޕްރިންޓްގެ ޒަރީޢާއިން މީނާ އަރައިގަނެފައިވާ ކުށްތަކާއި ގުޅުވައި މީނަގެ މައްޗަށް ޝަރީޢަތްކުރެވި ޙުކުމްކުރެވުނެވެ.\nމިބަޔާންކުރެވުނު މައްސަލަތައް ހާމަކޮށްދޭގޮތުގައި ފޮރެންސިކް ބައިލޮޖީގެ ދައުރު އިންސާނީ ދަރިފަސްކޮޅު ޙިމާޔަތްކުރުމަށާއި، އިންސާނީ ކަރާމާތް ނަގަހައްޓާ، މުދާ ޙިމާޔަތްކުތަރުމަށް ވަރަށްވެސް ބޮޑެވެ. މިމައްސަލަތަކުން އެނގޭގޮތުގައި މަނި، ލޭ އަދި ފިންގަޕްރިންޓް ފަދަ ހަޔަވީ މާއްދާ ތަކަކީ އިހުޒަމާނުއްސުރެ ކުށްތައް ތަޙްޤީޤުކުރުމުގައި ބޭނުންކުރެވުނު މާއްދާތަކެވެ. ފޮރެންސިކް ސިރޮލޮޖީއާއި ބައިލޮޖީގެ ތަފާތު ތަޙްލީލްތައް އެކި ދުވަސްވަރުގައި ވަނީ ބޭނުންކުރެވިފައެވެ. ތުހުމަތުކުރެވޭ ފަރާތް ދެނެގަތުމަށާއި، ކުށުން ބަރީޢަވެގެންވާމީހާ ތުހުމަތުން ނެރުމަށްޓަކައެވެ. ޒަމާންތަކާއެކު ޙަޔަވީ މާއްދާއަކީ އިންސާނެއްގެ ނުވަތަ ޖަނަވާރެއްގެ ނުވަތަ އެހެން އެއްޗެއްގެ ލެއެއްތޯ ބެލުން ފަދަ ނުވަތަ ލޭގެ ގުރޫޕް ބެލުންފަދަ ތަޙްލީލްތައްކުރެވި، ޒަމާންތަކާއެކު ސައިންސާއި ޓެކްނޮލޮޖީ ތަރައްޤީވެ މިއަދުވަނީ ޑީއެންއޭ ތަޙްލީލްކުރުމުގެ ޤާބިލްކަން ލިބިފައެވެ. ނަމަވެސް މިއިން ކޮންމެ ވަސީލަތަކީ އެއިރަކަށް ބޭނުންތެރި، ބޭނުންކުރެވުނު ވަސީލަތެކެވެ.\nބަޔާންކުރެވިދިޔަ ފޮރެންސިކް ބައިލޮޖީގެ ދައުރަށް ބަލައި ނަޒަރު ހިންގާއިރު، އިސްލާމީ ޝަރީޢަތުގެ މަޤްޞަދުތަކުގެ ތެރޭގައި ހިމެނޭ ފުރާނަ ސަލާމަތްކުރުމާއި، މުދާ ޙިމާޔަތްކުރުމުގައި ފޮރެންސިކް ސިރޮލޮޖީ އާއި ޑީއެންއޭ ތަޙްލީލްއާއި ފިންގަޕްރިންޓް ތަޙްލީލު އަދާކުރާ ދައުރާއި، ފޯރުކޮށްދޭ އެހީތެރިކަން ބޮޑުކަން ހާމަވެއެވެ. ނަމަވެސް މިފައިދާތައް އެންމެ ރަނގަޅުގޮތުގައި ހޯދުމަށްޓަކައި ފޮރެންސިކް ހެއްކާއި، ޒަމާނީ ހަރުދަނާ ޤަރީނާއާއި، ޝަރީޢަތުގެ މަޤްޞަދުތަކާއިހުރި ގުޅުމާމެދު ތަފްޞީލީ ދިރާސާތައްކުރެވި ކަމާގުޅުންހުރި ފަރާތްތަކަށް މިފަދަ ޒަމާނީ ހެކި ބޭނުންކުރަންވީ ހެޔޮގޮތް އެނގުމަކީ މުހިއްމުކަމެކެވެ.\nފޮތެއް ދިރާސާ ކުރުން: ޤުރުއާނުގެ ދިފާޢުގައި\nޤުރުއާނާމެދު އުފައްދާ ޝައްކާއި ވަހުމުގެ ދިފާޢުގައި\nޤަޠަރުގެ އޮޓޮޕްސީ އާބެހޭ ޤާނޫނު\nމާއްދީ ހެއްކަށް އަހުލުވެރިވުން\nއިސްލާމީ ޘަޤާފާ ކިޔަވައިދިނުން


Raajje in Commonwealth gai alun baiverivaan cabinet in nimmaifi | Mihaaru\nރައީސް އިބްރާހިމް މުހައްމަދު ސޯލިހްގެ ކެބިނެޓުގެ ބޭފުޅުން މިދިޔަ ހޮނިހިރު ދުވަހުގެ ރޭ މަގާމުގެ ހުވާކުރައްވަނީ: މިއަދު ވަނީ ކެބިނެޓުގެ ފުރަތަމަ ބައްދަލުވުން ބާއްވާފައި.---ފޮޓޯ: ހުސައިން ވަހީދު/މިހާރު\nރާއްޖެއިން ކޮމަންވެލްތުގައި އަލުން ބައިވެރިވާން ކެބިނެޓުން ނިންމައިފި\n19 ނޮވެމްބަރ 2018 - 14:29 40 comments\nރާއްޖެއިން ކޮމަންވެލްތުގައި އަލުން ބައިވެރިވުމަށް ކެބިނެޓުން ދެންމެ ނިންމައިފި އެވެ.\nމިގޮތަށް ނިންމީ، މިދިޔަ ހޮނިހިރު ދުވަހު މަގާމުގެ ހުވާކުރެއްވި ރައީސް އިބްރާހިމް މުހައްމަދު ސޯލިހް ބޭއްވެވި ކެބިނެޓުގެ ފުރަތަމަ ބައްދަލުވުމުގަ އެވެ.\nކޮމަންވެލްތުގައި އަލުން ބައިވެރިވާން ކެބިނެޓުން ނިންމި ނަމަވެސް އެކަން ރައްޔިތުންގެ މަޖިލިހުން ފާސްކުރަން ޖެހެ އެވެ. ރައީސް އޮފީހުން ބުނީ، ކޮމަންވެލްތްގައި ރާއްޖެއިން އަލުން ބައިވެރިވުމަށްޓަކައި ގާނޫނީ ގޮތުން ކުރިއަށް ގެންދަންޖެހޭ މަސައްކަތްތައް، އެ ކަންކަމާ ގުޅޭ އިދާރާތަކުން މިހާރު ކުރިއަށް ގެންދާ ކަމަށެވެ.\nރައީސް އިބްރާހިމް މުހައްމަދު ސޯލިހްގެ ސަރުކާރުގެ ފުރަތަމަ 100 ދުވަހުގެ ތެރޭގައި ކުރަން ނިންމާފައިވާ ކަންތައްތަކުގެ ތެރޭގައި، ފުރަތަމަ ހަފުތާގައި، ކޮމަންވެލްތާ ގުޅެން ހުށަހެޅުން ހިމެނެ އެވެ.\nމިދިޔަ ސެޕްޓެމްބަރު 23 ގައި ބޭއްވި ރިޔާސީ އިންތިޚާބު ބޮޑު ތަފާތަކުން ކާމިޔާބު ކުރުމާ އެކު މަޖިލީހުގެ މެޖޯރިޓީ ވަނީ މިހާރުގެ ސަރުކާރު ކޯލިޝަނަށް ލިބިފަ އެވެ. އޭގެ އެއް ސަބަބަކީ އިދިކޮޅާ ގުޅުމުން އޭރު މަޖިލިހުގެ ގޮނޑި ގެއްލުނު ކަމަށް އިލެކްޝަންސް ކޮމިޝަނުން ކަނޑައެޅި 12 މެމްބަރުންގެ ގޮނޑި ނުގެއްލޭ ކަމަށް ސުޕްރީމް ކޯޓުން ނިންމުމެވެ.\nމިހާރު މަޖިލީހުގެ ނިންމުންތައް ނިންމަނީ އާ ސަރުކާރުން ބޭނުންވާ ގޮތަށެވެ.\nކޮމަންވެލްތުގެ މެމްބަރު ގައުމެއްގެ ގޮތުގައި 34 އަހަރު ވަންދެން ރާއްޖެ އޮތުމަށް ފަހު އެ ޖަމާއަތުން ރާއްޖެ ވަކިވީ ކުރީގެ ރައީސް އަބްދުﷲ ޔާމީންގެ ވެރިކަމުގައި 2016 ވަނަ އަހަރު އެވެ. އެ ޖަމާއަތުން ރާއްޖެ ވަކިވުމުގެ ސަބަބެއްގެ ގޮތުގައި ސަރުކާރުން އޭރު ދެއްކީ ރާއްޖޭގެ ދާޚިލީ ކަންކަމުގެ ތެރެއަށް ވަނުމާއި ރާއްޖެއާ މެދު ތަފާތުކޮށް ކަންކަން ކުރުމެވެ.\nއެގޮތަށް ޔާމީންގެ ސަރުކާރުން ދެކެން ފެށީ، ކުރީގެ ރައީސް މުހައްމަދު ނަޝީދާއި އެހެން ސިޔާސީ ލީޑަރުން ޖަލަށް ލާން ފެށުމާއި، އަސާސީ ބައެއް ހައްގުތަައް ސަރުކާރުން ހަނިކުރަން ފެށުމުން، އެކަމާ ދެކޮޅަށް ކޮމަންވެލްތުން އަޑުއިއްވުމުންނެވެ. ޔާމީން އަބަދުވެސް ވިދާޅުވަމުން ގެންދެވީ ބޭރުގެ ބައެއް ގައުމުތަކާއި ޖަމާއަތްތަކުން ރާއްޖޭގެ އެތެރޭގެ ކަންކަމާ ބެހޭ ކަމަށެވެ. ނަމަވެސް ކޮމަންވެލްތު ފަދަ ޖަމާއަތްތަކުން ގޮވާލަމުން ގެންދިޔައީ ރާއްޖޭގައި ޑިމޮކްރަސީއާ ހިލާފަށް ސަރުކާރުގެ އަމަލްތައް ހުރުމުން އެކަންކަން ރަނގަޅު ކުރުމަށެވެ.\nކޮމަންވެލްތުން ރާއްޖެ ވަކިވުމުން އެ ޖަމާއަތުން ބުނެފައި ވަނީ މަސައްކަތްކުރީ ރާއްޖޭގެ ޑިމޮކްރަސީ ކުރިއަރުވަން ކަމަށެވެ. އަދި ކުރިއަށް އޮތް ތަނުގައި ރާއްޖެއިން އަލުން އެ ޖަމާއަތާ ގުޅޭނެ ކަމަށް އުއްމީދުކުރާ ކަމަށް ވެސް ބުނެފައިވެ އެވެ.\nރާއްޖެއިން ކޮމަންވެލްތްގައި ބައިވެރިވެފައިވަނީ ޖުލައި 9، 1982 ގަ އެވެ. އަދި އެ ޖަމާއަތުން ވަކިވެފައި ވަނީ އޮކްޓޫބަރު 13، 2016 ގަ އެވެ.\nއިތުރު ލިޔުންތައް ކެބިނެޓް ރާއްޖެ-ކޮމަންވެލްތު ކޮމަންވެލްތު ރައީސް އިބްރާހިމް މުހައްމަދު ސޯލިހް ސަރުކާރު ރައީސް އަބްދުﷲ ޔާމީން


Vote aa eku2vana lockdown akah gosdhaane baa?\nވޯޓާއެކު ދެ ވަނަ ލޮކްޑައުންއަކަށް ގޮސްދާނެ ބާ؟\n10 އޭޕްރީލް 2021 - 22:32:26\nލޯކަލް ކައުންސިލް އިންތިހާބާއި އަންހެނުންގެ ތަރައްގީއަށް ހާއްސަ ކޮމިޓީތަކުގެ އިންތިހާބު މިއަދު ހެނދުނު ފަށާފައިވާއިރު، އެންމެ ގަދައަށް ދެކެވެމުން އައި އެއް ވާހަކައަކީ، ކޮވިޑާއި ގުޅިގެން އަޅަންޖެހޭ ރައްކާތެރިކަމުގެ ފިޔަވަޅުތަކަށް ސަމާލުކަން ދޭ ވާހަކައެވެ. ނަމަވެސް ފެންނަ މަންޒަރު ވަރަށް ތަފާތެވެ.\nވޯޓުލުން ހުޅުވާލުމާއެކު، އެކި ވޯޓު ސްޓޭޝަންތަކަށް މީހުން ދިޔަ ނަމަވެސް، އާންމުކޮށް އިންތިހާބުތަކުގައި މީހުން ކިއު ހަދާވަރާއި މިފަހަރު ގާތްވެސް ނުކުރެއެވެ. މި ކަމުގެ ތެރެއިންވެސް ފާހަގަވި އެއްކަމަކީ، ކޮވިޑްގެ މިހާލަތުގައި ގިނަ ބަޔަކު ފަރުވާ ކުޑަވަމުން ދިޔަ މަންޒަރެވެ.\nކޮންމެ ވޯޓު ސްޓޭޝަނެއްގެ ބޭރުގައި އެތައް ބަޔަކު ތިބި އިރު، ގްރޫޕު ގްރޫޕަށް އެތައް ބަޔަކު ސިނގިރޭޓު ބޯން ތިއްބެވެ. ގައިމުވެސް ސިނގިރޭޓުބޯ ބަޔަކު ތިބޭނީ މާސްކު އަޅައިގެނެއް ނޫނެވެ.\nދެން ތިބީ ވޯޓުލައި ނިމިގެން ހަމަ އަނގަތަޅާތަން ތިބި މީހުންނެވެ. އެތައް ދުވަހެއް ފަހުން ދިމާ ވުމުން، ދައްކަން ބޭނުންވާ ވާހަކަ ގިނަވުމުން ވާހަކަ ދައްކަން ތިބި މީހުންނެވެ. ނަމަވެސް މިހެން ތިބި އިރުވެސް ބައެއް މީހުން މާސްކު ނާޅާ އުޅުން ކަމީ ހިތާމަ ހުރި ކަމެކެވެ.\nމާސްކު ނެތްތާ، ވޯޓު ސްޓޭޝަންތަކުގެ ބޭރުން ފެނުނީ ގައިދުރުކަމެއް ނެތި އެތައް ބަޔަކު ތޮއްޖެހިގެން ތިބި މަންޒަރެވެ. ފެންނަ ފެނުމަށް ހީވަނީ މުޅި މާލެއިން ކޮވިޑް ބަލި ނެތިގެން ގޮސްފިހެނެވެ.\nކަރަންޓީނުގައި ނުވަތަ އެކަހެރިކޮށްފައިވާ މީހުންނަށް ވޯޓުލުމުގެ ފުރުސަތު އިލެކްޝަނާއި އެޗްޕީއޭއިން ފަހިކޮށްދީފައިވާއިރު، ގިނަ ބައެއްގެ ކަންބޮޑުވުމަކަށްވީ، މިއީ އަނެއްކާ ބަލި ފެތުރުމަށް ދެވޭ ފުރުސަތެއްތޯ އެވެ.\nމިކަމާ ގުޅިގެންވެސް އާންމުންގެ މެދުގައި އުފެދުނީ އިތުރު ނުތަނަވަސްކަމެކެވެ. ކަރަންޓީން މީހުންނަށް ހާއްސަ ގަޑީގައި އެހެންމީހުންނަށްވެސް ވޯޓުލެވޭ ގޮތް ހަދާފައިވާކަން ވެސް އިލެކްޝަން ކޮމިޝަނުން ވަނީ ސީއެންއެމްއަށް ކަށަވަރުކޮށްދެއްވާފައެވެ.\nއީސީން ވަނީ އެފަދަ ނިންމުމެއް އެކޮމިޝަނުން ނިންމީ ކަރަންޓީންވެފައިވާ މީހުންގެ މައުލޫމާތުތައް އެޗްޕީއޭއިން އެ ކޮމިޝަނާއި ހިއްސާކޮށްފައި ނުވާތީ ކަމަށް ބުނެފައެވެ. މިއީވެސް ހަމަ ކަރަންޓީނުގައި ތިބި މީހުން އެހެން މީހުންނާ ކޮންޓެކްޓުވެ، އިތުރު ކްލަސްޓާއެއް އުފެދުމުގެ ފުުރުސަތު އޮތް ކަމެކެވެ.\nއެޗްޕީއޭއިން ކަރަންޓީނުކޮށްފައިވާ މީހުންނަކީ ކޮބާކަމެއް ނުވަތަ ނުވާ މީހުނަކީ ކޮބާކަމެއް އީސީއަށް އަދި ވޯޓު ސްޓޭޝަންތަކުގައި ތިބި މީހުންނަށް އެނގޭނެ ގޮތެއް ނެތެވެ.\nމިހާލަތުގައި ކަރަންޓީނު ނުވާ މީހުނާއި، ކަރަންޓީނުގައިވާ މީހާ ވޯޓުލާން އައިނަމަ ވެސް އެކަން ފާހަގަ ކުރެވޭނެ ވަކި ގޮތެއް ނެތެވެ.\nގައިމުވެސް އާންމުންގެ ގިނަ ކަންބޮޑުވުންތަކެއް މި ކަމުގައި އެބަހުއްޓެވެ. ކޮންމެ މީހަކު ވެސް ބޭނުންވާނީ އާންމުންގެ ސަލާމަތާއި ރައްކާތެރިކަން އަދި ބަލި އިތުރަށް ނުފެތުރުންކަން ކަށަވަރެވެ. ނަމަވެސް މިހާރު ކަން ހިނގާ ގޮތުން ބޮޑު އިތުރު ކްލަސްޓާއެއް އުފެދުމީ ވުން ގާތުގައި އޮތް ކަމެކެވެ. ކުރިއަށްއޮތް ރަމްޟާން މަހު އިތުރު ލޮކްޑައުންއަކަށް ދިއުމީ ގައިމުވެސް އެކަކުވެސް އެދޭނެ ގޮތެއް ނޫނެވެ.\nލޯކަލް ކައުންސިލް އިންތިހާބުކޮވިޑް-19


Fathuruverikamuge daairaa in mihaarah vure bodah Raajje ah faidhaa hoadheyne: ADB ge Raees - One Online\n26 އޮގަސްޓް 2019، މާލެ، އޭޝިއަން ޑިވެލޮޕްމަންޓް ބޭންކް (އޭ.ޑީ.ބީ) ގެ ރައީސް ޓަކަހިކޯ ނަކައޯ އާއި މިނިސްޓަރ އޮފް ފިނޭންސް އިބްރާހިމް އަމީރު ދެއްވި ޖޮއިންޓް ޕްރެސް ކޮންފަރެންސްގެ ތެރެއިން -- ވަން ފޮޓޯ: މުހައްމަދު އައުޒަމް\nފަތުރުވެރިކަމުގެ ދާއިރާއިން މިހާރަށް ވުރެ ބޮޑަށް ރާއްޖެއަށް ފައިދާ ހޯދޭނެ: އޭޑީބީގެ ރައީސް\nފަތުރުވެރިކަމުގެ ދާއިރާއިން މިހާރަށް ވުރެ ބޮޑަށް ރާއްޖެއަށް ފައިދާ ހޯދޭނެ ކަމަށް އޭޝިއަން ޑިވެލޮޕްމަންޓް ބޭންކް (އޭޑީބީ)ގެ ރައީސް ޓަކަހިކޯ ނަކައޯ ވިދާޅުވެއްޖެއެވެ.\nނަކައޯ އާއި ފިނޭންސް މިނިސްޓަރު އިބްރާހިމް އަމީރު މިއަދު ދެއްވި ޖޮއިންޓް ޕްރެސް ކޮންފަރެންސްގައި ވާހަކަދައްކަވަމުން ނަކައޯ ވިދާޅުވީ ރާއްޖެއަކީ ފަތުރުވެރިކަމުގެ ދާއިރާއިން މުއްސަނދި ގައުމެއް ކަމަށެވެ. އަދި މިހާރަށް ވުރެ ބޮޑަށް ރާއްޖެއަށް ފަތުރުވެރިކަމުގެ ދާއިރާއިން ފައިދާ ހޯދޭނެ ގޮތްތަކާ މެދު މިނިސްޓަރު އަމީރުގެ އިތުރުން ރައީސުލްޖުމްހޫރިއްޔާ އިބްރަހީމް މުހައްމަދު ސޯލިހު އަދި މަޖިލީހުގެ ރައީސް މުހައްމަދު ނަޝީދުއާ ހިއްސާކުރައްވާފައިވާނެ ކަމަށެވެ.\nނަކައޯ ވިދާޅުވީ ރާއްޖެއަށް މިލިއަނަކަށް ވުރެ ގިނަ ފަތުރުވެރިން އަހަރަކު ޒިޔާރަތް ކުރާ ކަމަށެވެ. ނަމަވެސް ރާއްޖެއަށް ފަތުރުވެރިން ޒިޔާރަތް ކުރާ މިންވަރާއި އެއްވަރަށް ވަޒީފާގެ ފުރުސަތު އިތުރު ނުވާ ނަމަ، ފަތުރުވެރިކަމުގެ ދާއިރާއިން ފައިދާއެއް ނުކުރާނެ ކަމަށް ނަކައޯ ވިދާޅުވިއެވެ. އަދި ރިސޯޓުތަކުން ލިބޭ ފައިދާ ދިވެހިންނަށް ލިބޭނަމަ އޭގެ ހެޔޮ ބަދަލު ޖީޑީޕީ އިން ދައްކާނެ ކަމަށް ނަކައޯ ވިދާޅުވިއެވެ.\nމީގެ އިތުރުން ދިވެހީން، ގެސްޓްހައުސް ވިޔަފާރީގެ ބޭނުންކޮށްގެން ފަތުރުވެރިންގެ ކިބައިން ފައިދާ ހޯދޭނެ ގޮތްތަކާ މެދު ރައީސް ނަޝީދާ މަޝްވަރާ ކުރެއްވި ކަމަށް ނަކައޯ ވިދާޅުވިއެވެ. އަދި ރާއްޖޭގެ މަސްވެރިކަމާ ގުޅޭގޮތުން ވެސް މަޝްވަރާކުރެއްވި ކަމަށް ނަކައޯ ވިދާޅުވިއެވެ.\nރާއްޖޭގެ މަސްވެރިކަމާ ގުޅޭގޮތުން މައިގަނޑު ގޮތެއްގައި މަސްވެރިކަން ދެމެހެއްޓެނިވި ގޮތެއްގައި ކުރިއެރުވުމާ ގުޅޭގޮތުން މަޝްވަރާ ކުރައްވާފައިވާނެ ކަމަށް ނަކައޯ ވިދާޅުވިއެވެ. އޭނާ ވިދާޅުވީ މަސްވެރިކަމަކީ އޭގެ ސަބަބުން ރާއްޖޭގައި އެތައް ވަޒީފާއެއް އުފައްދާފައިވާ ދާއިރާއެއް ކަމަށެވެ. އަދި ދެމެހެއްޓެނިވި ގޮތެއްގައި މަސްވެރިކަން އިތުރަށް ކުރިއެރުވުމަށް ފިޝް ފާމިންގް ރާއްޖެއަށް ތައާރަފުކޮށް، ރާއްޖޭގެ އިގްތިސާދު އިތުރަށް ކުރިއެރުވިދާނެ ކަމަށް ކަމަށް ނަކައޯ ފާހަގަކުރެއްވިއެވެ.\nނަކާއޯ ވަނީ އޭޑީބީ އިން ރާއްޖޭގެ ''ކީ ޑީވަލޮޕްމަންޓް ޗެލެންޖަސް'' ރަނގަޅު ކުރަން އެހީތެރިވެދޭނެ ކަމަށް ވެސް ވިދާޅުވެފައެވެ.\nގުޅޭ ޓެގު މިނިސްޓްރީ އޮފް ފިނޭންސް އެންޑް ޓްރެޜަރީ އިބްރާހީމް އަމީރު އޭޝިއަން ޑިވެލޮޕމެންޓް ބޭންކް


Filladhoo Zuvaanun Nukume Erashuge Hurihaa Geakah Mas Hadhiyakohfi - Vaguthu\nފިއްލަދޫ ޒުވާނުން ނުކުމެ އެރަށު ހުރިހާ ގޭބީސީއަކަށް މަސް ހަދިޔާކޮށްފި\nކޮވިޑް-19ގެ ވޭދަނައެއް ފެނި މޮނީޓަރިންގ ހާލަތަށް ލާފައިވާ ހއ. ފިއްލަދޫ ޒުވާނުންތަކެއް ނުކުމެ އެރަށު ހުރިހާ ގޭބީސީއަކަށް ކަނޑުމަސް ހަދިޔާކޮށްފިއެވެ.\nއެރަށު އަށް ޒުވާނަކު ނުކުމެ އެރަށު ހުރިހާ ގޭބީސީއަކަށް އިއްޔެ މަސް ބަހާފައިވާއިރު، ކޮންމެ ގެއަކަށް ތިން މަސް ލިބޭގޮތަށް 1220 ކިލޯގެ މަސް ހަދިޔާކޮށްފައެެވެ.\nއެރަށު ޒުވާނުން ބަހާފައިވާ މަހުގެ އަގު 24،413 ރުފިޔާ އަށް އަރާއެވެ.\nކޮވިޑްގެ ވޭދަނައެއް ފެނި ފިއްލަދޫ މޮނީޓަރިންނަށް ލާފައި ވަނީ މިމަހުގެ 16 ވަނަ ދުވަހުގައި އެވެ. މޮނީޓަރިންނަށް ލާފައިވުމާއި ގުޅިގެން އެރަށަށް މަސްލިބުން ދަތިވެފައިވާކަމަށް އެރަށުގެ ކައުންސިލުން ބުނެފައިވެއެވެ.\nފިއްލަދޫގެ ގޭބީސީތަކަށް ހަދިޔާކުރުމަށް މަސް ހޯދުމުގައި އެރަށުގެ ޒުވާނުންނަށް އެހީތެރިކަން ފޯރުކޮށްފީފައި ވަނީ މަސްވެރިންނާއި އިހަވަންދޫގެ ތަރައްޤީއަށް މަސައްކަތްކުރާ ޖަމްއިއްޔާއެއް ކަމަށްވާ "މަސްވެރި އިހަވަންދޫ" ގެ އެހީތެރިކަމާއެކުގައެވެ.\nމިއަދުވެސް ފިއްލަދޫގެ ގޭގެއަށް މަސް ބަހާފައިވަކަމަށް އެރަށު ކައުންސިލުން ބުނެއެވެ. އެގޮތުން މިއަދު ފިއްލަދޫގައި ބަހާފައިވާ މަހަކީ އެރަށުގެ އެމްޕީ އިބްރާހީމް ޝަރީފްގެ ހަރަދުގައި ބަހާފައިވާ މަސްތަކެވެ.\nފިއްލަދޫގައި މިއަދު ބަހާފައިވާ މަހަކީ ހަނިމާދޫ ދޯންޔަކުން ގަނެފައިވާ 975 ކިލޯގެ މަހެވެ. މި މަހުގެ އަގު 19،500 ރުފިޔާއަށް އަރާއިރު ރަށުގެ ހުރިހާ ގެއަކަށް މަސް ބަހާފައިވާކަމަށް ރަށު ކައުންސިލުން ވިދާޅުވިއެވެ.\nފިއްލަދޫގައި މަސްވެރިކަން ކުރަން އޮންނަނީ އެންމެ ދޯންޔެކެވެ. ކޮވިޑާއި ގުޅިގެން ރަށް މޮނީޓަރިންނަށް ލާފައިވާއިރު މިއަދާއި ހަމައަށް 24 ފައްސި ވޭދަނަ އެރަށުން ފެނިފައިވާކަމަށް ރަށު ކައުންސިލުން މައުލޫމާތުދެއެވެ.\nއުމުރުން ދުވަސްވީ މީހުންނަށް ފައިޒާގެ ތިން ވަނަ ވެކްސިނެއް ޖަހަން ހުއްދަދީފި\nޝުކުރިއްޔާ 8 ޒުވާނުން ، ޝުކުރިއްޔާ އެމް.ޕީ އިބްރާހިމް ޝަރީޕް، ޝުކުރިއްޔާ ކައުންސިލް.\nޖޫން 28, 2021 06:33\nމިކަހަލަ ކަމެއް ސަރުކާރަކައް ނުކުރެވޭތޯ ބޭރުގައުމުތަކުން ބޯކޕއް ޑޮލަރތައް ހަދިޔާކުރި އިރވެސް ރައްޔިތުންގޭބަންދުކޮއް މަސައްކަތެއް ވަޒީފައެއްނެތި ދޮޅު އަހަރުވީއިރުވެސް ސަރުކާރަކައް މިވަރުގެ ކަމެއްވެސްކޮއްނުދެވުނު ސަހަރޯ


Majilis inthihaabuge kaamiyaabee MDP ah libunu kaamiyaabee faahaga kuran haflaa eh | Mihaaru\nމަޖިލިސް އިންތިޚާބުގައި އެމްޑީޕީ އަށް ލިބުނު ކާމިޔާބީ ފާހަގަ ކުރަން ހަފްލާއެއް\nރައީސް އިބްރާހިމް މުހައްމަދު ސޯލިހް މިރޭ، އެމްޑީޕީގެ ޕާލަމެންޓްރީ ގްރޫޕްގެ ލީޑަރު މުހައްމަދު އަސްލަމްއާ ސަލާމް ކުރައްވާ އިރު، އަރިހުގައި ކުރީގެ ރައީސް މުހައްމަދު ނަޝީދު. --- ފޮޓޯ: އެމްޑީޕީ\n13 އެޕްރީލް 2019 - 22:19\nކުރީގެ އަޑި ޕާކް ސަރަހައްދުގައި ބޭއްވި ހަފްލާގައި ރައީސް އިބްރާހިމް މުހައްމަދު ސޯލިހާއި ކުރީގެ ރައީސް އަދި މައްޗަންގޮޅި މެދު ދާއިރާގެ ގޮނޑި ކާމިޔާބު ކުރެއްވި މުހައްމަދު ނަޝީދާއި އެމްޑީޕީގެ ލީޑަޝިޕްގެ ބޭފުޅުންނާއި އިންތިޚާބު ކާމިޔާބު ކުރެއްވި ކެންޑިޑޭޓުން ބައިވެރިވެވަޑައިގަތެވެ.\nމި ހަފްލާގައި ގިނަ އަދަދެއްގެ އެމްޑީޕީގެ ސަޕޯޓަރުން ވެސް ވަނީ ބައިވެރިވެފަ އެވެ. ލައިވް މިއުޒިކާ އެކު ކުރިއަށް ގެންދިޔަ ހަފްލާގައި ހާއްސަ ޖާފަތެއް އޮތެވެ.\nއަންނަ މަހުގެ 28 ގައި ހުވާކުރާ 19 ވަނަ ރައްޔިތުންގެ މަޖިލިހުގެ 87 ގޮނޑީގެ ތެރެއިން 65 ގޮނޑި ކާމިޔާބުކޮށް އެމްޑީޕީން ވަނީ އެ މަޖިލިހުގެ ސުޕަ މެޖޯރިޓީ ހޯދައިފަ އެވެ. މިއީ ސިޔާސީ ޕާޓީ އަކަށް ރައްޔިތުންގެ މަޖިލިހުން މިހާ ގިނަ އަދަދެއްގެ ގޮނޑި ކާމިޔާބު ކުރެވުނު ފުރަތަމަ ފަހަރެވެ.\nރައީސް އިބްރާހިމް މުހައްމަދު ސޯލިހް މިރޭ، އެމްޑީޕީގެ ޗެއާޕާސަން ހަސަން ލަތީފްއާ ސަލާމް ކުރައްވަނީ. --- ފޮޓޯ: އެމްޑީޕީ\nމި ސަރުކާރު ހިންގާ ކޯލިޝަން ގައި މައި ޕާޓީނ އެމްޑީޕީން މަޖިލިހުގެ ސުޕަ މެޖޯރިޓީ ހޯދި އިރު، އެއީ ގާނޫނުއަސާސީ ބަދަލުކޮށް ބިލްތަކާއި ގަރާރުތައް ފާސްކޮށް، އެކިއެކި މަގާމުތަކަށް މީހުން އައްޔަން ކުރަން، އެހެން ބައެއްގެ ރުހުން ހޯދަން ނުޖެހޭ ވަރުގެ ބޮޑު މެޖޯރިޓީއެކެވެ. އެމްޑީޕީން 65 ގޮނޑި ނެގި އިރު، ޕީޕީއެމާއި ޖުމްހޫރީ ޕާޓީ އަށް ފަސް ގޮނޑި، ކޮންގްރެސް ޕާޓީ އަށް ތިން ގޮނޑި، އެމްޑީއޭ އަށް ދެ ގޮނޑި، މިނިވަން ހަތް ގޮނޑި ވަނީ ލިބިފަ އެވެ.\nކުރީގެ ރައީސް މުހައްމަދު ނަޝީދުގެ ވެރިކަމުގައި 2009 ވަނަ އަހަރު ބޭއްވި އާންމު އިންތިޚާބުގައި އެމްޑީޕީން އަށް ލިބުނީ އެންމެ 26 ގޮނޑި އެވެ. ކުރީގެ ރައީސް އަބްދުﷲ ޔާމީންގެ ވެރިކަމުގައި، 2014 ގައި ބޭއްވި އާންމު އިންތިޚާބުގައި ވެސް އެމްޑީޕީ އަށް ހޯދުނީ 26 ގޮނޑި އެވެ.\nރައީސް އިބްރާހިމް މުހައްމަދު ސޯލިހް ރައީސް މުހައްމަދު ނަޝީދު ރައްޔިތުންގެ މަޖިލިސް ރައްޔިތުންގެ މަޖިލީހުގެ އިންތިޚާބު 2019 އެމްޑީޕީ\n19 ކޮމެންޓް, 66 ރިއެކްޝަންސް\nއިބްރާހިމް މުޙައްމަދު ޞާލިޙަށް ވެރިކަން ހޯދައިދޭން މަސައްކަތް ކުރި މީހުންގެ ބޮލުގައި ކޮޅުފައި ޖަހާފައި ތިތިބީ، ތީ ނުވާނެ ކާމިޔާބީއަކަށް. ރިޝްވަތު ބެހި މީހުންގެ ގޮނޑި ގެއްލޭނެ ގޮތް މެދުވެރި ކުރައްވާންދޭވެ އާމީން.\nބޭކާރު ހަރަދު ކުރުމުގެ ބޭނުމެއް ނެތެވެ. ދަރަނި 50 ބިލިއަނުން މަތީގައެވެ.\nތިމީހުންނަށް ބޭނުންވި ހުރިހާކަމެއް ރައްޔިތުން ކޮށްދީފި ؟ އެގިދާނެތާ މިތިބީ ބަލަން؟\nހީވަނީ ނައިޓުކުލަބެންހެން. މިގޮތަ ކާމިޔާބު ފަހަގަކުރުމަކީ ކޮންކަހަލަ ކަމެއްބާ. ރާއްޖެގެ އިޖްތިމައީ ފޭރަމްވީދެނީ.\nރާއްޖޭގެ މިނިވަންކަން ދިފާއުކުރުމަކީ ދިވެހި ކޮމްމެދަރިއެއްގެ ވާޖިބެ.މިހާރު މިދަނީ ނޭގުމެއްގެ ތެރޭން\nއެމްޑީޕީ އަކީ މަކަރުން ކަންތަ ކުރާ ބައިގަޑެ. ހަދަނީ ހުސްދޮގު މީހުންހައްދާގެން ކަންތަމިކުރަނީ.\nއުފާ ފާޅު ކުރުން އިތުރު ކުރި ވަރަކަށް ، އިދިކޮޅުން ތިބި މީހުން ކުރާނީ ނަފުރަތު، އަންނާނީ ރުޅި.. ބަދަލު ހިފުމުގެ ރޫހު ވާނީ އިތުރު..ރަނގަޅު ގޮތަކީ، އެން މެންނަށް ފައިދާ އާއި ލާބަ ހުރި ކަންތައް ތައް ކުރުން..ނިމިގެން ދިޔައީ ހަނގުރާމައެއް ކަމުގައި ނުދެކި، އިންތިޚާބަކުން ކާމިޔާބު ލިބުނީ ކަމަށް ދުށުން މުހިންމު.."މާދަމާ" އަށް ވިސްނުން ބެހެއްޓުން މުހިންމު..\nޝަހީދުންގެ ދުވަސް ފާހަގަކުރުމަށް ބޭއްވި ޖަލްސާއަށް ނުގޮސް ޕާޓީ މީހުން ނަށާ ވައްތަރު ޖައްސާ ޕާޓީއަކަށް ރައީސް ވަޑައިގަތުމުން ދޭހަވާ ވަރަށް ފުންމާނައެއްވެއެވެ މިކަމަށް ހުރިހާ ބޭފުޅުން ވިސްނާލުންހުރި.\nނަފްރަތު އުފައްދަން އުޅުނަސް ތިޔައީ ބޮޑުވަރު!\nތިއީ ހަމަ ހައްޤު ކާމިޔާބީ އެކެވެ. އުފާކުރުން ހައްޤެވެ. "ބަދުރު ހަނގުރާމަ" ނިމުނު އިރު އަބޫޖަހުލާ އަތަބަތު އާއި ރަބީއަތު އާއި އުމައްޔަތާއި "މަރުވެއްޖެ" އެވެ. ޕީޕީއެންސީ ގެ ލަޝްކަރު އަނގަވައްތަށް ވެއްޓިއްޖެ އެވެ.( ﷲ އަށް ހަމްދު ކުރަމެވެ)\nއެމްޑީޕީ އަށް ސުޕަރ މެޖޯރިޓީ ލިބުނީ މި އިންތިޚާބުގެ ތެރެއަށް ޔާމީނު ވެއްދުމުގެ ސަބަބުން ނެވެ. ޔާމީނަށް ސިޔާސީ ބާރެއް ދޭން ރައްޔިތުން ބޭނުން ނުވާކަން ޤާސިމު އިބުރާހީމު އަށް އެގިވަޑައި ނުގަތް ކަން ވަރަށް ދެރައެެވެ.


މަޤާމުގެ ކްލެސިފިކޭޝަން: ސީނިއަރ އޮފިސަރ ގްރޭޑް2/ ޓެކްނިކަލް އޮފިސަރ ގްރޭޑް 2\nސިވިލް ސަރވިސްގެ މުވައްޒަފުންނަށް ހަމަޖެހިފައިވާ އުސޫލުން އިތުރުގަޑީ ފައިސާ ދެވޭނެއެވެ.\nހަނިމާދޫ އެއަރޕޯޓް އޮފީސް / ހދ. ހަނިމާދޫ\nރީޖަނަލް އެއަރޕޯޓްސްގެ ދަށުން ހިނގަމުންދާ ހަނިމާދޫ އެއަރޕޯޓް ހިންގައި ބެލެހެއްޓުމާއި، އެ އެއަރޕޯޓުގެ ޢުމްރާނީ ތަރައްޤީއަށް ކުރަންޖެހޭ އެންމެހާ މަސައްކަތްތައް ރާވައި ހިންގުމުގައި މެނޭޖަރ އަށް އެހީތެރިވުމާއި މެނޭޖަރ ނުހުންނަވާ ވަގުތު އެއަރޕޯޓް ހިންގުން.\nމަޤާމުގެ މަސައްކަތާ ގުޅޭ ދާއިރާއަކުން ދަށްވެގެން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލުކޮށްފައި ވުމާއެކު، މަޤާމުގެ މަސައްކަތުގެ ދާއިރާއެއްގައި4އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން. ނުވަތަ\nމަޤާމުގެ މަސައްކަތާ ގުޅެ ދާއިރާއަކުން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް5ގެ ސަނަދެއް ހާސިލުކޮށްފައި ވުމާއެކު، މަޤާމުގެ މަސައްކަތުގެ ދާއިރާއެއްގައި2އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން. ނުވަތަ\nމަޤާމުގެ މަސައްކަތާ ގުޅޭ ދާއިރާއަކުން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް6ގެ ސަނަދެއް ހާސިލުކޮށްފައި ވުން. ނުވަތަ\nމަޤާމުގެ މަސައްކަތާ ގުޅެ ދާއިރާއަކުން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލުކޮށްފައި ވުމާއެކު، ގުޅުންހުރި އެހެން ދާއިރާއަކުން ލެވެލް5ނުވަތަ އެއަށްވުރެ މަތީ ސަނަދެއް ހާސިލުކޮށްފައިވުން.\nހަނިމާދޫ އެއަރޕޯޓް އޮފީހުގެ އިދާރީ ކަންތައްތައް ސިވިލް ސަރވިސްގެ ގަވާއިދާ އެއްގޮތަށް ހިންގުމުގައި މެނޭޖަރަށް އެހީތެރިވުން.\nހަނިމާދޫ އެއަރޕޯޓް އޮފީހުގެ ފައިސާއާ ބެހޭ އެންމެހައި ކަންކަން ހިންގުމުގައި މެނޭޖަރަ އަށް އެހީތެރިވުން.\nހަނިމާދޫ އެއަރޕޯޓުގެ ޚިދުމަތް ލިބިގަންނަ ފަރާތްތަކަށް ފޯރުކޮށްދޭންޖެހޭ ޚިދުމަތް ފޯރުކޮށްދިނުމަށްޓަކައި ބޭނުންވާނޭ ވަޞީލަތްތަކާއި އިންތިޒާމުތައް ކަނޑައެޅިފައިވާ ގަވާއިދުތަކާއި އުޞޫލުތަކާ އެއްގޮތަށް ހަމަޖެއްސުމަށްޓަކައި ރީޖަނަލް އެއަރޕޯޓްސްގެ ލަފަޔާއި އިރުޝާދާ އެއްގޮތަށް ހިންގުމުގައި މެނޭޖަރަށް އެހީތެރިވުން.\nސެކްޝަން/ޑިވިޜަން/ޑިޕާޓްމަންޓުގެ އެހެން މުވައްޒަފުންނާ ގުޅިގެން މަސައްކަތް ކުރުމާއި ޗުއްޓީގައި ނުވަތަ ސަލާމުގައި ތިބޭ މުވައްޒަފުންގެ މަސައްކަތްތައް ޙިއްސާކުރުމާއި ރީޖަނަލް އެއަރޕޯޓްސްގެ ފަރާތުން ރާވައި ހިންގާ އެހެނިހެން ކަންކަމާ ގުޅިގެން ކުރަންޖެހޭ ކަންކަމުގައި، ހިންގުމުގައި މެނޭޖަރަ އަށް އެހީތެރިވުން.\nވަޒީފާއަށް އެދޭ ފަރާތަށް ލިބިފައިވާ ތަޢުލީމީ ސެޓުފިކެޓުތައް (މޯލްޑިވްސް ކޮލިފިކޭޝަން އޮތޯރިޓީން ފެންވަރު ބަލައި، ތައްގަނޑު ޖަހާފައިވާ ލިޔުމުގެ ކޮޕީ) އަދި މަސައްކަތުގެ ތަމްރީނު ދެނެގަތުމަށް ބޭނުންވާ ލިޔުންތަކާއި މަސައްކަތުގެ ތަޖުރިބާ ދެނެގަތުމަށް، މަސައްކަތް ކޮށްފައިވާ އިދާރާތަކުން ދޫކޮށްފައިވާ ލިޔުންތައް.\n12 އޮކްޓޫބަރު 2014 ވާ އާދިއްތަ ދުވަހުގެ 15:00 އަށް.\nމި އިޢުލާނުގެ މުއްދަތު ހަމަވާތާ އެއް މަސްދުވަސް ތެރޭގައި އިންޓަވިއު ބޭއްވޭނެއެވެ. އިންޓަވިއު އޮންނާނީ ހަނިމާދޫ އެއަރޕޯޓް އޮފީހުގައެވެ.\nމަޢުލޫމާތު ސާފުކުރައްވަން ގުޅުއްވާނެ ނަންބަރަކީ 3323776 އެވެ. ފެކްސް ނަންބަރަކީ 3320911 އެވެ. ވަޒީފާއަށް އެދޭ ފޯމު ހުށަހަޅުއްވާނީ ހަނިމާދޫ އެއަރޕޯޓް އޮފީސް / ހދ.ހަނިމާދޫ އަށެވެ. ވަޒީފާއަށް އެދޭ ފޯމު ރީޖަނަލް އެއަރޕޯޓްސްގެ ކައުންޓަރުން ލިބެން ހުންނާނެއެވެ.


SunOnline: Dhivehi thaareekhun9mahaai 10 dhuvahuge itthifaagu\n2012 ވަނަ ަހަރުގެ ފެބުރުއަރީ މަހުގެ 08 ވަނަ ދުވަހު ހެނދުނު މާލޭގެ ޖުމުހޫރީ މައިދާން ސަރަހައްދުގައި ކުރިޔަށް ގެންދިޔަ މުޒާހަރާ --- ސަން ފޮޓޯ ސިނާން\n1 އަހަރު5މަސް ކުރިން - 10 ޖެނުއަރީ 2017 4\nރަސްކަމުގެ ދަހިވެތިކަމުގައި ޒަހަރު ދީގެން ބޮޑުބޭބެ، ކޮއްކޮއެއް މަރާލި، ހިތާމަވެރި ޙާދިސާއަކީ، ދިވެހި ތާރީޚުގެ ކަޅު ސަފުޙާ އެކެވެ. މިއީ ޢިބުރަތުން ފުރިގެންވި ޙާދިސާ އެއް ވެސްމެ އެވެ. މިދެންނެވި ޙާދިސާ އަޅުގަނޑުމެންނާ ހަމައަށް ގެނެސްދެނީ "ދިވެހިތާރީޚު" ގެ (ޞ.83،82) ގައި ބަޔާން ކޮށްފައިވާ ވާހަކަ ތަކުންނެވެ. މިހައިތަނުން މިދެންނެވި ޙާދިސާ ހިގާން މެދުވެރިވަނީ، ކޮންފަދަ އަމިއްލަ އެދުމެއްގައިކަން، ބަލައިލަމާތޯ އެވެ؟ "ދިވެހި ތާރީޚު" ގެ އިތުރުންވެސް، އިސްދޫ ދަރިކޮޅުގެ ރަސްކަމާބެހޭ ގޮތުން ލިޔެވިފައިވާ އެކިއެކި ލިއުން ތަކުންނެވެ.\nއެއީ 1701 މ. ގެ ޖެނުއަރީ މަހުގެ 25 ވަނަ ދުވަހެވެ. ޙިޖުރީ ކަލަންޑަރުން 1112 ވަނަ އަހަރުގެ ޝައްވާލު މަހެއްގެ 15 ވަނަ ދުވަހެވެ. ދިވެހިރާއްޖޭގެ ރަސްކަމަށް އިސްކުރެވެނީ އައްސުލްޠާނު ޢަލީ (ހަތްވަނަ) ޝާހް ބަންދަރު އެވެ. ކޮލީ ނަންފުޅަކީ ސިރީ ކުލަ ރަންމުތް މަހާރަދުންނެވެ.\nއަޅުގަނޑު މި އިޝާރަތްކުރި "ކުލަރަންމުތް މަހާރަދުން" ނަކީ، އެންމެ3ރަސްކަލަކު އެ ދަރިކޮޅުން ރަސްކަންކުރި " އިސްދޫ ރަސްދަރިކޮޅު" ގެ ފުރަތަމަ ރަސްގެފާނެވެ. މި ރަދުން ރަސްކަމަށް އިސްވެ ވަޑައިގަތުގެ ކުރީން، މަޝްހޫރު ވެފައި އޮތީ " އަލްވަޒީރު ޢަލީ ޝާހް ބަންދަރު" ގެ ނަންފުޅުންނެވެ.\nޢަލީ ޝާޙް ބަންދަރު، ރަސްކަމަށް އިސްވެވަޑައިގަތުމުގެ ކުރީން ތަޚުތުގައި އިންނެވީ އައްސުލްޠާނު މުޙަންމަދު ދެއްވަދޫ ރަސްގެފާނެވެ. އެ ރަދުންގެ އަނބިކަނބަލުންނީ ސަންފާ ކަނބާ އެވެ. ޢަލީ ޝާހް ބަންދަރަކީ، އެކަމަނާގެ ބޮޑުބޭބޭފުޅެވެ. އެހެންކަމުން ދެއްވަދޫ ރަސްގެފާނުގެ ރަސްކަމުގައި، މިދެންނެވި ޢަލީ އަކީ، ވަރަށް ނުފޫޒުގަދަ ބޭކަލަކަށް ވިއެވެ.\nޢަލީ ޝާހް ބަންދަރަށް އެނގިފައިވާ ގޮތުގައި ދެއްވަދޫ ރަސްގެފާނަށްފަހު، ތަޚުތަށް އިސްކުރެވޭނީ ދެއްވަދޫ ރަސްގެފާނުގެ ދައިތާފުޅުގެ ދަރިކަލުންނެވެ. އެއީ ރަސްގެފާނުގެ ވިސްނުންފުޅުގައި އޮތް ގޮތެވެ. މިކަން ޢަލީއަށް އެނގިފައި އޮތްވައި، ދެއްވަދޫ ރަސްގެފާނު އަވަހާރަ ވުމުގެ އާލާސްކަންފުޅު ބޮޑުވާން ފަށައިފިއެވެ.\nމިދެންނެވި ޚުތޫރަތްތެރި ދަނޑިވަޅުގައި، ރަސްގެފާނުގެ ޢާއިލާ އާއި މެދު ހިތްޕުޅު ހަމަނުޖެހޭފަދަ ދޮގު ވާހަކަ ތަކެއް، ކޮންމެވެސް ގޮތަކުން ރަސްގެފާނުގެ ކަންފަތްޕުޅަށް އަރުވައިފި އެވެ. ފިތުނައިގެ މި ހުޅުކޮޅު ބޮޑުވެ، އެކަމުގެ ނުތަނަވަސްކަން ރަދުންގެ ޢާއިލާގެ ތެރޭގައި އުފައްދައި، ހައިޖާނު ކުރުވައި، ޢާއިލީ ގުޅުން ގަޑުބަޑު ކުރުވި އެވެ.\nފިތުނައިގެ ހުޅުގަނޑު ރޯވެ، އަނދާނެ ވަރަކަށް އަނދައި، އަރާނެ ދުމެއް އަރައި ނިމުނުއިރު، ޢާއިލާ އާއި ރަސްގެފާނުގެ ގުޅުން ވަނީ ކެނޑިގެން ގޮސްފަ އެވެ. މި ދަނޑިވަޅުގައި ރަދުންގެ ގާތް ތިމާގެ ބޭފުޅުން ގަނޑުވަރަށް ވެދެވަޑައިގަތުންވެސް މަނާކުރި އެވެ. މިހިސާބުން ޢާއިލާ އާ ރަސްގެފާނާއި ދެމެދުގެ ގުޅުން ކެނޑިއްޖެ އެވެ.\n" އައްސުލްޠާނު މުޙައްމަދު އަވަހާރަވުމުގެ އާލާސްކަންފުޅު ބޮޑުވާން ފެށުމުން، ރަދުންގެ އަނބިކަނބަލުން ސަންފާ ކަނބާގެ ބޮޑުބޭބެއެއް ކަމުގައިވާ، ޢަލީ ޝާހް ބަންދަރުއާއި، ކުރެންދޫ ޢަލީ ޚަތީބުތަކުރުފާނާއި، ދެކަލުންގެ އެއްބަސްވުމުން، ރަދުންގެ ގާތްތިމާގެ ބޭފުޅުން ރަދުންނާއި ބައްދަލުވެ ވަޑައިގަތުމަށް، އެމަނިކުފާނު އޮންނެވި ތަނަށް ވެދެވަޑައިގެން އުޅުއްވުން މަނާކޮށްލިއެވެ. ބޭނުމެއް ކަމަށް ބުނެވެނީ، ރަދުންގެ ދައިތާފުޅުގެ ދަރިކަލުން ރަސްކަމަށް އިސްކުރެއްވުމަށް ރަދުން ޤަސްދުކުރައްވައިފައި ވާކަން އެނގިގެން، އެކަން ވިޔަނުދިނުމެވެ." ( ނަސީމާ މުޙަންމަދު، ދިވެހިރާއްޖޭގެ ރަހުންނާއި ރަނިން : ޞ.174 ).\nކޮންމެ އަކަސް، މި ގުޅުން ކެނޑިފައި އޮއްވައި ރަސްގެފާނު އަވަހާރަ ވެއްޖެއެވެ. އެހައިތަނުން އެޚަބަރު ރައްޔިތުންނަށް ސިއްރުކުރުމަށްފަހު، އެންމެ ފުރަތަމަވެސް ނެރުނީ، އަވަހާރަވެފައި އޮންނެވި ރަދުންގެ ކުއްލި އަމުރުފުޅެކެވެ. މިފަތުގާ އޮތީ، ރަދުންގެ އަމުރުފުޅީ، އެރަދުންގެ ދައިތާފުޅާއި އޭނާގެ ބޭފުޅުން ހުވަދޫ އަތޮޅު ދެއްވަދޫއަށް އަރުވައިލެއްވުން ކަމަށްބުނެފަ އެވެ. މި ފަތް ނެރުމާއެކު އެ އަމުރު ތަންފީޒު ކުރުމުގެ ގޮތުން ރަދުންގެ ދައިތާފުޅާއި އޭނާގެ ބޭކަލުން، ހުވަދޫ އަތޮޅު ދެއްވަދޫއަށް އަރުވައިލި އެވެ.\n" އައްސުލްޠާނު ޢަލީ ގެ ނަންފުޅުގައި ޝާހް ބަންދަރު ރާއްޖޭގެ ތަޚުތަށް އިސްވެވަޑައިގަތީ، މަކަރާއި ޙީލަތާއެކު، ދެ އިންސާނުން މަރާލުމުގެ އިލްޒާމު އޭނާގެ އިސްތަށިފުޅުގައި އެޅޭ ފަދަ ގޮތަކަށެވެ. އޭނާ ރަސްކަމަށް އިސްވެވަޑައިގަތީ، އައްސުލްޠާނު މުޙަންމަދު (ދެއްވަދޫ ރަސްގެފާނު) އަވަހާރަ ވުމަށް ފަހު، ކުރީއްސުރެ ރޭވެމުން އައި ޙީލަތްތެރި ރޭވުމެއްގެ މަތީން، އައްސުލްޠާނު މުޙަންމަދުގެ އާލާސްވެ އިންނެވި އަނބިކަނބަލުން ސަންފާ ކަނބާއަށް ޒަހަރުއަރުވައި، އެކަމަނާ އާއި އަދި އެކަމަނާގެ ބަނޑުފުޅުގައި އޮންނެވި ތުއްޕުޅުބޭފުޅާ އަވަހާރަ ކޮށްލެއްވުމަށް ފަހުގަ އެވެ." ( ނަސީމާ މުޙަންމަދު، ދިވެހިރާއްޖޭގެ ރަހުންނާއި ރަނިން : ޞ.174 ).\nދިވެހިތާރީޚުގެ ތެރެއިން ފާހަގަ ކުރެވިގެންދިޔަ މިދެންނެވި ޢަލީ ( ހަތްވަނަ) ރަސްގެފާނަކީ، ތާރީޚު ހެކިދޭ ގޮތުގައި ވަރަށް އަނިޔާވެރި ރަސްކަލެކެވެ. ރައްޔިތުންގެ މައްޗަށްވެސް އެހައިމެ ރަޙުމްކުޑަ ރަސްކަލެކެވެ. އިސްލާމްދީނަށް އެއްވެސް ލޯތްބެއް ނެތް، އަދި ދީނީ ޢިލްމުވެރިންނަށްވެސް އެހައި ނަފުރަތު ކުރެއްވި ބޭފުޅެކެވެ. "ދިވެހިތާރީޚު" މި ފޮތުގައި މިރަދުން ސިފަކުރައްވާފައި އޮތީ، އެއީ އިސްކޮޅުން ކުރު، ހިތްގަދަ، އަނިޔާވެރި ރަސްކަލެއްގެ ގޮތުގައެވެ. ޢާންމުގޮތެއްގައި ތުރުކުރައްވައި އުޅުއްވީވެސް، ރަނުގެ ގަހަނާ އާއި ފަށުއި ފޭރާމެވެ.\nމި ރަދުންނާމެދު ތަޤުދީރުގައި ކަންތައް ވެގެންދިޔައީވެސް، ޢަޖައިބެއް ފަދަ ޢިބުރަތެއްގެ ގޮތުގައެވެ. ރަސްކަމަށް އިސްވެވަޑައިގެންނެވިފަހުން، ރަސްކަމުގެ މުއްދަތުގެ ގޮތުގައިވެސް، ގުނިގެންދިޔައީ އަންހެނަކު ހައްޔަރުގައި އިނދެ، ދުވަސްފުރާ ވިހާނެހައި ދުވަހެވެ. ބަރާބަރު ނުވަމަހާ ނުވަ ދުވަހެވެ. އެ ޢިބުރައިތެރި ތާރީޚީ ދަރުސްގެ ނިމުން ފާހަގަވާން ތަޤުދީރު ނިޔާކުރީ 26 އޮކްޓޯބަރު 1701 މ.އެވެ. މިއީ އެ ރަސްގެފާނު އަވަހާރަވި ދުވަހެވެ.\nމި ހިނގައިދިޔަ ޢިބުރަތްތެރި ދަރުސަށްފަހު، މި ރަސްވަންހައިގެ ފަރާތުން ދެން ރަސްކަމަށް އިސްވެވަޑައިގަތް އަނެއް ދެ ރަސްކަލުންގެ ރަސްކަންވެސް، ފާހަގަވެގެން ދިޔައީ ސިޔާސީ ޙައިޖާނުބޮޑު އަދި ހަމަ އެހައިމެ ކުރު މުއްދަތެއް، ލިބިފައިވި ރަސްކަމަކަށެވެ. މި ދަރިކޮޅުގެ އައްސުލްޠާނު ޙަސަން (ދިހަވަނަ) އާއި އައްސުލްޠާނު އިބްރާހިމް މުޡުހިރުއްދީންގެ ރަސްކަމުގެ ސަފުޙާވެސް، އެއްލިގެން ދިޔައީ ފޫނާށި ވިލާގަނޑެއް ފަދައިންނެވެ. ލޮލަށް ފެނުމާއެކު އޭގެ ގަދަވަޔާ ވިއްސާރަ އައިސް، ކުއްލިއަކަށް އުޑުމަތި އަލިވެގެންދާފަދަ ގޮތަކަށެވެ.\nކުއްލިއަކަށް ފެނިގެން ދިޔައީ، ދިޔަމިނގިލީ އަލްވަޒީރު މުޙަންމަދު ދޮށިމޭނާތަކުރުފާނު (މުޡައްފަރު މުހައްމަދު ޢިމާދުއްދީން)، އައްސުލްތާނު އިބްރާހިމް މުޡުހިރުއްދީނުގެ ރަސްކަމުގެ މައްޗަށް ގަދަވެވަޑައިގެން، ސުލްޠާނު ޙަސަން (ދިހަވަނަ) އާއި އިބްރާހިމް މުޡުހިރުއްދީން، އައްޑޫ އަތޮޅަށާއި ފުވައްމުލަކަށް އަރުވައި ލެއްވިއެވެ. އެހައިތަނުން، ޒަހަރުދީގެން ދެމައިން މެރުމުގެ އިލްޒާމާއެކު، ސުލްޠާނު ޢަލީ (ހަތްވަނަ) ފެށްޓެވި، އިސްދޫ ދަރިކޮޅުގެ ރަސްކަމުގެ ބާބު، ނިމިގެން ދިޔައީ އެވެ. ދިވެހި ތާރީޚުގައި ޢިބްރަތްތެރި ދަރުހެއް ލިޔަމުންނެވެ.